﻿လံာ်စီၤမိၤၡ့ သၢဘ့ၣ်တဘ့ၣ်. Leviticus 1

1 ဒီးယွၤ ကိးထီၣ် စီၤမိၤၡ့, ဒီးကတိၤတၢ် ဒီးအီၤ လၢတၢ်အိၣ်ဖှိၣ်အဒဲ, ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ ဒီး စံးဘၣ်အီၤ, ပှၤတဂၤဂၤ လၢသုကျါ မ့ၢ်ဟဲစိာ် တၢ်မၤဘူၣ် ဆူ ယွၤအအိၣ်ဒီး, သုဘၣ်ဟဲစိာ် တၢ်မၤဘူၣ် လၢဆၣ်ဖိကီၢ်ဖိ အဒၢ, ဂီၤဘုၣ်ဂီၤဖံး, သိ ဒီးမဲာ်တဲးလဲးအကျါလီၤ. 3 အတၢ်မၤဘူၣ်န့ၣ် မ့မ့ၢ်တၢ်လုၢ်မ့ၣ်အူ လၢဂီၤဘုၣ်ဂီၤဖံး အကျါဒီး, မ်အမၤဘူၣ် အဖါ အလၢအပှဲၤ တဒုန့ၣ် တက့ၢ်. ဘၣ်မၤဘူၣ်အီၤ ဒ်သိး အကဘၣ် တၢ်အသး ဖဲတၢ် အိၣ်ဖှိၣ် အဒဲအကျဲစၢၤ လၢယွၤအမဲာ်ညါလီၤ. 4 ဒီးဘၣ် ပာ်အစု လၢတၢ်လုၢ်မ့ၣ်အူအခိၣ်, ဒီးကဘၣ် တၢ်အသး လၢအဂီၢ်, ဒ်သိး အကမၤ တၢ်ပူၤဖျဲး လၢအဂီၢ်လီၤ. 5 ဒီးပှၤဘၣ်မၤသံ ဂီၤဖံးတဒုန့ၣ် လၢယွၤအမဲာ်ညါ, ဒီးပှၤလုၢ်တၢ်အဒိၣ်, စီၤအၤဟရိၣ် အဖိခွါတဖၣ် ဟဲစိာ် အသွံၣ်, ဒီးဖှံဝးတရံးဝဲ လၢတၢ်လုၢ်လီၢ် အဖီခိၣ် လၢအအိၣ် လၢတၢ်အိၣ်ဖှိၣ် အဒဲအကျဲစၢၤဃၢၤန့ၣ်လီၤ. 6 ဒီး ဘၣ်တဘျူးတၢ်လုၢ်န့ၣ် အဖံး, ဒီးဒီၣ်တဲာ်ဝဲ တကူာ်တကူာ်လီၤ. 7 ဒီးပှၤလုၢ်တၢ်အဒိၣ်, စီၤအၤဟရိၣ် အဖိခွါတဖၣ် ဘၣ်ပာ်မ့ၣ်အူ လၢတၢ်လုၢ်လီၢ် အဖီခိၣ်, ဒီးပာ်ကတဲာ်ကတီၤ သ့ၣ်မုၣ် လၢမ့ၣ်အူ အဖီခိၣ်လီၤ. 8 ဒီးပှၤလုၢ်တၢ်အဒိၣ်, စီၤအၤဟရိၣ် အဖိခွါတဖၣ် ဘၣ်ပာ်ကတဲာ်ကတီၤ အကူာ်တဖၣ်, အခိၣ်, ဒီးအသိ, လၢသ့ၣ်မုၣ် အဖီခိၣ်, လၢအအိၣ် လၢမ့ၣ်အူ အဖီခိၣ်, လၢတၢ်လုၢ်လီၢ် အဖီခိၣ်လီၤ. 9 မ့မ့ၢ်အပှံာ်, ဒီးအခီၣ်န့ၣ် ဘၣ်သ့စီ လၢထံလီၤ. ဒီးပှၤလုၢ်တၢ်အဒိၣ် ဘၣ်ဆိၣ်ကဲၤကွံာ် ခဲလၢာ် လၢတၢ်လုၢ်လီၢ် အဖီခိၣ်လီၤ. မ့ၢ်တၢ်လုၢ်မ့ၣ်အူ, တၢ်လုၢ် လၢမ့ၣ်အူ, တၢ်နၢမူ လၢယွၤ အဂီၢ်လီၤ. 10 ဒီး လၢတၢ်လုၢ်မ့ၣ်အူ အဂီၢ်န့ၣ်, အတၢ်မၤဘူၣ်မ့မ့ၢ် လၢသိမဲာ်တဲးလဲး, သိမ့ၢ်ဂ့ၤ, မဲာ်တဲးလဲးမ့ၢ်ဂ့ၤဒီး, ဘၣ်ဟဲစိာ် အဖါ အလၢအပှဲၤ တဒုလီၤ. 11 ဒီးဘၣ်မၤသံအီၤ လၢတၢ်လုၢ်လီၢ်အကပၤ လၢကလံၤစိးတခီ, လၢယွၤအမဲာ်ညါ, ဒီးပှၤလုၢ်တၢ်အဒိၣ်, စီၤအၤဟရိၣ် အဖိခွါတဖၣ် ဘၣ်ဖှံအသွံၣ် ဝးတရံးဝဲ လၢတၢ်လုၢ်လီၢ် အဖီခိၣ် လီၤ. 12 ဒီးဘၣ်ဒီၣ်တဲာ်အီၤ တကူာ်တကူာ်, ဒီးအခိၣ်, ဒီးအသိ, ဒီးပှၤလုၢ်တၢ်အဒိၣ် ဘၣ်ပာ်ကတဲာ်ကတီၤအီၤ လၢသ့ၣ်မုၣ် အဖီခိၣ် လၢအအိၣ် လၢမ့ၣ်အူ အဖီခိၣ်, လၢအအိၣ် လၢတၢ်လုၢ်လီၢ် အဖီခိၣ်လီၤ. 13 မ့မ့ၢ်အပှံာ် ဒီးအခီၣ်န့ၣ် ဘၣ်သ့စီအီၤ လၢထံလီၤ. ဒီးပှၤလုၢ်တၢ်အဒိၣ် ဘၣ်ဟဲစိာ် ခဲလၢာ်, ဒီးဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်လီၤ. မ့ၢ်တၢ်လုၢ်မ့ၣ်အူ, တၢ်လုၢ် လၢမ့ၣ်အူ, တၢ်နၢမူ လၢယွၤ အဂီၢ်လီၤ. 14 ဒီးအတၢ်မၤဘူၣ် အတၢ်လုၢ်မ့ၣ်အူ လၢယွၤအဂီၢ်န့ၣ် မ့မ့ၢ် လၢထိၣ်ဧိၤလံၣ်ဧိၤ, လၢထိၣ်လွံၢ်ဘုၣ်မ့ၢ်ဂ့ၤ, ကးက့ၣ် ဖိမ့ၢ်ဂ့ၤဒီး, ဘၣ်ဟဲစိာ် အတၢ်မၤဘူၣ်လီၤ. 15 ဒီးပှၤလုၢ်တၢ်အဒိၣ် ဘၣ်ဟဲစိာ်အီၤ ဆူတၢ်လုၢ်လီၢ်, ဒီးဝံာ်ကၢ် အကိာ်, ဒီးဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်, ဒီးအသွံၣ်န့ၣ် ပှၤဘၣ်စံၢ်ကွံာ် လၢတၢ်လုၢ်လီၢ် အကပၤလီၤ. 16 ဒီး ဘၣ်ထုးကွံာ် အကနံ ဒီးအအ့ၣ်, ဒီးကွံာ်တ့ၢ်ကွံာ်အီၤဆူ တၢ်လုၢ်လီၢ်အကပၤ ဆူ မုၢ်ထီၣ်တခီ ဆူဖၣ်ဆါအလီၢ်န့ၣ်လီၤ. 17 ဒီးဘၣ်ဒီၣ်ဖးအီၤ အိၣ်ဒီး အဒံးဆ့ ခဲလၢာ် ဘၣ်ဆၣ်ဒီး, တဘၣ်ဒီၣ်တဲာ်ကွံာ်အီၤဘၣ်. ဒီးပှၤလုၢ်တၢ်အဒိၣ် ဘၣ်ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်, လၢသ့ၣ် မုၣ် အဖီခိၣ်, လၢအအိၣ် လၢမ့ၣ်အူ အဖီခိၣ်လီၤ. မ့ၢ်တၢ် လုၢ်မ့ၣ်အူ, တၢ်လုၢ် လၢမ့ၣ်အူ, တၢ်နၢမူ လၢယွၤ အဂီၢ်လီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 2

1 ဒီးတုၤ ပှၤမၤဘူၣ်တၢ်မၤဘူၣ်ကိၣ် လၢယွၤဒီး, ဘၣ်မ့ၢ် ကိၣ်ကမူၣ်, ဒီးဘၣ်လူလီၤ သိ လၢအဖီခိၣ်, ဒီးပာ်လီၢ်ဘၣ် လၢအဖီခိၣ်လီၤ. 2 ဒီးဘၣ်ဟဲစိာ်အီၤ ဆူပှၤလုၢ်တၢ်အဒိၣ်, စီၤအၤဟရိၣ် အဖိခွါတဖၣ် အအိၣ်, ဒီးကဟံးန့ၢ် ကိၣ်ကမူၣ် တတၢၤဒုၣ်, ဒီးအသိ, ဒီးလီၢ်ဘၣ် ခဲလၢာ်, ဒီးပှၤလုၢ်တၢ်အဒိၣ် ဘၣ်ဆိၣ်ကဲၤကွံာ်အီၤ လၢအတၢ်သ့ၣ်နီၣ်ထီၣ်အဂီၢ် လၢတၢ်လုၢ်လီၢ် အဖီခိၣ်, တၢ်လုၢ်မ့ၣ်အူ, တၢ်နၢမူ လၢယွၤ အဂီၢ်လီၤ. 3 ဒီးတၢ်အိၣ်လီၤတဲာ် လၢတၢ်မၤဘူၣ်ကိၣ်န့ၣ် ကကဲထီၣ် စီၤအၤဟရိၣ် ဒီးအဖိခွါတဖၣ် အတၢ်လီၤ. မ့ၢ်တၢ်စီဆှံကတၢၢ် လၢတၢ်မၤဘူၣ်ယွၤ လၢမ့ၣ်အူအကျါလီၤ. 4 ဒီးနမ့ၢ်ဟဲစိာ် တၢ်မၤဘူၣ်ကိၣ်, ကိၣ်ကုၢ်အသး လၢဖၣ်ကပူၤဒီး, ဘၣ်မ့ၢ်ကိၣ်ကမူၣ် ဃါဃုာ်ဒီး သိ ဒီးတအိၣ်ဘၣ် ဒီးကိၣ်မံၣ်အဘ့ၣ်ဘၣ်တဖၣ်, မ့တမ့ၢ်ဘၣ်ဒီး ကိၣ်တဃါဃုာ်ဘၣ်ဒီး ကိၣ်မံၣ်အဘူသလါဖှူအသး ဒီးသိလီၤ. 5 ဒီးနတၢ်မၤဘူၣ်န့ၣ် မ့မ့ၢ်ကိၣ်ကုၢ်အသး လၢတၢ်ဘ့ၣ်ဘၣ်အလိၤဒီး, ဘၣ်မ့ၢ်ကိၣ်ကမူၣ် တအိၣ်ဘၣ် ဒီးကိၣ်မံၣ်, ဃါဃုာ်ဒီးသိလီၤ. 6 နဘၣ်စိၢ်ဖးအီၤ တလိၣ်တလိၣ်, ဒီးလူလီၤ သိ လၢအဖီခိၣ်လီၤ. မ့ၢ်တၢ်မၤဘူၣ်ကိၣ်လီၤ. 7 ဒီးနတၢ်မၤဘူၣ်န့ၣ် မ့မ့ၢ်တၢ်မၤဘူၣ်ကိၣ်ကုၢ်အသး လၢသပၢၤပူၤဒီး, ဘၣ်မ့ၢ် ကိၣ်ကမူၣ်ဒီးသိလီၤ. 8 ဒီးနဘၣ်ဟဲစိာ် တၢ်မၤဘူၣ်ကိၣ် လၢတၢ်မၤဝဲ လၢတၢ်တဖၣ်န့ၣ် ဆူ ယွၤအအိၣ်လီၤ. ဒီးတုၤ အတုၤ လၢပှၤလုၢ်တၢ်အဒိၣ် အအိၣ်ဒီး, အဝဲဒၣ် ဘၣ်ဟဲစိာ်အီၤ ဆူတၢ်လုၢ်လီၢ်လီၤ. 9 ဒီးပှၤလုၢ်တၢ်အဒိၣ် ဘၣ်ဟံးန့ၢ် အတၢ်သ့ၣ်နီၣ်ထီၣ်က့ၤ လၢတၢ်မၤဘူၣ်ကိၣ်အပူၤ, ဒီးဘၣ်ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်လီၤ. မ့ၢ်တၢ်လုၢ်မ့ၣ်အူ, တၢ်နၢမူ လၢယွၤ အဂီၢ်လီၤ. 10 ဒီးတၢ်အိၣ်လီၤတဲာ် လၢတၢ်မၤဘူၣ်ကိၣ်န့ၣ် ကကဲထီၣ် စီၤအၤဟရိၣ်ဒီး အဖိခွါတဖၣ် အတၢ်လီၤ. မ့ၢ်တၢ်စီဆှံကတၢၢ် လၢတၢ်မၤဘူၣ် လၢယွၤ လၢမ့ၣ်အူ အကျါလီၤ. 11 ဒီးတၢ်မၤဘူၣ်ကိၣ် လၢသုဟဲစိာ်အီၤ ဆူ ယွၤအအိၣ်န့ၣ် တဘၣ်အိၣ်ဒီးကိၣ်မံၣ် နီတမံၤဘၣ်. အဂ့ၢ်ဒ်အံၤ, ကိၣ်မံၣ်ဂ့ၤ, ကနဲစီဂ့ၤ, သုတဘၣ်ဆိၣ်ကဲၤ လၢတၢ်လုၢ် လၢမ့ၣ်အူအပူၤ လၢယွၤအဂီၢ်ဘၣ်. 12 တၢ်မၤဘူၣ်သၣ်ဆိန့ၣ်, သုဘၣ်မၤဘူၣ်ယွၤ လၢအီၤ လီၤ. ဘၣ်ဆၣ်ဒီး တဘၣ်ဆိၣ်ကဲၤဘၣ်အီၤ လၢတၢ်လုၢ်လီၢ် အဖီခိၣ် လၢတၢ်နၢမူ အဂီၢ်ဘၣ်. 13 ဒီး ကယဲၢ် နမၤဘူၣ်တၢ် လၢနတၢ်မၤဘူၣ်ကိၣ် အကျါန့ၣ် နဘၣ်ဒုးဟီအီၤ ဒီးအံသၣ် ကိးမံၤဒဲးလီၤ. ဒီးအံသၣ် ဘၣ်ဃးဒီး နကစၢ် အတၢ်အၢၣ်လီၤအီလီၤ မ့ၢ်တအိၣ်ဘၣ်ဒီး, နတၢ်မၤဘူၣ်ကိၣ် သုတအိၣ်တဂ့ၤ, နဘၣ်မၤဘူၣ် အံသၣ် လၢနတၢ်မၤဘူၣ် ခဲလၢာ်လီၤ. 14 ဒီးနမ့ၢ်မၤဘူၣ် ယွၤ လၢတၢ်မၤဘူၣ်တၤသၣ်ဆိဒီး, နဘၣ်မၤဘူၣ် နတၤသၣ်ဆိ လၢဘုအစဲၤသံကစဲာ်မၤဃ့ဝဲ လၢမ့ၣ်အူ, ဘုတိၢ်အသး လၢအစဲၤပှဲၤ အပူၤလီၤ. 15 ဒီး နဘၣ်ပာ်သိ လၢအလိၤ, ဒီးပာ်လီၢ်ဘၣ် လၢအဖီခိၣ်လီၤ. မ့ၢ်တၢ်မၤဘူၣ်ကိၣ်လီၤ. 16 ဒီးပှၤလုၢ်တၢ်အဒိၣ် ဘၣ်ဆိၣ်ကဲၤ အတၢ်သ့ၣ်နီၣ်ထီၣ်က့ၤ, ဘု လၢအတိၢ်အသးတနီၤ, ဒီးသိတနီၤ, ဒီးအလီၢ်ဘၣ် ခဲလၢာ်လီၤ. မ့ၢ်တၢ်လုၢ်မ့ၣ်အူ လၢယွၤ အဂီၢ်လီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 3

1 ဒီးအတၢ်မၤဘူၣ်န့ၣ် မ့မ့ၢ်တၢ်လုၢ်မၤဃူမၤဖိး ဒီးမ့ၢ်မၤဘူၣ် ဂီၤဘုၣ်ဂီၤဖံးတဒု ဒီး, အမိၢ်ဂ့ၤဂ့ၤ, အဖါဂ့ၤဂ့ၤ, ဘၣ်မၤဘူၣ် တၢ်အလၢအပှဲၤ လၢယွၤအမဲာ်ညါလီၤ. 2 ဒီးဘၣ်ပာ် အစု လၢအတၢ်မၤဘူၣ်အခိၣ်, ဒီးမၤသံအီၤ ဖဲတၢ်အိၣ်ဖှိၣ် အဒဲအကျဲစၢၤလီၤ. ဒီးပှၤလုၢ်တၢ်အဒိၣ်, စီၤအၤဟရိၣ် အဖိခွါတဖၣ်, ဘၣ်ဖှံအသွံၣ် ဝးတရံးဝဲ လၢတၢ်လုၢ်လီၢ် အဖီခိၣ်လီၤ. 3 ဒီး လၢတၢ်လုၢ်မၤဃူမၤဖိး အတၢ်မၤဘူၣ်န့ၣ် ဘၣ်ဟဲစိာ် တၢ်လုၢ် လၢမ့ၣ်အူ လၢယွၤအဂီၢ်, သိ လၢအပှံာ်သလီ အလိၤ, ဒီး ကယဲၢ် တၢ်သိ လၢအအိၣ် လၢအပှံာ်လိၤ, 4 ဒီး အကလ့ၢ် ခံဖျၢၣ်, ဒီးသိ လၢအအိၣ် လၢအလိၤ, လၢအအိၣ် လၢယီၢ်ဒ့ အဃၢၤ ဒီးတၢ်အိၣ်လၢအသူၣ် အလိၤန့ၣ် ဘၣ်ဟံးထီၣ်ကွံာ် ဒီးအကလ့ၢ်တဖၣ်လီၤ. 5 ဒီးစီၤအၤဟရိၣ် အဖိခွါတဖၣ် ဘၣ်ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ် လၢတၢ်လုၢ်မ့ၣ်အူ အဖီခိၣ် လၢအအိၣ် လၢသ့ၣ်မုၣ် အဖီခိၣ် လၢအအိၣ် လၢမ့ၣ်အူ အဖီခိၣ်လီၤ. မ့ၢ်တၢ်လုၢ် လၢမ့ၣ်အူ, တၢ်နၢမူ လၢယွၤ အဂီၢ်လီၤ. 6 ဒီးအတၢ်မၤဘူၣ်ယွၤ လၢတၢ်လုၢ်မၤဃူမၤဖိး မ့မ့ၢ်သိဂ့ၤ, မဲာ်တဲးလဲးဂ့ၤဒီး, အမိၢ်မ့ၢ်ဂ့ၤ, အဖါမ့ၢ်ဂ့ၤ, ဘၣ်မၤဘူၣ် တၢ်အလၢအပှဲၤလီၤ. 7 ဒီးမ့ၢ်ဟဲစိာ် သိဖိတဒု လၢအတၢ်မၤဘူၣ် အဂီၢ်ဒီး, ဘၣ်ဟဲစိာ်အီၤ ဆူ ယွၤအမဲာ်ညါလီၤ. 8 ဒီးဘၣ်ပာ် အစု လၢအတၢ်မၤဘူၣ်အခိၣ်, ဒီးမၤသံအီၤ လၢတၢ်အိၣ်ဖှိၣ်အဒဲ အမဲာ်ညါလီၤ. ဒီးစီၤအၤဟရိၣ် အဖိခွါတဖၣ် ဘၣ်ဖှံ အသွံၣ် ဝးတရံးဝဲ လၢတၢ်လုၢ်လီၢ် အဖီခိၣ်လီၤ. 9 ဒီး လၢတၢ်လုၢ်မၤဃူမၤဖိး အတၢ်မၤဘူၣ်န့ၣ် ဘၣ်ဟဲစိာ် တၢ်လုၢ် လၢမ့ၣ်အူ လၢယွၤ အဂီၢ်, အသိ, ဒီးအမဲၢ်ဘီၣ်ဒီဘိ, (ဘၣ်ဒီၣ်တဲာ်ဝဲ ဘူးဒီး အချၢဃံ), ဒီးသိ အိၣ်လၢအပှံာ်သလီ အလိၤ, ဒီးသိ အိၣ်လၢအပှံာ်လိၤ ခဲလၢာ်, 10 ဒီးအကလ့ၢ် ခံဖျၢၣ်, ဒီးသိ လၢအအိၣ် လၢအလိၤ လၢအအိၣ် လၢအယီၢ်ဒ့ အဃၢၤ, ဒီးတၢ်အိၣ်လၢအသူၣ် အလိၤန့ၣ် ဘၣ်ဟံးထီၣ်ကွံာ် ဒီးအကလ့ၢ်တဖၣ်လီၤ. 11 ဒီးပှၤလုၢ်တၢ်အဒိၣ် ဘၣ်ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်လီၤ. မ့ၢ်တၢ်လုၢ် လၢမ့ၣ်အူအတၢ်အီၣ် လၢယွၤ အဂီၢ်လီၤ. 12 ဒီးအတၢ်မၤဘူၣ်န့ၣ် မ့မ့ၢ်မဲာ်တဲးလဲးတဒုဒီး, ဘၣ်ဟဲစိာ်အီၤ ဆူ ယွၤအမဲာ်ညါလီၤ. 13 ဒီးဘၣ်ပာ် အစု လၢအခိၣ်, ဒီးမၤသံအီၤ လၢတၢ်အိၣ်ဖှိၣ်အဒဲ အမဲာ်ညါ, ဒီး စီၤအၤဟရိၣ် အဖိခွါတဖၣ် ဘၣ်ဖှံ အသွံၣ် ဝးတရံးဝဲ လၢတၢ်လုၢ်လီၢ် အဖီခိၣ်လီၤ. 14 ဒီးဘၣ်မၤဘူၣ် အတၢ်မၤဘူၣ်န့ၣ် လၢအီၤ, တၢ်လုၢ် လၢမ့ၣ်အူ လၢယွၤအဂီၢ်, သိ လၢအအိၣ် လၢအပှံာ်သလီ အလိၤ, ဒီး ကယဲၢ်သိ လၢအပှံာ်လိၤ, 15 ဒီးအကလ့ၢ် ခံဖျၢၣ်, ဒီးအသိ လၢအအိၣ် လၢအလိၤ လၢအယီၢ်ဒ့အဃၢၤ, ဒီး တၢ်အိၣ်လၢအသူၣ်အလိၤန့ၣ် ဘၣ်ဟံးထီၣ်ကွံာ် ဒီးအကလ့ၢ်တဖၣ်လီၤ. 16 ဒီးပှၤလုၢ်တၢ်အဒိၣ် ဘၣ်ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်လီၤ. မ့ၢ်တၢ်လုၢ် လၢမ့ၣ်အူ အတၢ်အီၣ် လၢတၢ်နၢမူ အဂီၢ်လီၤ. ကယဲၢ် တၢ်သိန့ၣ်မ့ၢ် ယွၤအတၢ် ခဲလၢာ်လီၤ. 17 တၢ်အလုၢ်အလၢ် အထူအယိာ် လီၤ လၢသုစၢၤသုသွဲၣ် အစိၤစိၤအဃၣ်ဃၣ် လၢသုအိၣ်သုဆိး အလီၢ် တပူၤလၢ်လၢ်န့ၣ်မ့ၢ် လၢတၢ်သိဂ့ၤ, တၢ်သွံၣ်ဂ့ၤန့ၣ် သုသုတအီၣ် တဂ့ၤလီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 4

1 ဒီးယွၤ ကတိၤတၢ် ဒီးစီၤမိၤၡ့ ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ ဒီးစံး, ပှၤတဂၤဂၤ မ့ၢ်ဟးဖျိးတၢ် ဒီးမၤ တၢ်ဒဲးဘး လၢတၢ်တမံၤမံၤ အပူၤ လၢယွၤ မၤလိာ်အီၤ, မၤတဂ့ၤန့ၣ်, ဒီးမ့ၢ်မၤအီၤ တမံၤမံၤဒီး, 3 ပှၤလုၢ်တၢ်အဒိၣ် လၢအဒိးဖှူအသးန့ၣ်မ့ၢ် မၤကမၣ်တၢ်, ဒီးဒုးဘၣ် ပှၤဂီၢ်မုၢ် လၢတၢ်ဒဲးဘးဒီး, ဘၣ်ဟဲစိာ် ဂီၤဖံးဖါဖိ အလၢအပှဲၤ တဒု လၢအတၢ်ဒဲးဘး လၢအမၤဝဲ အဃိ, ဆူ ယွၤအအိၣ် လၢတၢ်လုၢ်တၢ်ဒဲးဘး အဂီၢ်လီၤ. 4 ဒီးဘၣ်ဟဲစိာ် ဂီၤဖံးန့ၣ် ဆူ တၢ်အိၣ်ဖှိၣ် အဒဲအကျဲစၢၤ လၢယွၤအမဲာ်ညါ, ဒီးဘၣ်ပာ် အစု လၢဂီၤဖံးအခိၣ်, ဒီး မၤသံ ဂီၤဖံး လၢယွၤအမဲာ်ညါလီၤ. 5 ဒီးပှၤလုၢ်တၢ်အဒိၣ် လၢအဒိးဖှူအသးန့ၣ် ဘၣ်ဟံးန့ၢ် ဂီၤဖံးအသွံၣ်, ဒီးစိာ်ဝဲဆူ တၢ်အိၣ်ဖှိၣ် အဒဲပူၤ, 6 ဒီးပှၤလုၢ်တၢ်အဒိၣ် ဘၣ်ဘျၢ အစုမုၢ် တဘိ လၢတၢ်သွံၣ်ပူၤ, ဒီးဖှံအသွံၣ်န့ၣ် နွံစု လၢယွၤအမဲာ်ညါ, လၢတၢ်အလီၢ်စီဆှံ အယၣ်ဘျးထီၣ်အသး လၢအမဲာ်ညါလီၤ. 7 ဒီးပှၤလုၢ်တၢ်အဒိၣ် ဘၣ်ပာ် အသွံၣ် လၢတၢ်လုၢ်လီၢ် ဆိၣ်ကဲၤ နၢမူ အနၢၤတဖၣ် အလိၤ လၢယွၤအမဲာ်ညါ, လၢအအိၣ် လၢတၢ်အိၣ်ဖှိၣ် အဒဲပူၤလီၤ. ဒီးဘၣ်လူ လီၤဂီၤဖံး အသွံၣ် ခဲလၢာ် လၢတၢ်လုၢ်လီၢ်မ့ၣ်အူ အခီၣ်ထံး လၢအအိၣ် လၢတၢ်အိၣ်ဖှိၣ် အဒဲအကျဲစၢၤန့ၣ်လီၤ. 8 ဒီးဘၣ်ဟံးန့ၢ်ကွံာ် တၢ်လုၢ်တၢ်ဒဲးဘး အဂီၤဖံးအသိ ခဲလၢာ်, သိ အိၣ်လၢအပှံာ်သလီ အလိၤ, ဒီးသိ အိၣ်လၢအပှံာ်လိၤ, 9 ဒီးအကလ့ၢ် ခံဖျၢၣ်, ဒီးအသိ လၢအအိၣ် လၢအလိၤ လၢအအိၣ် လၢအယီၢ်ဒ့ အဃၢၤန့ၣ်, ဒီးတၢ်အိၣ်လၢအသူၣ် အလိၤန့ၣ် ဘၣ်ဟံးထီၣ်ကွံာ် ဒီးကလ့ၢ်တဖၣ်, 10 ဒ်ပှၤဟံးထီၣ်ကွံာ် လၢတၢ်လုၢ်မၤဃူမၤဖိး အဂီၤဖံး အသိးန့ၣ်လီၤ. ဒီးပှၤလုၢ်တၢ်အဒိၣ် ဘၣ်ဆိၣ်ကဲၤအီၤ လၢတၢ်လုၢ်လီၢ် မ့ၣ်အူ အဖီခိၣ်လီၤ. 11 ဒီးဂီၤဖံးအဖံး, ဒီးအညၣ် ခဲလၢာ်, ဒီးအခိၣ် ဒီးအခီၣ်, ဒီးအပှံာ်, ဒီးအအ့ၣ်, 12 ဂီၤဖံးဒီဒု ဒၣ်လဲာ် ဘၣ်လဲၤစိာ်ကွံာ် ဆူပှၤသူၣ်ဒဲအလီၢ် လၢခိ, ဖဲအလီၢ်ကဆှီ ဖဲပှၤဂၢ်လီၤဖၣ်ဆါ, ဒီးဘၣ်ဆူးထီၣ်ကွံာ်အီၤ လၢမ့ၣ်အူ လၢသ့ၣ်မုၣ် အဖီခိၣ်လီၤ. ဖဲပှၤဂၢ်လီၤဖၣ်ဆါန့ၣ် ပှၤဘၣ်ဆူးထီၣ်ကွံာ်အီၤ ဖဲန့ၣ်လီၤ. 13 ဒီးအံၣ်စရ့လး အတၢ်အိၣ်ဖှိၣ် ခဲလၢာ် မ့ၢ်ဟးဖျိး မၤကမၣ် တၢ်တမံၤ, ဒီးတၢ်တမံၤန့ၣ်မ့ၢ် အိၣ်တဒၢ ဒီးတၢ်အိၣ်ဖှိၣ် အမဲာ်, ဒီးမ့ၢ်မၤ တၢ်တမံၤမံၤ လၢယွၤ မၤလိာ်ဝဲ လၢအတဂ့ၤမၤဘၣ်, ဒီးအတၢ်ဒဲးဘး မ့ၢ်အိၣ်ဒီး, 14 တုၤတၢ်ဒဲးဘး လၢအမၤဝဲန့ၣ် အိၣ်ဖျါထီၣ်ဒီး, တၢ်အိၣ်ဖှိၣ်ဘၣ်မၤ ဘူၣ်ဂီၤဖံးဖါဖိ လၢတၢ်ဒဲးဘး အဂီၢ်, ဒီးဟဲစိာ်အီၤ ဆူတၢ်အိၣ်ဖှိၣ်အဒဲ အမဲာ်ညါလီၤ. 15 ဒီးတၢ်အိၣ်ဖှိၣ် အသူၣ်က့သးပှၢ်တဖၣ် ဘၣ်ပာ်အစု လၢဂီၤဖံးအခိၣ် လၢယွၤအမဲာ်ညါ, ဒီးမၤသံ ဂီၤဖံး လၢယွၤအမဲာ်ညါလီၤ. 16 ဒီးပှၤလုၢ်တၢ်အဒိၣ် လၢအဒိးဖှူအသးန့ၣ် ဘၣ်ဟဲစိာ် ဂီၤဖံးအသွံၣ် ဆူတၢ်အိၣ်ဖှိၣ် အဒဲပူၤ, 17 ဒီးပှၤလုၢ်တၢ်အဒိၣ် ဘၣ်ဘျၢ အစုမုၢ် တဘိ လၢတၢ်သွံၣ်ပူၤ, ဒီးဖှံအီၤ နွံဘျီ လၢယွၤအမဲာ်ညါ, လၢယၣ်ဘျးထီၣ်အသး အမဲာ်ညါ လီၤ. 18 ဒီးဘၣ်ပာ် တၢ်သွံၣ် လၢတၢ်လုၢ်လီၢ် အနၢၤတဖၣ် အလိၤ လၢယွၤအမဲာ်ညါ, လၢအအိၣ် လၢတၢ်အိၣ်ဖှိၣ် အဒဲပူၤလီၤ. ဒီးဘၣ်လူလီၤ တၢ်သွံၣ် ခဲလၢာ် လၢတၢ်လုၢ်လီၢ်မ့ၣ်အူ အခီၣ်ထံး လၢအအိၣ် လၢတၢ်အိၣ်ဖှိၣ် အဒဲအကျဲစၢၤလီၤ. 19 ဒီးဘၣ်ဟံးန့ၢ် အသိ ခဲလၢာ်, ဒီးဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်လီၤ. 20 ဒီးဘၣ်မၤဂီၤဖံးန့ၣ် ဒ်အမၤဂီၤဖံး လၢတၢ်လုၢ်တၢ်ဒဲးဘး အဂီၢ် အသိးလီၤ. ဘၣ်မၤ အဝဲအံၤ ဒ်န့ၣ်အသိးလီၤ. ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ်, ဒီးတၢ် ကပျၢ်အတၢ်လီၤ. 21 ဒီးဘၣ်စိာ်ထီၣ်ကွံာ် ဂီၤဖံးန့ၣ် ဆူပှၤသူၣ်ဒဲအလီၢ် လၢခိ, ဒီးဆူးထီၣ်ကွံာ်အီၤ ဒ်အဆူးထီၣ်ကွံာ် ဂီၤဖံး လၢအခီၣ်ထံးတဒု အသိးန့ၣ်လီၤ. အဝဲန့ၣ်မ့ၢ် တၢ်အိၣ်ဖှိၣ် အတၢ်လုၢ်တၢ်ဒဲးဘးလီၤ. 22 တုၤ ပဒိၣ် မၤ တၢ်ဒဲးဘး, ဒီးတသ့ၣ်ညါဘၣ်ဒီး, မၤ တၢ်တမံၤမံၤ လၢယွၤ အကစၢ် မၤလိာ်ဝဲ လၢတဂ့ၤမၤဘၣ်, ဒီးအတၢ်ဒဲးဘးအိၣ်, 23 ဒီးတခီတၢ်မ့ၢ်ဘိးဘၣ်သ့ၣ်ညါအီၤ လၢအတၢ်ဒဲးဘး လၢအမၤဝဲ ဒီး, ဘၣ်ဟဲစိာ် အတၢ်မၤဘူၣ်, မဲာ်တဲးလဲၤဖိအဖါ အလၢအပှဲၤ တဒုလီၤ. 24 ဒီးဘၣ်ပာ်အစု လၢမဲာ်တဲးလဲးအခိၣ်, ဒီးမၤသံအီၤ ဖဲအလီၢ် လၢအမၤသံ တၢ်လုၢ်မ့ၣ်အူ လၢယွၤအမဲာ်ညါ လီၤ. အဝဲန့ၣ်မ့ၢ် တၢ်လုၢ်တၢ်ဒဲးဘးလီၤ. 25 ဒီးပှၤလုၢ်တၢ်အဒိၣ် ဟံးန့ၢ် တၢ်လုၢ်တၢ်ဒဲးဘး အသွံၣ် လၢအစုမုၢ်တဘိ, ဒီးပာ် လၢတၢ်လုၢ်လီၢ်မ့ၣ်အူ အနၢၤတဖၣ် အလိၤ, ဒီးဘၣ်လူလီၤ အသွံၣ် လၢတၢ်လုၢ်လီၢ်မ့ၣ်အူ အခီၣ်ထံးလီၤ. 26 ဒီးဘၣ်ဆိၣ်ကဲၤ အသိ ခဲလၢာ် လၢတၢ်လုၢ်လီၢ် အဖီခိၣ် ဒ်တၢ်လုၢ်မၤဃူမၤဖိး အသိ အသိးန့ၣ်, ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ် လၢအတၢ်ဒဲးဘး အဃိ, ဒီးတၢ်ကပျၢ်အတၢ်လီၤ. 27 ဒီးပှၤကီၢ်ဖိ တဂၤဂၤ မ့ၢ်မၤ တၢ်ဒဲးဘး, ဒီးတသ့ၣ်ညါဘၣ်ဒီး, မၤ တၢ်တမံၤမံၤ လၢယွၤ မၤလိာ်ဝဲ လၢအတဂ့ၤ မၤဘၣ်, ဒီးအတၢ်ဒဲးဘး အိၣ်ဝဲ, 28 ဒီးတၢ်မ့ၢ်ဘိးဘၣ်သ့ၣ်ညါအီၤ လၢအတၢ်ဒဲးဘး လၢအမၤဝဲ ဒီး, ဘၣ်ဟဲစိာ် အတၢ်မၤဘူၣ်, မဲာ်တဲးလဲးဖိ အမိၢ် အလၢအပှဲၤ တဒု လၢအတၢ်ဒဲးဘး လၢအမၤဝဲ အဃိလီၤ. 29 ဒီးဘၣ်ပာ် အစု လၢတၢ်လုၢ်တၢ်ဒဲးဘး အခိၣ်, ဒီးမၤသံ တၢ်လုၢ်တၢ်ဒဲးဘးန့ၣ် ဖဲတၢ်လုၢ်မ့ၣ်အူအလီၢ်လီၤ. 30 ဒီးပှၤလုၢ်တၢ်အဒိၣ် ဘၣ်ဟံးန့ၢ် အသွံၣ် လၢအစုမုၢ်တဘိ, ဒီးပာ် လၢတၢ်လုၢ်လီၢ်မ့ၣ်အူ အနၢၤတဖၣ် အလိၤ, ဒီးဘၣ်လူလီၤ အသွံၣ် ခဲလၢာ် လၢတၢ်လုၢ်လီၢ်အခီၣ်ထံးလီၤ. 31 ဒီးဘၣ်ဟံးထီၣ်ကွံာ် အသိ ခဲလၢာ် ဒ်ပှၤဟံးထီၣ်ကွံာ် တၢ်လုၢ်မၤဃူမၤဖိး အသိ အသိးန့ၣ်, ဒီးပှၤလုၢ်တၢ်အဒိၣ် ဘၣ်ဆိၣ်ကဲၤကွံာ် လၢတၢ်လုၢ်လီၢ် အဖီခိၣ်, လၢတၢ်နၢမူ လၢယွၤ အဂီၢ်လီၤ. ဒီးပှၤလုၢ်တၢ်အဒိၣ် ဘၣ်မၤ တၢ်မၤပူၤဖျဲး လၢအဂီၢ်, ဒီးတၢ်ကပျၢ်အတၢ်လီၤ. 32 ဒီးမ့ၢ်ဟဲစိာ် သိဖိ လၢတၢ်လုၢ်တၢ်ဒဲးဘး အဂီၢ်ဒီး, ဘၣ်ဟဲစိာ် အမိၢ် အလၢအပှဲၤ တဒုလီၤ. 33 ဒီးဘၣ်ပာ် အစု လၢတၢ်လုၢ်တၢ်ဒဲးဘး အခိၣ်, ဒီးမၤသံအီၤ လၢတၢ်လုၢ်တၢ်ဒဲးဘး အဂီၢ်, ဖဲပှၤမၤသံတၢ်လုၢ်မ့ၣ်အူလီၤ. 34 ဒီးပှၤလုၢ်တၢ်အဒိၣ် ဘၣ်ဟံးန့ၢ် တၢ်လုၢ်တၢ်ဒဲးဘး အသွံၣ် လၢအစုမုၢ်တဘိ, ဒီးပာ် လၢတၢ်လုၢ်လီၢ်မ့ၣ်အူ အနၢၤတဖၣ် အလိၤ, ဒီးတၢ်လူလီၤတၢ်သွံၣ် ခဲလၢာ် လၢတၢ်လုၢ်လီၢ်အခီၣ်ထံးလီၤ. 35 ဒီးဘၣ်ဟံးထီၣ်ကွံာ် အသိ ခဲလၢာ် ဒ်သိဖိအသိ ဘၣ်တၢ်ဟံးထီၣ်ကွံာ်အီၤ လၢတၢ်လုၢ်မၤဃူမၤဖိး အသိးန့ၣ်, ဒီးပှၤလုၢ်တၢ်အဒိၣ် ဘၣ်ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ် ဒ်တၢ်လုၢ်မ့ၣ်အူ လၢယွၤအဂီၢ် အသိးန့ၣ်လီၤ. ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအတၢ်ဒဲးဘး လၢအမၤဝဲ အဃိ, ဒီးတၢ်ကပျၢ်အတၢ်လီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 5

1 ဒီးပှၤတဂၤဂၤ မ့ၢ်မၤ တၢ်ဒဲးဘး လၢအနၢ်ဟူ ဆိၣ်တၢ် အကလုၢ်, ဒီးကဲထီၣ် ပှၤအုၣ်အသး လၢအထံၣ်ဘၣ်တၢ် ဂ့ၤ, သ့ၣ်ညါတၢ်ဂ့ၤ, ဒီးတစံးဘၣ်တၢ်ဘၣ် အဃိဒီး, ကဘၣ် အတၢ်ဒဲးဘးလီၤ. 2 ဒီးပှၤတဂၤဂၤ မ့ၢ်ထိးဘၣ် တၢ်တကဆှီဘၣ် တမံၤမံၤ, ဆၣ်ဖိကီၢ်ဖိအမံၤ တကဆှီဘၣ် အစိၣ်ဂ့ၤဂ့ၤ, ဆၣ်ဖိကီၢ်ဖိ အဒၢ တကဆှီဘၣ် အစိၣ်ဂ့ၤဂ့ၤ, တၢ်အစွါ တကဆှီဘၣ် အစိၣ်ဂ့ၤဂ့ၤ, ဒီးမ့ၢ်အိၣ်တဒၢဒီးအီၤ ဘၣ်ဆၣ်ဒီး, အဝဲဒၣ်န့ၣ်မ့ၢ် တကဆှီဘၣ် စ့ၢ်ကီး ဒီး, အတၢ်ဒဲးဘး အိၣ်ဝဲလီၤ. 3 ဒီးမ့ၢ်ထိးဘၣ် ပှၤကညီ အတၢ်တကဆှီဘၣ်, ကယဲၢ် တၢ် လၢအမၤတကဆှီဘၣ်အီၤ တမံၤမံၤ, ဒီးမ့ၢ်အိၣ်တဒၢဒီး အီၤ ဒီး, တုၤအသ့ၣ်ညါဝဲ ဒီး, အတၢ်ဒဲးဘး ကအိၣ်လီၤ. 4 ဒီးပှၤတဂၤဂၤ မ့ၢ်ဆိၣ်တၢ်, မ့ၢ်စံး လၢအထးခိၣ် လၢအကမၤအၢ မ့ၢ်ဂ့ၤ, မၤဂ့ၤ မ့ၢ်ဂ့ၤ, ကယဲၢ် တၢ် လၢပှၤကစံး ဒီးတၢ်ဆိၣ် တမံၤမံၤ, ဒီးမ့ၢ်အိၣ်တဒၢ ဒီးအီၤ ဒီး, တုၤအသ့ၣ်ညါဒီး, အတၢ်ဒဲးဘး ကအိၣ်လၢတၢ်န့ၣ်တဖၣ် တမံၤမံၤ အဃိလီၤ. 5 ဒီးတုၤအတၢ်ဒဲးဘး အိၣ်လၢတၢ်တဖၣ်န့ၣ် တမံၤမံၤအဃိ ဒီး, တၢ်ကမၤအသး လၢအဘၣ်တဲလီၤကျဲၤလီၤ လၢအမၤ တၢ်ဒဲးဘး လၢတၢ်န့ၣ်တမံၤလီၤ. 6 ဒီးဘၣ်ဟဲစိာ် အတၢ်လုၢ်တၢ်ကမၣ် လၢအတၢ်ဒဲးဘး လၢအမၤဝဲအဃိ, အမိၢ်တဒု, သိဖိမ့ၢ်ဂ့ၤ, မဲာ်တဲးလဲးဖိ မ့ၢ်ဂ့ၤ, လၢအတၢ်ဒဲးဘး အဂီၢ်လီၤ. ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ် လၢအတၢ်ဒဲးဘး အဃိလီၤ. 7 ဒီးအစု မ့ၢ်တချုးန့ၢ်ဘၣ် တၢ်ကြၢး ဒီးသိဖိဘၣ်ဒီး, ဘၣ်ဟဲစိာ် ထိၣ်လွံၢ်ဘုၣ် ခံဘ့ၣ်ဂ့ၤဂ့ၤ, ကးက့ၣ်ဖိ ခံဘ့ၣ်ဂ့ၤဂ့ၤ, လၢအတၢ်ကမၣ် လၢအမၤဝဲ အဃိ, ဆူ ယွၤအအိၣ်လီၤ. လၢတၢ်လုၢ်တၢ်ဒဲးဘး အဂီၢ် တဘ့ၣ်ဒီး လၢတၢ်လုၢ်မ့ၣ်အူ အဂီၢ် တဘ့ၣ်လီၤ. 8 ဒီးဘၣ်ဟဲစိာ်အီၤ ဆူပှၤလုၢ်တၢ်အဒိၣ် အအိၣ်, ဒီးအဝဲဒၣ် ဘၣ်လုၢ်ဆိ တၢ်လုၢ်တၢ်ဒဲးဘး, ဒီးဝံာ်ကၢ်ကွံာ် အကိာ် ဘၣ်ဆၣ်ဒီး တဘၣ်မၤတဲာ်ကွံာ်အီၤဘၣ်, 9 ဒီးဘၣ်ဖှံ တၢ်လုၢ်တၢ်ဒဲးဘး အသွံၣ် လၢတၢ်လုၢ်လီၢ် အကပၤ, ဒီးတၢ်သွံၣ် လၢအအိၣ်လီၤတဲာ်န့ၣ် ဘၣ်စံၢ်ကွံာ်အသး လၢတၢ်လုၢ်လီၢ် အခီၣ်ထံးလီၤ. အဝဲန့ၣ်မ့ၢ် တၢ်လုၢ်တၢ်ဒဲးဘးလီၤ. 10 ဒီးဘၣ်လုၢ် ခံဘ့ၣ်တဘ့ၣ်န့ၣ် လၢတၢ်လုၢ်မ့ၣ်အူ ဒ်တၢ်သိၣ်တၢ်သီ အသိး, ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ်, လၢအတၢ်ဒဲးဘး လၢအမၤဝဲ အဃိလီၤ. ဒီးတၢ်ကပျၢ်အတၢ်လီၤ. 11 ဒီးထိၣ်လွံၢ် ခံဘ့ၣ်မ့ၢ်ဂ့ၤ, ကးက့ၣ်ဖိဖိ ခံဘ့ၣ်မ့ၢ်ဂ့ၤ, အစုမ့ၢ်တချုးန့ၢ်ဘၣ်ဒီး, လၢအမၤဘူၣ် တၢ်အဂီၢ်န့ၣ် ပှၤလၢအမၤတၢ်ဒဲးဘး တဂၤ ဘၣ်ဟဲစိာ် ကိၣ်ကမူၣ် တအ့ဖး ဆံဆဲၣ်ပူတပူ လၢတၢ်လုၢ်တၢ်ဒဲးဘး အဂီၢ်လီၤ. သိ မ့ၢ်ဂ့ၤ, လီၢ်ဘၣ်မ့ၢ်ဂ့ၤ, တဘၣ်ပာ် လၢအဖီခိၣ်ဘၣ်, အဂ့ၢ်ဒ်အံၤ, အဝဲန့ၣ်မ့ၢ် တၢ်လုၢ်တၢ်ဒဲးဘးလီၤ. 12 ဒီးဘၣ်ဟဲစိာ် ဆူပှၤလုၢ်တၢ်အဒိၣ် အအိၣ်, ဒီးပှၤလုၢ်တၢ်အဒိၣ် ဘၣ်ဟံးန့ၢ် တတၢၤဒုၣ် လၢအီၤ, လၢအတၢ်သ့ၣ်နီၣ်ထီၣ် အဂီၢ်, ဒီးဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်, ဒ်တၢ်လုၢ်မ့ၣ်အူ လၢယွၤအဂီၢ် အသိးန့ၣ်လီၤ. အဝဲန့ၣ်မ့ၢ် တၢ်လုၢ်တၢ်ဒဲးဘးလီၤ. 13 ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအတၢ်ဒဲးဘး လၢအမၤဝဲအဃိ, လၢတၢ်တဖၣ်န့ၣ် တမံၤမံၤလီၤ. ဒီးတၢ်ကပျၢ်အတၢ် လီၤ. ဒီးတၢ်အိၣ်လီၤတဲာ် ကကဲထီၣ် ပှၤလုၢ်တၢ်အဒိၣ် အတၢ်, ဒ်တၢ်မၤဘူၣ်ကိၣ် အသိးန့ၣ်လီၤ. 14 ဒီးယွၤ ကတိၤတၢ် ဒီးစီၤမိၤၡ့ ဒီးစံးဝဲဒၣ်, 15 ပှၤတဂၤဂၤ မ့ၢ်မၤကမၣ်တၢ် ဒီးတသ့ၣ်ညါဘၣ် ဒီးမၤ တၢ်ဒဲးဘး လၢယွၤအတၢ်စီဆှံတဖၣ် အပူၤ ဒီး, ဘၣ်ဟဲစိာ် တၢ်အဖါ အလၢအပှဲၤ တဒု လၢသိ ဒီးမဲာ်တဲးလဲး အကျါ, လၢအတၢ်ကမၣ် အဃိ, ဖဲနပာ်အပှ့ၤ လၢၡက့လးစ့ ဒ်တၢ်အလီၢ်စီဆှံ ၡက့လး အသိးန့ၣ် လၢအတၢ်လုၢ်တၢ်ကမၣ် အဂီၢ်လီၤ. 16 ဒီးဘၣ်ဟ့ၣ်က့ၤတၢ် လၢအမၤကမၣ်တၢ် လၢတၢ်စီဆှံတဖၣ် အပူၤ အဂီၢ်, ဒီးပာ်ဖှိၣ် အတၢ်ယဲၢ်ပူတပူ, ဒီးဟ့ၣ် ပှၤလုၢ်တၢ်အဒိၣ်, ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ်, လၢတၢ်လုၢ်တၢ်ကမၣ် အတၢ်အဖါတဒု လၢသိ ဒီးမဲာ်တဲးလဲး အကျါလီၤ. ဒီးတၢ်ကပျၢ်အတၢ်လီၤ. 17 ဒီးပှၤတဂၤဂၤ မ့ၢ်မၤ တၢ်ဒဲးဘး, ဒီးမၤ တၢ်တမံၤမံၤ လၢယွၤ မၤလိာ် မၤ တဂ့ၤန့ၣ် ဒီး, မ့ၢ်တသ့ၣ်ညါဘၣ် နာ်သက့ဒီး, အတၢ်ဒဲးဘး အိၣ်ဝဲ, ဒီးဘၣ်တူၢ် အတၢ်ဒဲးဘးလီၤ. 18 ဒီးဘၣ်ဟဲစိာ် တၢ်အဖါ အလၢအပှဲၤ တဒု လၢသိ ဒီးမဲာ်တဲးလဲး အကျါ, ဖဲနပာ်အပှ့ၤ, လၢတၢ်လုၢ်တၢ်ကမၣ် အဂီၢ်, ဆူပှၤလုၢ်တၢ်အဒိၣ် အအိၣ်, ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ် လၢအတၢ်ဟးဖျိး လၢအဟးဖျိး ဒီးတသ့ၣ်ညါဘၣ် အဃိလီၤ. ဒီးတၢ်ကပျၢ်အတၢ် လီၤ. 19 အဝဲန့ၣ်မ့ၢ် တၢ်လုၢ်တၢ်ကမၣ်လီၤ. မ့ၢ်အမၤကမၣ်ဘၣ် ယွၤ သပှၢ်တၢၢ်လီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 6

1 ဒီးယွၤ ကတိၤတၢ် ဒီးစီၤမိၤၡ့ ဒီးစံးဝဲဒၣ်, 2 ပှၤတဂၤဂၤ မ့ၢ်မၤ တၢ်ဒဲးဘး ဒီးမၤကမၣ်ဘၣ် ယွၤ, ဒီးကတိၤ ကဘျံးကဘျၣ် ဒီးပှၤ လၢအဃၢၤ လၢတၢ်ဘၣ်တၢ်ပာ်အီၤ လၢအစုပူၤ အဂ့ၢ်အကျိၤဂ့ၤ, လၢတၢ်ဟ့ၣ်ကီၤ အဂ့ၢ်အကျိၤဂ့ၤ, လၢတၢ်ဟံးန့ၢ်ဆူၣ် အဂ့ၢ်အကျိၤဂ့ၤ, ဒီးမ့ၢ်လီန့ၢ် ပှၤလၢအဃၢၤ မ့ၢ်ဂ့ၤ, 3 မ့ၢ်ထံၣ်န့ၢ်တၢ် လၢအဟါမၢ်, ဒီး ကတိၤ ကဘျံးကဘျၣ် လၢအဂ့ၢ်အကျိၤ, ဒီးဆိၣ်တၢ်ကဘျံးကဘျၣ် မ့ၢ်ဂ့ၤ, ကယဲၢ် တၢ်န့ၣ်တမံၤမံၤ လၢပှၤမၤဒီး မၤကမၣ်ဘၣ်တၢ်ဒီး, 4 မ့ၢ်အမၤကမၣ်တၢ် ဒီးအတၢ်ဒဲးဘး အိၣ်ဝဲ ဒီး, တၢ်ကမၤအသး လၢအဘၣ်ဟ့ၣ်က့ၤတၢ် လၢအမၤန့ၢ်ဆူၣ်ဂ့ၤ, တၢ် လၢအမၤန့ၢ် လၢလီတၢ်ဂ့ၤ, တၢ် လၢတၢ်ပာ် လၢအစုပူၤဂ့ၤ, တၢ် လၢအဟါမၢ်ဒီးထံၣ်န့ၢ် ဂ့ၤ, 5 ကယဲၢ် တၢ် လၢအဆိၣ် တၢ်ကဘျံးကဘျၣ် လၢအဂ့ၢ်အကျိၤဂ့ၤ, ဘၣ်ဟ့ၣ်က့ၤတၢ်န့ၣ် အမိၢ်ပှၢ်, ဒီးဘၣ်ပာ်ဖှိၣ် အယဲၢ်ပူတပူ ဒီးအီၤလီၤ. ဒီးမုၢ်နံၤ လၢတၢ်ထံၣ်န့ၢ် အတၢ်ဒဲးဘးန့ၣ် ဘၣ်ဟ့ၣ်က့ၤအီၤ လၢပှၤ လၢအမ့ၢ်အတၢ်လီၤ. 6 ဒီးဘၣ်ဟဲစိာ် အတၢ်လုၢ်တၢ်ကမၣ် တၢ်အဖါ အလၢအပှဲၤ တဒု လၢသိ ဒီးမဲာ်တဲးလဲး အကျါ ဆူ ယွၤအအိၣ်, တၢ်အဖါ အလၢအပှဲၤ လၢသိ ဒီးမဲာ်တဲးလဲး အကျါ ဖဲနပာ်အပှ့ၤ လၢတၢ်လုၢ်တၢ်ကမၣ် အဂီၢ်, ဆူ ပှၤလုၢ်တၢ်အဒိၣ် အအိၣ်လီၤ. 7 ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ် လၢယွၤ အမဲာ်ညါ, ဒီးတၢ်ကပျၢ် ကယဲၢ် တၢ် တမံၤမံၤ လၢအမၤကမၣ်တၢ် လၢအပူၤလီၤ. 8 ဒီးယွၤ ကတိၤတၢ် ဒီးစီၤမိၤၡ့ ဒီးစံးဝဲဒၣ်, 9 မၤလိာ် စီၤအၤဟရိၣ် ဒီးအဖိခွါတဖၣ် ဒီးစံး, အအံၤ မ့ၢ်တၢ်သိၣ်တၢ်သီ ဘၣ်ဃးဒီး တၢ်လုၢ်မ့ၣ်အူန့ၣ်, တၢ်လုၢ်မ့ၣ်အူ ဘၣ်အိၣ် လၢတၢ်လုၢ်လီၢ် အဖၣ်ကပူၤ အဖီခိၣ် သီတနၤကျၢၤ တုၤ မုၢ်ဂီၤလီၤ. ဒီးတၢ်လုၢ်လီၢ်အမ့ၣ်အူ ဘၣ်ကဲၤ လၢအလိၤ တထံၣ်ဃီလီၤ. 10 ဒီးပှၤလုၢ်တၢ်အဒိၣ် ဘၣ်သိး အဆ့ဖှီဝါ, ဒီးအတၢ်ဖျီၣ်ခံဖှီဝါ လၢအညၣ်အလိၤ, ဒီးဘၣ်ဟံးထီၣ် ဖၣ်ဆါ လၢမ့ၣ်အူအီၣ်ကွံာ်ဝဲ ဒီး တၢ်လုၢ်မ့ၣ်အူ လၢတၢ်လုၢ်လီၢ် အဖီခိၣ်, ဒီးဘၣ်ပာ်အီၤ လၢတၢ်လုၢ်လီၢ်အဃၢၤလီၤ. 11 ဒီးဘၣ်ဘ့ၣ်ကွံာ် အကူအသိး, ဒီး သိးအဂၤတဖၣ်, ဒီးစိာ်ထီၣ်ကွံာ် ဖၣ်ဆါ ဆူအလီၢ်ကဆှီ လၢဒဲအလီၢ် လၢခိလီၤ. 12 ဒီးမ့ၣ်အူ လၢတၢ်လုၢ်လီၢ် အဖီခိၣ် ဘၣ်ကဲၤ တထံၣ်ဃီ လီၤ. တဘၣ်လီၤပံာ်ဘၣ်ဝဲဘၣ်, ဒီးပှၤလုၢ်တၢ်အဒိၣ် ဘၣ်ဆိၣ်ကဲၤ သ့ၣ်မုၣ် လၢအဖီခိၣ် ကိးဂီၤဒဲး, ဒီးပာ်ကတဲာ်ကတီၤ တၢ်လုၢ်မ့ၣ်အူ လၢအဖီခိၣ်, ဒီးဘၣ်ဆိၣ်ကဲၤကွံာ် တၢ်မၤဃူမၤဖိးအသိ လၢအဖီခိၣ်လီၤ. 13 ဒီးမ့ၣ်အူ ဘၣ်ကဲၤ လၢတၢ်လုၢ်လီၢ် အဖီခိၣ် တထံၣ်ဃီလီၤ. တဘၣ်လီၤပံာ်ဘၣ်. 14 ဒီးအအံၤ မ့ၢ်တၢ်သိၣ်တၢ်သီ ဘၣ်ဃးဒီး တၢ်မၤဘူၣ် ကိၣ်န့ၣ်, စီၤအၤဟရိၣ် အဖိခွါတဖၣ် ဘၣ်မၤဘူၣ်အီၤ လၢယွၤအမဲာ်ညါ လၢတၢ်လုၢ်လီၢ် အမဲာ်ညါလီၤ. 15 ဒီးဘၣ်ဟံးန့ၢ် တၢ်မၤဘူၣ်အကိၣ်ကမူၣ် တတၢၤဒုၣ်, ဒီးအသိ, ဒီး လီၢ်ဘၣ် လၢအအိၣ် လၢတၢ်မၤဘူၣ်ကိၣ် အဖီခိၣ် ခဲလၢာ်, ဒီးဘၣ်ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်, တၢ်နၢမူ လၢတၢ်သ့ၣ်နီၣ်ထီၣ်က့ၤ အီၤအဂ့ၢ် လၢယွၤ အဂီၢ်လီၤ. 16 ဒီးတၢ်အိၣ်လီၤတဲာ်န့ၣ် စီၤအၤဟရိၣ် ဒီးအဖိခွါတဖၣ် ကအီၣ်ဘၣ်ဝဲလီၤ. ဘၣ်အီၣ်ဝဲ ဒီးကိၣ်တအိၣ်ဒီးကိၣ်မံၣ် လၢတၢ်အလီၢ်စီဆှံ အပူၤလီၤ. ဘၣ်အီၣ်ဝဲ လၢတၢ်အိၣ်ဖှိၣ် အဒဲအဂၢၤပူၤလီၤ. 17 ဒီးပှၤတဘၣ်ကုၢ်အီၤ ဒီးကိၣ်မံၣ်ဘၣ်. ယဟ့ၣ်လီၤအီၤ လၢအဂီၢ် လၢယတၢ်လုၢ်မ့ၣ်အူ အပူၤလီၤ. မ့ၢ်တၢ်စီဆှံကတၢၢ်, ဒ်တၢ်လုၢ်တၢ်ဒဲးဘး အသိး, ဒီးဒ်တၢ်လုၢ်တၢ်ကမၣ် အသိးန့ၣ်လီၤ. 18 ဒီး ကယဲၢ် ပှၤပိာ်ခွါ လၢစီၤအၤဟရိၣ် အဖိခွါ အကျါ ကအီၣ်ဘၣ်ဝဲ ကိးဂၤဒဲးလီၤ. မ့ၢ်တၢ်အလုၢ်အလၢ် အထူအယိာ် လီၤ လၢသုစၢၤသုသွဲၣ် အစိၤစိၤအဃၣ်ဃၣ် ဘၣ်ဃးဒီး တၢ်လုၢ်မ့ၣ်အူ လၢယွၤ အဂီၢ်လီၤ. ကယဲၢ် ပှၤလၢအထိးဘၣ်အီၤန့ၣ် ဘၣ်စီဆှံဝဲ ကိးဂၤဒဲးလီၤ. 19 ဒီးယွၤ ကတိၤတၢ် ဒီး စီၤမိၤၡ့ ဒီးစံးဝဲဒၣ်, 20 အအံၤ မ့ၢ် စီၤအၤဟရိၣ် ဒီးအဖိခွါတဖၣ် အတၢ်မၤဘူၣ် လၢအဘၣ်မၤဘူၣ် ယွၤ လၢမုၢ်နံၤ လၢအဒိးဖှူအသး, ကိၣ်ကမူၣ် တအ့ဖး ဆံဆဲၣ်ပူတပူ လၢတၢ်မၤဘူၣ်ကိၣ် အဂီၢ် တထံၣ်ဃီ, ဖးဖီ တၢ်န့ၣ် လၢမုၢ်ဂီၤ, ဒီးဖးဖီ တၢ်န့ၣ် လၢမုၢ်ဟါလီၤ. 21 ဘၣ်မၤအီၤ ဒီးသိ လၢတၢ်ဘ့ၣ်ဘၣ်အလိၤ, ကုၢ်ဝဲ ဝံၤဒီး, နဘၣ်ဟဲစိာ်လီၤ. တၢ်မၤဘူၣ်အကူာ်တဖၣ် လၢအကုၢ်အသးန့ၣ်, နဘၣ်မၤဘူၣ်အီၤ လၢတၢ်နၢမူ လၢယွၤ အဂီၢ်လီၤ. 22 ဒီးပှၤလုၢ်တၢ်အဒိၣ် လၢအဖိခွါတဖၣ် အကျါ လၢအဒိးဖှူအသး လၢအလီၢ်န့ၣ် ဘၣ်မၤဘူၣ်အီၤလီၤ. မ့ၢ်တၢ် အလုၢ်အလၢ် အထူအယိာ် လၢယွၤ အဂီၢ်လီၤ. ဘၣ်ဆိၣ်ကဲၤကွံာ် တုၤအလၢာ်လီၤ. 23 ဒီး ကယဲၢ် တၢ်မၤဘူၣ်ကိၣ် လၢပှၤလုၢ်တၢ်အဒိၣ် အဂီၢ်န့ၣ် ဘၣ်ဆိၣ်ကဲၤကွံာ် တုၤအလၢာ်လီၤ. ပှၤတဘၣ်အီၣ်အီၤဘၣ်လီၤ. 24 ဒီးယွၤ ကတိၤတၢ် ဒီး စီၤမိၤၡ့ ဒီးစံးဝဲဒၣ်, 25 ကတိၤတၢ် ဒီးစီၤအၤဟရိၣ် အဖိခွါတဖၣ်, ဒီး စံးဘၣ်အီၤ, အအံၤ မ့ၢ်တၢ်သိၣ်တၢ်သီ ဘၣ်ဃးဒီး တၢ်လုၢ်တၢ်ဒဲးဘး လီၤ. ဖဲပှၤမၤသံ တၢ်လုၢ်မ့ၣ်အူအလီၢ်န့ၣ် ပှၤဘၣ်မၤသံ တၢ်လုၢ်တၢ်ဒဲးဘး, လၢယွၤ အမဲာ်ညါလီၤ. မ့ၢ်တၢ်စီဆှံ ကတၢၢ်လီၤ. 26 ဒီးပှၤလုၢ်တၢ်အဒိၣ် လၢအမၤပူၤဖျဲး တၢ်ဒဲးဘး လၢအီၤန့ၣ် ဘၣ်အီၣ်ဝဲလီၤ. ဘၣ်အီၣ်ဝဲ လၢတၢ်အလီၢ်စီဆှံ လၢတၢ်အိၣ်ဖှိၣ် အဒဲအဂၢၤပူၤလီၤ. 27 ဒီး ကယဲၢ် တၢ် လၢအထိး အညၣ်န့ၣ် ဘၣ်စီဆှံဝဲလီၤ. ဒီးတၢ်ကူတၢ်သိး တဘ့ၣ်ဘ့ၣ် မ့ၢ်ဘၣ် တၢ်ဖှံဘၣ်အီၤ လၢအသွံၣ်ဒီး, နဘၣ်ဆှုၣ်တၢ် လၢအဘၣ် တၢ်ဖှံဘၣ်အီၤ လၢတၢ်အလီၢ်စီဆှံပူၤလီၤ. 28 ဒီးသပၢၤဟီၣ်ခိၣ် လၢတၢ်ချီအီၤ လၢအပူၤန့ၣ် ကဘၣ် တၢ်မၤကၢ်ကွံာ်အီၤ, ဒီးတၢ်မ့ၢ်ချီအီၤ လၢသပၢၤတိၢ်အပူၤဒီး, ပှၤဘၣ်တြူာ်အီၤ, ဒီးသ့ကွံာ်အီၤ လၢထံလီၤ. 29 ကယဲၢ် ပှၤပိာ်ခွါ လၢပှၤလုၢ်တၢ်အဒိၣ် အကျါန့ၣ် ကအီၣ်ဘၣ်ဝဲ ကိးဂၤဒဲးလီၤ. မ့ၢ်တၢ်စီဆှံကတၢၢ်လီၤ. 30 ဒီးတၢ်လုၢ်တၢ်ဒဲးဘး လၢပှၤဟဲစိာ်အသွံၣ် ဆူတၢ်အိၣ်ဖှိၣ် အဒဲပူၤ လၢအကမၤပူၤဖျဲးတၢ် လၢတၢ်အလီၢ်စီဆှံ အပူၤန့ၣ်, ပှၤတဘၣ်အီၣ်အီၤ နီတမံၤဘၣ်. ကဘၣ် တၢ်ဆူးကွံာ်အီၤ လၢမ့ၣ်အူလီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 7

1 ဒီးအအံၤ မ့ၢ်တၢ်သိၣ်တၢ်သီ ဘၣ်ဃးဒီး တၢ်လုၢ်တၢ်ကမၣ်, မ့ၢ်တၢ်စီဆှံကတၢၢ်လီၤ. 2 ဖဲအမၤသံ တၢ်လုၢ်မ့ၣ်အူအလီၢ်န့ၣ် ပှၤဘၣ်မၤသံ တၢ်လုၢ်တၢ်ကမၣ် ဖဲန့ၣ်လီၤ. ဒီးဘၣ်ဖှံအသွံၣ် ဝးတရံးဝဲ လၢတၢ်လုၢ်လီၢ် အဖီခိၣ်လီၤ. 3 ဒီးဘၣ်မၤန့ၢ် အသိ ခဲလၢာ်, အမဲၢ်ဘီၣ်, ဒီးအသိ လၢအပှံာ်သလီ အလိၤ, 4 ဒီးအကလ့ၢ် ခံဖျၢၣ်, ဒီးသိ လၢအအိၣ် လၢအလိၤ လၢအအိၣ် လၢအယီၢ်ဒ့ အဃၢၤ, ဒီး တၢ်အိၣ်လၢအသူၣ်အလိၤန့ၣ် ဘၣ်ဟံးထီၣ်ကွံာ် ဒီးအကလ့ၢ်တဖၣ်လီၤ. 5 ဒီးပှၤလုၢ်တၢ်အဒိၣ်, ဘၣ်ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်, တၢ်လုၢ်မ့ၣ်အူ လၢယွၤ အဂီၢ်လီၤ. မ့ၢ် တၢ်လုၢ်တၢ်ကမၣ်လီၤ. 6 ကယဲၢ် ပိာ်ခွါ လၢပှၤလုၢ်တၢ်အဒိၣ်အကျါ ကအီၣ်ဘၣ်ဝဲလီၤ. ဘၣ်အီၣ်ဝဲ လၢတၢ်အလီၢ်စီဆှံ အပူၤလီၤ. မ့ၢ်တၢ်စီဆှံကတၢၢ်လီၤ. 7 ဒ်တၢ်လုၢ်တၢ်ဒဲးဘး အသိးန့ၣ် တၢ်လုၢ်တၢ်ကမၣ် ဒ်န့ၣ်အသိးလီၤ. အတၢ်သိၣ်တၢ်သီ မ့ၢ်တမံၤဃီလီၤ. ပှၤလုၢ်တၢ်အဒိၣ် လၢအမၤပူၤဖျဲးတၢ် ဒီးအီၤန့ၣ် ကန့ၢ်ဘၣ်ဝဲလီၤ. 8 ဒီးပှၤလုၢ်တၢ်အဒိၣ် လၢအလုၢ် ပှၤတဂၤ အတၢ်လုၢ်မ့ၣ်အူ, ပှၤလုၢ်တၢ်အဒိၣ်တဂၤန့ၣ် ကန့ၢ်ဘၣ် တၢ်လုၢ်မ့ၣ်အူ လၢအလုၢ်ဝဲန့ၣ် အဖံး လၢအဂီၢ်ဒၣ်ဝဲလီၤ. 9 ဒီး ကယဲၢ် တၢ်မၤဘူၣ်ကိၣ် လၢအကုၢ်အသး လၢဖၣ် ကပူၤ, ဒီး ကယဲၢ် တၢ် လၢတၢ်ကုၢ်အီၤ လၢသပၢၤပူၤ မ့ၢ်ဂ့ၤ, လၢတၢ်ဘ့ၣ်ဘၣ် အဖီခိၣ် မ့ၢ်ဂ့ၤ, ကကဲထီၣ် ပှၤလုၢ်တၢ်အဒိၣ် လၢအမၤဘူၣ်ဝဲ အတၢ်လီၤ. 10 ဒီး ကယဲၢ် တၢ်မၤဘူၣ်ကိၣ်ဃါဃုာ်ဒီးသိ, ဒီးတၢ်အဃ့ ခဲလၢာ်န့ၣ် စီၤအၤဟရိၣ် အဖိခွါ ကန့ၢ်ဘၣ် ကိးဂၤဒဲး, တဂၤဒ်တဂၤဒၣ် အသိးန့ၣ်လီၤ. 11 ဒီးအအံၤ မ့ၢ်တၢ်သိၣ်တၢ်သီ ဘၣ်ဃးဒီး တၢ်လုၢ်မၤဃူမၤဖိးတၢ် လၢပှၤကမၤဘူၣ်ယွၤလီၤ. 12 မ့ၢ်မၤဘူၣ်ဝဲ လၢတၢ်စံးထီၣ်ပတြၢၤ အဂီၢ်ဒီး, ဘၣ်မၤဘူၣ်အီၤ ဒီးတၢ်စံးထီၣ်ပတြၢၤ အတၢ်လုၢ် လၢကိၣ်ဘ့ၣ်ဘၣ် တအိၣ်ဒီး ကိၣ်မံၣ်ဃါဃုာ် ဒီးသိ, ဒီးကိၣ်ဘ့ၣ်ဘၣ်ဘူသလါ တအိၣ်ဒီး ကိၣ်မံၣ်ဖှူဒီးသိ, ဒီးကိၣ်ဘ့ၣ် ဘၣ်တ့အသး လၢကိၣ်ကမူၣ်ဃါဃုာ် ဒီးသိ ဒီးကုၢ်အသးလီၤ. 13 လၢကိၣ်ဘ့ၣ်ဘၣ် အမဲာ်ညါန့ၣ်, ဘၣ်မၤဘူၣ် ကိၣ် အိၣ်ဒီး ကိၣ်မံၣ် အိၣ်ဒီး အတၢ်မၤဃူမၤဖိး အတၢ်လုၢ်စံးထီၣ်ပတြၢၤလီၤ. 14 ဒီးဘၣ်မၤဘူၣ် ကိၣ်တဘ့ၣ် လၢတၢ်မၤဘူၣ် ခဲလၢာ် အကျါ, လၢတၢ်ဝံၢ် လၢယွၤအဂီၢ်, ဒီးကကဲထီၣ် ပှၤလုၢ်တၢ်အဒိၣ် လၢအဖှံ တၢ်လုၢ်မၤဃူမၤဖိး အတၢ်သွံၣ်န့ၣ် တဂၤအတၢ်လီၤ. 15 ဒီးအတၢ်မၤဃူမၤဖိး အတၢ်လုၢ်စံးထီၣ်ပတြၢၤ အညၣ်န့ၣ် ဘၣ်အီၣ်ဝဲ မုၢ်တနံၤဃီ လၢအမၤဘူၣ်န့ၣ်လီၤ. တဘၣ်ဒုးအိၣ်လီၤတဲာ်အီၤ တုၤ မုၢ်ဂီၤ နီတစဲးဘၣ်. 16 ဒီးအတၢ်မၤဘူၣ် အတၢ်လုၢ်န့ၣ် မ့မ့ၢ်တၢ်ဘၣ်ဃးဒီး ဆိၣ်တၢ်ဂ့ၤဂ့ၤ, တၢ်မၤဘူၣ်ဒၣ်တၢ်ဂ့ၤဂ့ၤဒီး, မုၢ်တနံၤ လၢအမၤဘူၣ် အတၢ်လုၢ်န့ၣ် ဘၣ်အီၣ်ဝဲ, ဒီးမုၢ်ဆ့ၣ်ထီၣ် တနံၤန့ၣ် ဘၣ်အီၣ်ဝဲ စ့ၢ်ကီး လီၤ. 17 မ့မ့ၢ်သၢနံၤတနံၤန့ၣ် တၢ်လုၢ်အညၣ် လၢအအိၣ်လီၤတဲာ် ကဘၣ် တၢ်ဆူးထီၣ်ကွံာ်အီၤ လၢမ့ၣ်အူလီၤ. 18 ဒီး လၢသၢနံၤတနံၤန့ၣ် ပှၤမ့ၢ်အီၣ် တၢ်မၤဃူမၤဖိး အတၢ်လုၢ်အညၣ် ဒီး, တၢ်တတူၢ်လိာ်ဘၣ်ဝဲဘၣ်, ဒီးတၢ်တပာ်ဘၣ်ဝဲ လၢပှၤ လၢအမၤဘူၣ်အီၤ အဂီၢ်ဘၣ်, ကကဲထီၣ် တၢ်သးဘၣ်အၢ, ဒီးပှၤ လၢအအီၣ်ဝဲန့ၣ် ကဘၣ် အတၢ်ဒဲးဘးလီၤ. 19 ဒီးတၢ်ညၣ် လၢအထိး တၢ်တကဆှီဘၣ် တမံၤမံၤန့ၣ် ပှၤတဘၣ်အီၣ်အီၤဘၣ်. ကဘၣ် တၢ်ဆူးထီၣ်ကွံာ် လၢမ့ၣ်အူလီၤ. ဒီး ကယဲၢ် ပှၤအကဆှီ တဂၤလၢ်လၢ်န့ၣ် ကအီၣ်ဘၣ် တၢ်ညၣ်န့ၣ်လီၤ. 20 ဘၣ်ဆၣ်ဒီး ပှၤလၢအအိၣ်ဒီး အတၢ်တကဆှီဘၣ် လၢအလိၤ တဂၤဂၤ လၢအအီၣ် တၢ်မၤဃူမၤဖိး အတၢ်လုၢ်အညၣ် လၢအဘၣ်ဃးဒီး ယွၤန့ၣ် ကဘၣ် တၢ်ဒီၣ်တဲာ်ကွံာ် အီၤ ဒီးအပှၤတကလုာ်ဒၣ်ဝဲန့ၣ်လီၤ. 21 ဒီးပှၤကညီ အတၢ်တကဆှီဘၣ် မ့ၢ်ဂ့ၤ, ဆၣ်ဖိကီၢ်ဖိ လၢအတကဆှီဘၣ် မ့ၢ်ဂ့ၤ, တၢ်သးဘၣ်အၢ အတၢ်တကဆှီဘၣ် မ့ၢ်ဂ့ၤ, ပှၤလၢအထိးဘၣ်ထီရီၤ တၢ်တကဆှီဘၣ် တမံၤမံၤ, ဒီးအီၣ် တၢ်မၤဃူမၤဖိး အတၢ်လုၢ်အညၣ် လၢအဘၣ်ဃးဒီး ယွၤန့ၣ် ကဘၣ် တၢ်ဒီၣ်တဲာ်ကွံာ်အီၤ ဒီးအပှၤတကလုာ်ဒၣ်ဝဲန့ၣ်လီၤ. 22 ဒီးယွၤ ကတိၤတၢ် ဒီး စီၤမိၤၡ့ ဒီးစံးဝဲဒၣ်, 23 ကတိၤတၢ် ဒီးပှၤအံၣ်စရ့လးဖိ ဒီးစံး, ဂီၤဖံးဂ့ၤဂ့ၤ, သိဂ့ၤဂ့ၤ, မဲာ်တဲးလဲးဂ့ၤဂ့ၤ, သုတအီၣ် အသိ နီတမံၤ တဂ့ၤ. 24 ဒီး ဆၣ်ဖိကီၢ်ဖိ လၢအသံဒၣ်တၢ်အသိ, ဒီးတၢ် လၢဆၣ်ဖိကီၢ်ဖိ အ့ၣ်ဖှီအီၤ အသိန့ၣ်, သုမၤ အလီၢ်အဂၤ မ့ၢ်အိၣ်ဒီး, သုကမၤဘၣ်လီၤ. မ့မ့ၢ်သုတအီၣ်အီၤ တဂ့ၤ. 25 အဂ့ၢ်ဒ်အံၤ, ကယဲၢ် ပှၤလၢအအီၣ် ဆၣ်ဖိကီၢ်ဖိ အသိ လၢပှၤလုၢ် လၢတၢ်လုၢ်မ့ၣ်အူ လၢယွၤအဂီၢ်န့ၣ်, ပှၤလၢအအီၣ် ကဘၣ် တၢ်ဒီၣ်တဲာ်ကွံာ်အီၤ လၢအပှၤတကလုာ်ဒၣ်ဝဲလီၤ. 26 ဒီးထိၣ်ဧိၤလံၣ်ဧိၤ မ့ၢ်ဂ့ၤ, ဆၣ်ဖိကီၢ်ဖိ မ့ၢ်ဂ့ၤ, သုတအီၣ် အသွံၣ် လၢသုအိၣ်သုဆိးအလီၢ် နီတပူၤ နီတမံၤ တဂ့ၤ. 27 ကယဲၢ် ပှၤလၢအအီၣ် တၢ်သွံၣ် တမံၤမံၤန့ၣ် အဝဲတဂၤ ကဘၣ် တၢ်ဒီၣ်တဲာ်ကွံာ်အီၤ ဒီး အပှၤတကလုာ်ဒၣ်ဝဲလီၤ. 28 ဒီးယွၤ ကတိၤတၢ် ဒီး စီၤမိၤၡ့ ဒီးစံးဝဲဒၣ်, 29 ကတိၤတၢ် ဒီးပှၤအံၣ်စရ့လးဖိ ဒီးစံး, ပှၤလၢအမၤဘူၣ် ယွၤအတၢ်လုၢ်မၤဃူမၤဖိးန့ၣ် ဘၣ်ဟဲစိာ် အတၢ်မၤဘူၣ် ဆူ ယွၤ လၢတၢ်လုၢ်တၢ်မၤဃူမၤဖိးလီၤ. 30 ဒီးဘၣ်ဟဲစိာ် တၢ်လုၢ်မ့ၣ်အူ လၢယွၤအဂီၢ် လၢအစုဒၣ်ဝဲလီၤ. ဘၣ်ဟဲစိာ် အသိ ဒီးအသးနါပှၢ်, ဒ်သိးအသးနါပှၢ် ကဘၣ် တၢ်ဝၢ်အီၤ, တၢ်ဝၢ် လၢယွၤအမဲာ်ညါလီၤ. 31 ဒီးပှၤလုၢ်တၢ်အဒိၣ် ဘၣ်ဆိၣ်ကဲၤကွံာ် အသိ လၢတၢ်လုၢ်လီၢ် အဖီခိၣ်လီၤ. မ့မ့ၢ်အသးနါပှၢ်န့ၣ်, ကကဲထီၣ် စီၤအၤဟၤရိၣ် ဒီးအဖိခွါတဖၣ် အတၢ်လီၤ. 32 ဒီးအဖံဘၣ်ခိၣ်အထွဲန့ၣ် သုဘၣ်ဟ့ၣ်အီၤ လၢပှၤလုၢ်တၢ်အဒိၣ်လီၤ. မ့ၢ်တၢ်ဝံၢ် ဘၣ်ဃးဒီး သုတၢ်လုၢ်မၤဃူမၤဖိးလီၤ. 33 ပှၤလၢစီၤအၤဟရိၣ် အဖိခွါ အကျါ, လၢအမၤဘူၣ် သုတၢ်လုၢ်မၤဃူမၤဖိး အသွံၣ် ဒီးအသိ တဂၤန့ၣ် ကန့ၢ်ဘၣ် အဖံဘၣ်ခိၣ်အထွဲ လၢအဂီၢ်လီၤ. 34 အဂ့ၢ်ဒ်အံၤ, သးနါပှၢ်ဝၢ် ဒီးဖံဘၣ်ခိၣ်ဝံၢ်န့ၣ် ယဟံးန့ၢ် လၢပှၤအံၣ်စရ့လးဖိ လၢတၢ်လုၢ်မၤဃူမၤဖိး အပူၤ, ဒီးယဟ့ၣ်လီၤအီၤ လၢပှၤလုၢ်တၢ်အဒိၣ် စီၤအၤဟရိၣ် ဒီးအဖိခွါ လၢတၢ်အလုၢ်အလၢ် အထူအယိာ် လၢပှၤအံၣ်စရ့လးဖိ အကျါလီၤ. 35 အဝဲန့ၣ်မ့ၢ် စီၤအၤဟရိၣ် အတၢ်ဘၣ်ဃးဒီး အဒိးဖှူအသးဒီး အဖိခွါတဖၣ် အဒိးဖှူအသး လၢတၢ်လုၢ်မ့ၣ်အူ လၢယွၤအဂီၢ် အကျါ, လၢမုၢ်နံၤ လၢအပာ်အီၤ လၢအကမၤ ပှၤလုၢ်တၢ်အဒိၣ် အတၢ်မၤ လၢယွၤ အဂီၢ်လီၤ. 36 မုၢ်နံၤ လၢအဖှူအီၤန့ၣ် ယွၤ မၤလိာ်ဝဲ လၢပှၤအံၣ်စရ့လးဖိ ဘၣ်ဟ့ၣ်အီၤလီၤ. မ့ၢ်တၢ်အလုၢ်အလၢ် အထူအယိာ် လီၤ လၢအစၢၤအသွဲၣ် အစိၤစိၤအဃၣ်ဃၣ်လီၤ. 37 အဝဲန့ၣ်မ့ၢ် တၢ်သိၣ်တၢ်သီ ဘၣ်ဃးဒီး တၢ်လုၢ်မ့ၣ်အူ, ဒီးတၢ်မၤဘူၣ်ကိၣ်, ဒီးတၢ်လုၢ်တၢ်ဒဲးဘး, ဒီးတၢ်လုၢ် တၢ်ကမၣ်, ဒီးတၢ်ပာ်စီဆှံတၢ်, 38 ဒီးတၢ်လုၢ်မၤဃူမၤဖိး လၢယွၤ မၤလိာ် စီၤမိၤၡ့ လၢကစၢၢ် စံၤနါ အလိၤ, မုၢ်တနံၤ လၢအမၤလိာ် ပှၤအံၣ်စရ့လးဖိ လၢအဘၣ်မၤဘူၣ်ယွၤ လၢအတၢ်မၤဘူၣ် လၢစံၤနါ အပှၢ်လၢ်ကျါန့ၣ်လီၤ.

1 ဒီးယွၤ ကတိၤတၢ် ဒီးစီၤမိၤၡ့ ဒီးစံးဝဲဒၣ်, 2 ဟံးန့ၢ် စီၤအၤဟရိၣ် ဒီးအဖိခွါတဖၣ် ဒီးအီၤ, ဒီးတၢ်အကူအသိး, ဒီးသိဖှူတၢ်, ဒီးဂီၤဖံး လၢတၢ်လုၢ်တၢ်ဒဲးဘး အဂီၢ် တဒု, ဒီးသိဖါ ခံဒု, ဒီးနာ် တဖျၢၣ် အိၣ်ဒီး ကိၣ် တအိၣ်ဘၣ်ဒီး ကိၣ်မံၣ်, 3 ဒီးဒုးအိၣ်ဖှိၣ်ရိဖှိၣ် တၢ်အိၣ်ဖှိၣ် ခဲလၢာ် လၢတၢ်အိၣ်ဖှိၣ် အဒဲအကျဲစၢၤန့ၣ် တက့ၢ်. 4 ဒီးစီၤမိၤၡ့ မၤဝဲ ဒ်ယွၤ မၤလိာ်အီၤ အသိး, ဒီးတၢ်အိၣ်ဖှိၣ်န့ၣ် အိၣ်ဖှိၣ်ရိဖှိၣ် ဖဲတၢ်အိၣ်ဖှိၣ် အဒဲကျဲစၢၤန့ၣ်လီၤ. 5 ဒီးစီၤမိၤၡ့ စံးဘၣ် တၢ်အိၣ်ဖှိၣ်န့ၣ်, တၢ် လၢယွၤ မၤလိာ် လၢပဘၣ်မၤန့ၣ်မ့ၢ် အအံၤ, 6 ဒီးစီၤမိၤၡ့ ဟံးန့ၢ် စီၤအၤဟရိၣ်, ဒီး အဖိခွါတဖၣ်, ဒီးသ့စီအီၤ ဒီးထံလီၤ. 7 ဒီးဒုးသိးအီၤ ဒီးဆ့, ဒီးကံၢ်တူာ်အယီၢ်ဒ့ ဒီးယီၢ်တကိး, ဒီးဒုးသိးအီၤ ဒီးဆ့ဖးထီ, ဒီးပာ်အ့ဖိး လၢအလိၤ, ဒီး, ကံၢ်တူာ်အီၤ ဒီးအ့ဖိး အယီၢ်တကိးကံၣ်ဃ့, ဒီးမၤဃာ် အ့ဖိး ဒီးအီၤ, 8 ဒီးပာ်သဃိး လၢအသးနါပှၢ်, ဒီးပာ် စ့ၢ်ကီး အူရံၣ် ဒီးတူမံၣ် လၢသဃိး အပူၤ, 9 ဒီးပာ်ခိၣ်ဖျီၣ် လၢအခိၣ်, ဒီး လၢခိၣ်ဖျီၣ် အဖီခိၣ် လၢအမဲာ်ညါတခီ ပာ်ထီၣ် တၢ်ဘ့ၣ်ဘၣ်ထူ, ခိၣ်သလုးစီဆှံ, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 10 ဒီးစီၤမိၤၡ့ ဟံးန့ၢ် သိဖှူတၢ်, ဒီးဖှူ တၢ်အိၣ်အလီၢ်, ဒီး ကယဲၢ် တၢ်အိၣ်လၢအပူၤ, ဒီးမၤစီဆှံအီၤလီၤ. 11 ဒီးဖှံ တၢ်လုၢ်လီၢ် အဖီခိၣ် လၢအီၤနွံစု, ဒီးဖှံ တၢ်လုၢ်လီၢ် ဒီးအတၢ်ဖိတၢ်လံၤ ခဲလၢာ်, ဒီးသရာ် ဒီးအခီၣ်, ဒ်သိး အကမၤစီဆှံအီၤလီၤ. 12 ဒီးလူလီၤ သိဖှူတၢ် လၢစီၤအၤဟရိၣ် အဖီခိၣ်, ဒီးဖှူအီၤ ဒ်သိး အကမၤစီဆှံအီၤလီၤ. 13 ဒီးစီၤမိၤၡ့ ဒုးဟဲ စီၤအၤဟရိၣ် အဖိခွါတဖၣ်, ဒီးဒုးသိး အီၤ ဒီးဆ့, ဒီးကံၢ်တူာ် အယီၢ်ဒ့ ဒီးယီၢ်တကိး, ဒီးဒုးဖျီၣ် အခိၣ် ဒီးခိၣ်ဖျီၣ်, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 14 ဒီးဟဲစိာ် ဂီၤဖံး လၢတၢ်လုၢ်တၢ်ဒဲးဘး အဂီၢ် တဒု, ဒီးစီၤအၤဟရိၣ် ဒီးအဖိခွါတဖၣ်န့ၣ် ပာ် အစု လၢဂီၤဖံး လၢတၢ်လုၢ်တၢ်ဒဲးဘး အဂီၢ် တဒု အခိၣ်လီၤ. 15 ဒီးမၤသံအီၤ, ဒီးစီၤမိၤၡ့ ဟံးန့ၢ် အသွံၣ်, ဒီးပာ်အီၤ ဒီးအစုမုၢ် လၢတၢ်လုၢ်လီၢ် အနၢၤတဖၣ် အလိၤ ဝးတရံးဝဲ, ဒီးမၤကဆှီထီၣ် တၢ်လုၢ်လီၢ်, ဒီးလူလီၤ တၢ်သွံၣ် လၢတၢ်လုၢ်လီၢ် အခီၣ်ထံး, ဒီး မၤစီဆှံအီၤ ဒ်သိး အကမၤပူၤဖျဲးတၢ် လၢအဖီခိၣ်လီၤ. 16 ဒီးဟံးန့ၢ် သိ လၢအပှံာ်လိၤ ခဲလၢာ်, ဒီးတၢ်အိၣ်လၢအသူၣ် အလိၤ, ဒီးအကလ့ၢ် ခံဖျၢၣ်, ဒီးအသိ, ဒီးစီၤမိၤၡ့ ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်လီၤ. 17 မ့မ့ၢ်ဂီၤဖံး, ဒီးအဖံး, ဒီးအညၣ်, ဒီးအအ့ၣ်န့ၣ် ဆူးထီၣ်ကွံာ်ဝဲ ဒီးမ့ၣ်အူ လၢပှၤသူၣ်ဒဲအလီၢ် လၢခိ, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 18 ဒီးဟဲစိာ် သိဖါ တဒု လၢတၢ်လုၢ်မ့ၣ်အူ အဂီၢ်, ဒီးစီၤအၤဟရိၣ် ဒီးအဖိခွါတဖၣ် ပာ်အစု လၢသိဖါတဒု အခိၣ် လီၤ. 19 ဒီးမၤသံအီၤ, ဒီးစီၤမိၤၡ့ ဖှံ အသွံၣ် လၢတၢ်လုၢ်လီၢ် အဖီခိၣ် ဝးတရံးဝဲလီၤ. 20 ဒီးဒီၣ်တဲာ် သိဖါ တကူာ်တကူာ်, ဒီးစီၤမိၤၡ့ ဆိၣ်ကဲၤကွံာ် အခိၣ်, ဒီးအကူာ်တဖၣ်, ဒီးအသိလီၤ. 21 ဒီး သ့စီအပှံာ် ဒီးအခီၣ် လၢထံ, ဒီးစီၤမိၤၡ့ ဆိၣ်ကဲၤကွံာ် သိဖါဒီဒု လၢတၢ်လုၢ်လီၢ် အဖီခိၣ်လီၤ. မ့ၢ်တၢ်လုၢ်မ့ၣ်အူ လၢတၢ်နၢမူ အဂီၢ်, တၢ်လုၢ်မ့ၣ်အူ လၢယွၤ အဂီၢ်, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 22 ဒီးဟဲစိာ် သိဖါ အဂၤတဒု, သိဖါ ဘၣ်ဃးဒီး တၢ်ပာ်စီဆှံ, ဒီးစီၤအၤဟရိၣ် ဒီး အဖိခွါတဖၣ် ပာ် အစု လၢသိဖါခိၣ်န့ၣ်လီၤ. 23 ဒီးမၤသံအီၤ, ဒီးစီၤမိၤၡ့ ဟံးန့ၢ် အသွံၣ်, ဒီးပာ် လၢစီၤအၤဟရိၣ် အနၢ်ကုခိၣ် အထွဲ အဖီခိၣ်, ဒီး လၢအစုမုၢ်ဒိၣ် အထွဲ အဖီခိၣ်, ဒီး လၢအခီၣ်မုၢ်ဒိၣ် အထွဲ အဖီခိၣ်လီၤ. 24 ဒီးဒုးဟဲက့ၤ စီၤအၤဟရိၣ် အဖိခွါတဖၣ်, ဒီးပာ် တၢ်သွံၣ် လၢအနၢ်ကုခိၣ် အထွဲ အဖီခိၣ်, ဒီး လၢအစုမုၢ်ဒိၣ် အထွဲ အဖီခိၣ်, ဒီး လၢအခီၣ်မုၢ်ဒိၣ် အထွဲ အဖီခိၣ်လီၤ. ဒီးစီၤမိၤၡ့ ဖှံ တၢ်သွံၣ် လၢတၢ်လုၢ်လီၢ် အဖီခိၣ် ဝးတရံးဝဲလီၤ. 25 ဒီးဟံးန့ၢ် အသိ, ဒီးအမဲၢ်, ဒီးအသိ လၢအအိၣ် လၢအပှံာ်လိၤ ခဲလၢာ်, ဒီးတၢ်အိၣ်လၢသူၣ်အလိၤ, ဒီးအကလ့ၢ် ခံဖျၢၣ် အသိ, ဒီးအဖံဘၣ်ခိၣ် အစုထွဲ, 26 ဒီး လၢနာ် အိၣ်ဒီး ကိၣ် တအိၣ်ဘၣ် ဒီးကိၣ်မံၣ် လၢအအိၣ် လၢယွၤအမဲာ်ညါန့ၣ် ဟံးန့ၢ် ကိၣ် တအိၣ်ဘၣ် ဒီးကိၣ်မံၣ် တဘ့ၣ်, ဒီးကိၣ် အိၣ်ဒီးသိ တဘ့ၣ်, ဒီးကိၣ်ဘူသလါ တဘ့ၣ်, ဒီး ပာ်ဝဲ လၢသိ အဖီခိၣ်, ဒီး လၢဖံဘၣ်ခိၣ် အထွဲ အဖီခိၣ်, 27 ဒီးပာ်အီၤ လၢစီၤအၤဟရိၣ် အစုပူၤ, ဒီး လၢအဖိခွါတဖၣ် အစုပူၤ, ဒီးဝၢ်ဝဲ လၢတၢ်ဝၢ် လၢယွၤအမဲာ်ညါလီၤ. 28 ဒီးစီၤမိၤၡ့ ဟံးန့ၢ်ဝဲ လၢအဝဲသ့ၣ် အစုပူၤ, ဒီးဆိၣ်ကဲၤကွံာ်ဝဲ လၢတၢ်လုၢ်လီၢ်မ့ၣ်အူ အဖီခိၣ်လီၤ. မ့ၢ်တၢ်ပာ်စီဆှံ လၢတၢ်နၢမူ အဂီၢ်လီၤ. မ့ၢ်တၢ်လုၢ်မ့ၣ်အူ လၢယွၤ အဂီၢ်လီၤ. 29 ဒီးစီၤမိၤၡ့ ဟံးန့ၢ် အသးနါပှၢ်, ဒီးဝၢ်ဝဲ လၢတၢ်ဝၢ် လၢယွၤ အမဲာ်ညါလီၤ. လၢသိဖါ ပာ်စီဆှံတၢ် အပူၤန့ၣ်မ့ၢ်ဝဲ လၢစီၤမိၤၡ့ အဂီၢ်, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 30 ဒီးစီၤမိၤၡ့ ဟံးန့ၢ် သိဖှူတၢ်, ဒီးတၢ်သွံၣ် အိၣ်လၢတၢ်လုၢ်လီၢ် အဖီခိၣ်, ဒီးဖှံဝဲ လၢစီၤအၤဟရိၣ် အလိၤ, ဒီး လၢအကူအသိး အလိၤ, ဒီး လၢအဖိခွါတဖၣ် အလိၤ, ဒီး လၢအဖိခွါတဖၣ် အိၣ်ဒီးအီၤ အကူအသိး အလိၤ, ဒီးမၤစီဆှံ စီၤအၤဟရိၣ် ဒီးအကူအသိး ဒီးအဖိခွါတဖၣ်, ဒီးအဖိခွါတဖၣ် အိၣ်ဒီးအီၤ, အကူအသိးလီၤ. 31 ဒီးစီၤမိၤၡ့ စံးဘၣ် စီၤအၤဟရိၣ်ဒီး အဖိခွါတဖၣ်, ချီ တၢ်ညၣ် ဖဲတၢ်အိၣ်ဖှိၣ် အဒဲအကျဲစၢၤ, ဒီးအီၣ်အီၤဖဲန့ၣ် ဒီးကိၣ် အိၣ်လၢနာ် ဘၣ်ဃးဒီး တၢ်ပာ်စီဆှံအပူၤ, ဒ်ယ မၤလိာ်တၢ် ဒီးစံး, စီၤအၤဟရိၣ် ဒီးအဖိခွါတဖၣ် ဘၣ်အီၣ်အီၤန့ၣ် အသိး တက့ၢ်. 32 ဒီးတၢ် လၢအအိၣ်လီၤတဲာ် ဒီးတၢ်ညၣ် ဒီးကိၣ်န့ၣ်, သုဘၣ်ဆူးထီၣ်ကွံာ်အီၤ လၢမ့ၣ်အူလီၤ. 33 ဒီးသုတဘၣ်ဟးထီၣ် လၢတၢ်အိၣ်ဖှိၣ် အဒဲအကျဲစၢၤ အပူၤ နွံနံၤ အတီၢ်ပူၤ တုၤ လၢတၢ်ပာ်စီဆှံ သုမုၢ်နံၤတဖၣ်လၢာ်လီၤ. အဂ့ၢ်ဒ်အံၤ, နွံနံၤန့ၣ် ကမၤစီဆှံထီၣ်သုလီၤ. 34 ဒ်တၢ်မၤအသး လၢမုၢ်မဆါ တနံၤအံၤ အသိးန့ၣ် ယွၤ မၤလိာ် လၢပှၤကမၤ တၢ်ပူၤဖျဲး လၢသုဂီၢ်လီၤ. 35 ဒီးသုဘၣ်အိၣ်လၢတၢ်အိၣ်ဖှိၣ် အဒဲအကျဲစၢၤ နွံနံၤ သ့သ့တနံၤ သီသီတနၤ, ဒီးကွၢ် ယွၤ အတၢ်ကွၢ်, ဒ်သိး သုသုတသံ တဂ့ၤ. အဂ့ၢ်ဒ်အံၤ, တၢ်မၤလိာ်ယၤဒ်န့ၣ်လီၤ. 36 ဒီးစီၤအၤဟရိၣ် ဒီးအဖိခွါတဖၣ် မၤ ကယဲၢ် တၢ် လၢယွၤ မၤလိာ်ဝဲ လၢစီၤမိၤၡ့ အစုပူၤလီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 9

1 ဒီးဃိးနံၤတနံၤန့ၣ် တၢ်မၤအသး လၢစီၤမိၤၡ့ ကိးန့ၢ် စီၤအၤဟရိၣ် ဒီးအဖိခွါတဖၣ်, ဒီးပှၤအံၣ်စရ့လးဖိ အသူၣ်က့သးပှၢ်တဖၣ်လီၤ. 2 ဒီးစံးဘၣ် စီၤအၤဟရိၣ်, ဟံးန့ၢ် ဂီၤဖံးဖိတဒု လၢတၢ်လုၢ်တၢ်ဒဲးဘး အဂီၢ်, ဒီးသိဖါ အလၢအပှဲၤ တဒု လၢတၢ်လုၢ်မ့ၣ်အူ အဂီၢ်, ဒီးလုၢ်အီၤ လၢယွၤအမဲာ်ညါ တက့ၢ်. 3 ဒီးနဘၣ်ကတိၤတၢ် ဒီးပှၤအံၣ်စရ့လးဖိ ဒီးစံး, ဟံးန့ၢ် မဲာ်တဲးလဲးဖါ တဒု လၢတၢ်လုၢ်တၢ်ဒဲးဘး အဂီၢ် ဒီးဂီၤဖံးဖိတဒု, ဒီးသိဖိ အလၢအပှဲၤ တဒု, တၢ်တနံၣ်ဖိ လၢတၢ်လုၢ်မ့ၣ်အူ အဂီၢ်, 4 ဒီးဂီၤဖံးတဒု, ဒီးသိဖါတဒု လၢတၢ်လုၢ်တၢ်မၤဃူမၤဖိး အဂီၢ်, အိၣ်ဒီး တၢ်မၤဘူၣ်ကိၣ် ဃါဃုာ်ဒီးသိ, ဒ်သိး သုကလုၢ်အီၤ လၢယွၤ အမဲာ်ညါန့ၣ် တက့ၢ်. အဂ့ၢ်ဒ်အံၤ, တၢ် လၢမုၢ်မဆါ တနံၤအံၤ ယွၤ ကအိၣ်ဖျါထီၣ် လၢသုမဲာ်ညါလီၤ. 5 ဒီးတၢ် လၢစီၤမိၤၡ့ မၤလိာ်ဝဲန့ၣ် အဝဲသ့ၣ်တဖၣ် ဟဲစိာ် ဆူတၢ်အိၣ်ဖှိၣ်အဒဲ အမဲာ်ညါ, ဒီး ကယဲၢ် ပှၤအိၣ်ဖှိၣ်ဖိ သုးဘူးအသး, ဒီးဆၢထၢၣ် လၢယွၤအမဲာ်ညါလီၤ. 6 ဒီးစီၤမိၤၡ့ စံးဝဲဒၣ်, အဝဲအံၤ မ့ၢ်တၢ် လၢယွၤ မၤလိာ် လၢသုဘၣ်မၤ, ဒီးယွၤအလၤကပီၤ ကအိၣ်ဖျါထီၣ် လၢသုမဲာ်ညါလီၤ. 7 ဒီးစီၤမိၤၡ့ စံးဘၣ် စီၤအၤဟရိၣ်, လဲၤဆူ တၢ်လုၢ်လီၢ်အအိၣ်, ဒီးလုၢ် နတၢ်လုၢ်တၢ်ဒဲးဘး, ဒီးနတၢ်လုၢ်မ့ၣ်အူ, ဒီးမၤ တၢ်ပူၤဖျဲး လၢနဂီၢ်ဒၣ်နဲ, ဒီး လၢပှၤဂီၢ်မုၢ်အဂီၢ်, ဒီး လုၢ် ပှၤဂီၢ်မုၢ် အတၢ်လုၢ်, ဒီးမၤ တၢ်ပူၤဖျဲး လၢအဂီၢ်, ဒ်ယွၤ မၤလိာ်ဝဲ အသိးန့ၣ် တက့ၢ်. 8 ဒီးစီၤအၤဟရိၣ် လဲၤဆူ တၢ်လုၢ်အလီၢ်အအိၣ်, ဒီးမၤသံ တၢ်လုၢ်တၢ်ဒဲးဘး အဂီၤဖံးဖိ လၢအဂီၢ်ဒၣ်ဝဲလီၤ. 9 ဒီး စီၤအၤဟရိၣ် အဖိခွါတဖၣ် ဟဲစိာ် တၢ်သွံၣ် ဆူအအိၣ်, ဒီး အဝဲဒၣ် ဘျၢအစုမုၢ် လၢတၢ်သွံၣ်ပူၤ, ဒီးပာ်ဝဲ လၢတၢ်လုၢ်လီၢ် အနၢၤတဖၣ် အလိၤလီၤ. ဒီးလူလီၤကွံာ် တၢ်သွံၣ်န့ၣ် လၢတၢ်လုၢ်လီၢ် အခီၣ်ထံးလီၤ. 10 မ့မ့ၢ်တၢ်လုၢ်တၢ်ဒဲးဘးအသိ, ဒီးအကလ့ၢ်တဖၣ်, ဒီးတၢ်အိၣ်လၢအသူၣ် အလိၤန့ၣ် ဆိၣ်ကဲၤကွံာ် လၢတၢ်လုၢ်လီၢ် အဖီခိၣ်, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 11 ဒီးအညၣ်, ဒီးအဖံးန့ၣ် ဆူးထီၣ်ကွံာ် လၢမ့ၣ်အူ လၢပှၤသူၣ်ဒဲအလီၢ် လၢခိလီၤ. 12 ဒီးမၤသံ တၢ်လုၢ်မ့ၣ်အူ, ဒီးစီၤအၤဟရိၣ် အဖိခွါတဖၣ် ဟ့ၣ်အီၤ လၢအသွံၣ်, ဒီးဖှံဝဲ လၢတၢ်လုၢ်လီၢ် အဖီခိၣ် ဝးတရံးဝဲလီၤ. 13 ဒီးဟ့ၣ်အီၤ လၢတၢ်လုၢ်မ့ၣ်အူ, ဒီးအကူာ်တဖၣ်, ဒီးအခိၣ်, ဒီးအဝဲဒၣ် ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်လီၤ. 14 ဒီးသ့စီကွံာ် အပှံာ်, ဒီးအခီၣ်, ဒီးဆိၣ်ကဲၤကွံာ်အီၤ လၢတၢ်လုၢ်မ့ၣ်အူ အဖီခိၣ် လၢတၢ်လုၢ်လီၢ် အဖီခိၣ်လီၤ. 15 ဒီးဟဲစိာ် ပှၤဂီၢ်မုၢ် အတၢ်လုၢ် ဒီးဟံးန့ၢ် မဲာ်တဲးလဲးဖါ တဒု လၢအမ့ၢ် တၢ်လုၢ်တၢ်ဒဲးဘး လၢပှၤဂီၢ်မုၢ် အဂီၢ်, ဒီး မၤသံအီၤ, ဒီးလုၢ်အီၤ လၢတၢ်ဒဲးဘး အဂီၢ် ဒ်တၢ်အခီၣ်ထံး အသိးန့ၣ်လီၤ. 16 ဒီးဟဲစိာ် တၢ်လုၢ်မ့ၣ်အူ, ဒီးလုၢ်ဝဲ ဒ်တၢ်သိၣ်တၢ်သီ အသိးန့ၣ်လီၤ. 17 ဒီးဟဲစိာ် တၢ်မၤဘူၣ်ကိၣ်, ဒီးဟံးန့ၢ် တတၢၤဒုၣ် လၢအီၤ, ဒီး လၢတၢ်လုၢ်မ့ၣ်အူ လၢမုၢ်ဂီၤ အမဲာ်ညါန့ၣ် ဆိၣ်ကဲၤကွံာ်အီၤ လၢတၢ်လုၢ်လီၢ် အဖီခိၣ်လီၤ. 18 ဒီးမၤသံဂီၤဖံး တဒု, ဒီးသိဖါတဒု, တၢ်မၤဃူမၤဖိး အတၢ်လုၢ် လၢအမ့ၢ် လၢပှၤဂီၢ်မုၢ် အဂီၢ်လီၤ. ဒီးစီၤအၤဟရိၣ် အဖိခွါတဖၣ် ဟ့ၣ်အီၤ လၢအသွံၣ်ဒီး အဝဲဒၣ် ဖှံ တၢ်လုၢ်လီၢ် အဖီခိၣ်ဝးတရံး လၢအီၤ, 19 ဒီးဂီၤဖံး ဒီးသိဖါအသိ, အမဲၢ်ဘီၣ်, ဒီးတၢ် လၢအပှံာ် အဖီခိၣ်, ဒီးအကလ့ၢ်တဖၣ်, ဒီးတၢ်အိၣ်လၢအသူၣ်အလိၤလီၤ. 20 ဒီးပာ် အသိ လၢအသးနါပှၢ် အဖီခိၣ်, ဒီးအဝဲဒၣ် ဆိၣ်ကဲၤကွံာ် သိ လၢတၢ်လုၢ်လီၢ် အဖီခိၣ်လီၤ. 21 ဒီးအသးနါပှၢ်, ဒီးအဖံဘၣ်ခိၣ်အထွဲန့ၣ် စီၤအၤဟရိၣ် ဝၢ်ဝဲ လၢတၢ်ဝၢ် လၢယွၤအမဲာ်ညါ, ဒ်ယွၤ မၤလိာ် စီၤမိၤၡ့ အသိးန့ၣ်လီၤ. 22 ဒီးစီၤအၤဟရိၣ် ယူာ်ထီၣ် အစု ဆူပှၤဂီၢ်မုၢ် အအိၣ်, ဒီး ဆိၣ်ဂ့ၤအီၤ, ဒီးဟဲလီၤ လၢအလုၢ် တၢ်လုၢ်တၢ်ဒဲးဘး, ဒီး တၢ်လုၢ်မ့ၣ်အူ, ဒီးတၢ်လုၢ်မၤဃူမၤဖိးတၢ်တဖၣ်န့ၣ်လီၤ. 23 ဒီးစီၤမိၤၡ့, ဒီးစီၤအၤဟရိၣ် လဲၤနုာ် လၢတၢ်အိၣ်ဖှိၣ် အဒဲပူၤ, ဒီးဟဲက့ၤထီၣ်, ဒီးဆိၣ်ဂ့ၤ ပှၤဂီၢ်မုၢ်, ဒီးယွၤအလၤအကပီၤ အိၣ်ဖျါထီၣ် လၢပှၤဂီၢ်မုၢ် ခဲလၢာ် အမဲာ်ညါလီၤ. 24 ဒီးမ့ၣ်အူ ဟဲထီၣ် လၢယွၤအမဲာ်ညါ, ဒီးအီၣ်ကွံာ် တၢ်လုၢ်မ့ၣ်အူ, ဒီးသိ လၢတၢ်လုၢ်လီၢ် အဖီခိၣ်လီၤ. ဒီးပှၤဂီၢ်မုၢ် ထံၣ်ဘၣ်ဝဲ, ဒီးကိးပသူထီၣ်, ဒီးထိၣ်လီၤပှီၤအသးလီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 10

1 ဒီးစီၤအၤဟရိၣ် အဖိခွါ စီၤနၤဒး, ဒီးစီၤအဘံဟူၤ ဟံးန့ၢ် သပၢၤမ့ၣ်အူ, တဂၤတဖျၢၣ် တဂၤဖျၢၣ်, ဒီးပာ် မ့ၣ်အူ လၢအပူၤ, ဒီးပာ် တၢ်နၢမူဆိၣ်ကဲၤ လၢအဖီခိၣ်, ဒီးမၤဘူၣ်ယွၤ လၢမ့ၣ်အူ လီၤဆီဒၣ်တၢ် လၢအတမၤလိာ်ဘၣ် အီၤဘၣ်, 2 ဒီးမ့ၣ်အူ ဟဲထီၣ် လၢယွၤအအိၣ်, ဒီးအီၣ်ကွံာ်အီၤ, ဒီးသံဝဲ လၢယွၤအမဲာ်ညါလီၤ. 3 ဒီးစီၤမိၤၡ့ စံးဘၣ် စီၤအၤဟရိၣ်, အအံၤမ့ၢ်တၢ် လၢယွၤ ကတိၤတၢ် ဒီးစံး, ယကဒိးတၢ်ပာ်စီဆှံယၤ လၢပှၤ လၢအသုးဘူးအသး ဆူယအိၣ်, ဒီး လၢကယဲၢ် ပှၤဂီၢ်မုၢ် အမဲာ်ညါန့ၣ် ယကဒိး တၢ်မၤလၤကပီၤယၤလီၤ. ဒီးစီၤအၤဟရိၣ် အိၣ်ဘှီၣ်ကလာ်လီၤ. 4 ဒီးစီၤမိၤၡ့ ကိးန့ၢ် စီၤအၤဟရိၣ် အဖါတံၢ် စီၤဧူးစံၤအ့လး အဖိခွါ စီၤမံၡအ့လး, ဒီးစီၤအ့လံစၤဖၣ်, ဒီးစံးဘၣ် အီၤ, ဟဲဃီၤ, ဒီးစိာ်ကွံာ် သုဒီပုၢ်ဝဲၢ် လၢတၢ်အလီၢ်စီဆှံ အမဲာ်ညါ ဆူပှၤသူၣ်ဒဲအလီၢ် လၢခိန့ၣ် တက့ၢ်. 5 ဒီးအဝဲသ့ၣ် သုးဘူးအသး, ဒီးစိာ်ထီၣ်ကွံာ်အီၤ အိၣ်ဒီးအဆ့ ဆူ ပှၤသူၣ်ဒဲအလီၢ် လၢခိ, ဒ်စီၤမိၤၡ့ စံးဝဲ အသိးန့ၣ်လီၤ. 6 ဒီးစီၤမိၤၡ့ စံးဘၣ် စီၤအၤဟရိၣ်, ဒီး အဖိခွါ စီၤအလၤဧစၢ်, ဒီးစီၤအံသမၢ်, မၤအိၣ်ဘ့ၣ်ခိၣ် သုခိၣ် တဂ့ၤ, ဖှီ သုကူသုသိးတဂ့ၤ, ဒ်သိး သုသုတသံ တဂ့ၤ, ဒီးဒ်သိး ပှၤဂီၢ်မုၢ်အသု တဘၣ် တၢ်သးထီၣ်အီၤ တဂ့ၤဒီး, မ်သုဒီပုၢ်ဝဲၢ်, ပှၤအံၣ်စရ့လးဖိ ဒီဟံၣ်ညါ ဟီၣ်တၢ်ယၢၤတၢ် လၢမ့ၣ်အူ လၢယွၤ ဆိၣ်ကဲၤဝဲ အဃိန့ၣ် တက့ၢ်. 7 ဒီးဒ်သိး သုသုတသံတဂ့ၤဒီး, ဟးထီၣ် လၢတၢ်အိၣ်ဖှိၣ် အဒဲအကျဲစၢၤ တဂ့ၤ. အဂ့ၢ်ဒ်အံၤ, ယွၤအသိဖှူတၢ် အိၣ်ဝဲ လၢသုလိၤလီၤ. ဒီးမၤဝဲ ဒ်စီၤမိၤၡ့ အတၢ်ကတိၤ အသိးန့ၣ်လီၤ. 8 ဒီးယွၤ ကတိၤတၢ် ဒီးစီၤအၤဟရိၣ်, ဒီးစံးဝဲဒၣ်, 9 ဒ်သိး သုသု တသံတဂ့ၤဒီး, တုၤ သုလဲၤနုာ် လၢတၢ်အိၣ်ဖှိၣ် အဒဲပူၤဒီး, စပံးထံမ့ၢ်ဂ့ၤ, သံးမ့ၢ်ဂ့ၤ, နဲဒၣ် ဒီးနဖိခွါတဖၣ်န့ၣ် အီတဂ့ၤ, မ့ၢ်တၢ်အလုၢ်အလၢ် အထူအယိာ် လီၤ လၢသုစၢၤသုသွဲၣ် အစိၤစိၤအဃၣ်ဃၣ်လီၤ. 10 ဒီးဒ်သိး သုကနီၤဖး တၢ်စီဆှံ, ဒီးတၢ်တစီဆှံဘၣ် အဆၢ, ဒီး တၢ်ကဆှီ, ဒီးတၢ်တကဆှီဘၣ် အဆၢ, 11 ဒီးဒ်သိး သု ကသိၣ်လိ ပှၤအံၣ်စရ့လးဖိ လၢကယဲၢ် တၢ်မၤလိာ် လၢယွၤ စံးဘၣ်အီၤ လၢစီၤမိၤၡ့ အစုပူၤန့ၣ်လီၤ. 12 ဒီးစီၤမိၤၡ့ စံးဘၣ် စီၤအၤဟရိၣ် ဒီး အဖိခွါတဖၣ် လၢအအိၣ်လီၤတဲာ်, စီၤအလၤဧစၢ် ဒီးစီၤအံသမၢ်, ဟံးန့ၢ် တၢ်အိၣ်လီၤတဲာ် လၢတၢ်လုၢ် လၢမ့ၣ်အူ, လၢယွၤအဂီၢ်, တၢ်မၤဘူၣ်ကိၣ်န့ၣ်, ဒီးအီၣ်အီၤ တအိၣ်ဒီးကိၣ်မံၣ် လၢတၢ်လုၢ်လီၢ် အဃၢၤ တက့ၢ်. အဂ့ၢ်ဒ်အံၤ, မ့ၢ်တၢ်စီဆှံကတၢၢ်လီၤ. 13 ဒီးသုဘၣ်အီၣ်အီၤ လၢအလီၢ်စီဆှံ အပူၤလီၤ. အဂ့ၢ်ဒ်အံၤ, မ့ၢ်နဂီၢ် ဒီးနဖိခွါတဖၣ် အဂီၢ် လၢတၢ်လုၢ်မ့ၣ်အူ လၢယွၤအဂီၢ်တဖၣ် အကျါလီၤ. အဂ့ၢ်ဒ်အံၤ, တၢ်မၤလိာ် ယၤဒ်န့ၣ်လီၤ. 14 ဒီးသးနါပှၢ် အဝၢ်, ဒီးဖံဘၣ်ခိၣ် အဝံၢ်န့ၣ် သုဘၣ်အီၣ် လၢတၢ်အလီၢ်ကဆှီ, နဲဒၣ် ဒီးနဖိခွါ, ဒီးနဖိမုၣ် အိၣ်ဒီး နၤလီၤ. အဂ့ၢ်ဒ်အံၤ, မ့ၢ်နဂီၢ် ဒီးနဖိခွါ အဂီၢ် လၢတၢ်ဟ့ၣ် လၢပှၤအံၣ်စရ့လးဖိ အတၢ်လုၢ်မၤဃူမၤဖိး အကျါလီၤ. 15 ဖံဘၣ်ခိၣ် အဝံၢ် ဒီးသးနါပှၢ် အဝၢ်န့ၣ်, ပှၤဘၣ်ဟဲစိာ် ဒီးတၢ်လုၢ်မ့ၣ်အူ လၢတၢ်သိ, ဒ်သိး အကဝၢ်ဝဲ လၢတၢ်ဝၢ် လၢယွၤအမဲာ်ညါလီၤ. ဒီးကကဲထီၣ် နတၢ် ဒီးနဖိခွါ လၢအအိၣ် ဒီးနၤ အတၢ်လီၤ. မ့ၢ်တၢ်အလုၢ်အလၢ် အထူအယိာ်, ဒ်ယွၤ မၤလိာ်ဝဲ အသိးန့ၣ်လီၤ. 16 ဒီးစီၤမိၤၡ့ ဃု တၢ်လုၢ်တၢ်ဒဲးဘး အမဲာ်တဲးလဲး တဒု သပှၢ်ပှၢ်, ဒီးကွၢ်ကွၢ်, မ့ၣ်အူ အီၣ်ကွံာ်လံ အီၤလံ ဒီးအသးထီၣ်ဘၣ် စီၤအၤဟရိၣ် အဖိခွါ လၢအအိၣ်လီၤတဲာ်, စီၤအလၤဧစၢ် ဒီးစီၤအံသမၢ်, ဒီးစံးဝဲဒၣ်, 17 သုတအီၣ်ဘၣ် တၢ်လုၢ်တၢ်ဒဲးဘး လၢတၢ်အလီၢ်စီဆှံ အပူၤဘၣ်, မ့ၢ်အဘၣ်မနုၤလဲၣ်, မ့ၢ်တၢ်စီဆှံကတၢၢ် ဒီးတၢ်ဟ့ၣ်လီၤသု ဒ်သိး သုကစိာ် တၢ်အိၣ်ဖှိၣ် အတၢ်ဒဲးဘး, ဒီးမၤ တၢ်ပူၤဖျဲး လၢအဂီၢ် လၢယွၤအမဲာ်ညါလီၤ. 18 ကွၢ်ကွၢ်, ပှၤတဟဲစိာ်ဘၣ် အသွံၣ် ဆူတၢ်အလီၢ်စီဆှံ အပူၤဘၣ်, သုဂ့ၤအီၣ်အီၤ လၢတၢ်အလီၢ်စီဆှံပူၤ, ဒ်ယမၤလိာ်တၢ် အသိးန့ၣ်လီၤ. 19 ဒီးစီၤအၤဟရိၣ် စံးဘၣ် စီၤမိၤၡ့, ကွၢ်ကွၢ်, တၢ် လၢမုၢ်မဆါ တနံၤအံၤ အဝဲသ့ၣ် လုၢ် အတၢ်လုၢ်တၢ်ဒဲးဘး, ဒီး အတၢ်လုၢ်မ့ၣ်အူ လၢယွၤအမဲာ်ညါ, ဒီးတၢ်ဘၣ်ယၤ ဒ်တၢ်န့ၣ်တဖၣ် အသိး, ဒီးယမ့ၢ်အီၣ် တၢ်လုၢ်တၢ်ဒဲးဘး လၢမုၢ်မဆါ တနံၤအံၤ ဒီး, မ့ၢ်အဂ့ၤ လၢယွၤအမဲာ်ညါ စ့ၢ်ကီးဧါ. 20 ဒီးစီၤမိၤၡ့ ကနၣ်ဝဲ, ဒီးဂ့ၤဝဲ လၢအမဲာ်ညါလီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 11

1 ဒီးယွၤ ကတိၤတၢ် ဒီးစီၤမိၤၡ့ ဒီးစီၤအၤဟရိၣ်, ဒီး စံးဘၣ်အီၤ, 2 ကတိၤတၢ် ဒီးပှၤအံၣ်စရ့လးဖိ ဒီးစံး, အအံၤ မ့ၢ်ဆၣ်ဖိကီၢ်ဖိ လၢသုကအီၣ်ဘၣ်, လၢကယဲၢ် ဆၣ်ဖိကီၢ်ဖိ လၢဟီၣ်ခိၣ်ချၢ အကျါန့ၣ်လီၤ. 3 ကယဲၢ် တၢ် လၢအမၤသ့ၣ်ဖး အခီၣ်, ဒီးအခီၣ်သ့ၣ်ဖး, ဒီးကလိာ်ထီၣ်အဆၣ်, လၢဆၣ်ဖိကီၢ်ဖိ တမံၤလၢ်လၢ်န့ၣ် သုကအီၣ်ဘၣ်လီၤ. 4 ဘၣ်ဆၣ်ဒီး အအံၤ မ့ၢ်တၢ် လၢအကလိာ်ထီၣ် အဆၣ် မ့ၢ်ဂ့ၤ, တၢ် လၢအမၤသ့ၣ်ဖး အခီၣ် မ့ၢ်ဂ့ၤ, လၢသုတဘၣ်အီၣ်ဘၣ်အီၤန့ၣ် ကီၤလၤအူးလီၤ. အဂ့ၢ်ဒ်အံၤ, ကလိာ်ထီၣ် အဆၣ် ဘၣ်ဆၣ်ဒီး တမၤသ့ၣ်ဖး အခီၣ်ဘၣ်, မ့ၢ်တၢ်တကဆှီဘၣ် လၢသုဂီၢ်လီၤ. 5 ဒီးၡဖးလီၤ. အဂ့ၢ်ဒ်အံၤ, ကလိာ်ထီၣ် အဆၣ် ဘၣ်ဆၣ်ဒီး, တမၤသ့ၣ်ဖးဘၣ် အခီၣ်ဘၣ်. အဝဲန့ၣ်မ့ၢ် တၢ်တကဆှီဘၣ် လၢသုဂီၢ်လီၤ. 6 ဒီးယူၣ်လီၤ. အဂ့ၢ်ဒ်အံၤ, ကလိာ်ထီၣ် အဆၣ် ဘၣ်ဆၣ်ဒီး, တမၤသ့ၣ်ဖး အခီၣ်ဘၣ်, အဝဲန့ၣ် တကဆှီဘၣ် လၢသုဂီၢ်ဘၣ်. 7 ဒီးထိးလီၤ. အဂ့ၢ်ဒ်အံၤ, မၤသ့ၣ်ဖး အခီၣ်, ဒီးအခီၣ်သ့ၣ်ဖး ဘၣ်ဆၣ်ဒီး, တကလိာ်ထီၣ် အဆၣ်ဘၣ်. အဝဲန့ၣ် တကဆှီဘၣ် လၢသုဂီၢ်ဘၣ်. 8 အညၣ်န့ၣ် သုတအီၣ် တဂ့ၤ, ဒီးအစိၣ်န့ၣ် သုတထိး တဂ့ၤ. 9 အအံၤမ့ၢ်တၢ် လၢသုကအီၣ်ဘၣ် လၢတၢ် လၢအအိၣ် လၢထံကျါ ခဲလၢာ် အကျါန့ၣ်လီၤ. ကယဲၢ် တၢ် လၢအအိၣ်ဒီးအဒံး, ဒီးအသဒံၣ် လၢထံကျါ, လၢပီၣ်လဲၣ်ပူၤ, လၢထံကျိတဖၣ် အပူၤ, တမံၤလၢ်လၢ်န့ၣ် သုကအီၣ် ဘၣ်အီၤလီၤ. 10 ဒီး ကယဲၢ် တၢ် လၢအဒံးတအိၣ်, အသဒံၣ် တအိၣ်လၢပီၣ်လဲၣ်ပူၤ, ဒီး လၢထံကျိတဖၣ် အပူၤ, လၢတၢ်လဲၤတၢ် လၢထံကျါ ခဲလၢာ် အကျါ, ဒီးတၢ်သး လၢအအိၣ် လၢထံကျါ ခဲလၢာ် အကျါန့ၣ်မ့ၢ် တၢ်သးဘၣ်အၢ လၢသုဂီၢ် လီၤ. 11 ကကဲထီၣ် တၢ်သးဘၣ်အၢ လၢသုဂီၢ်လီၤ, သုတအီၣ် အညၣ် တဂ့ၤ, ဒီးသုဘၣ်သးဘၣ်အၢ အစိၣ်လီၤ. 12 ကယဲၢ် တၢ် လၢအဒံးတအိၣ်, အသဒံၣ် တအိၣ်လၢထံကျါ တမံၤလၢ်လၢ်န့ၣ်မ့ၢ် တၢ်သးဘၣ်အၢ လၢသုဂီၢ်လီၤ. 13 အအံၤမ့ၢ်တၢ် လၢသုဘၣ်ပာ် လၢတၢ်သးဘၣ်အၢ လၢထိၣ် အကျါန့ၣ်လီၤ. အီၣ်အီၤ တဂ့ၤ. မ့ၢ်တၢ်သးဘၣ်အၢလီၤ. လံာ်ကြီကြၣ်, ဒီးလီတာ်ဖးဒိၣ်, ဒီးလံာ်ထိးထံ, 14 ဒီးလံာ်ဃး, ဒီးလံာ်ထိးထီၣ် ဒ်အကလုာ် အသိး, 15 ကယဲၢ် စိးဝၣ်ဃး ဒ်အကလုာ် အသိး, 16 ဒီးထိၣ်ကီၤလၤအူး, ဒီးထိၣ်သဘၣ်, ဒီးထိၣ်ၡဃး, ဒီးလံာ်ပီၢ်တ့ ဒ်အကလုာ်အသိး, 17 ဒီးဒိကအိ, ဒီးထိၣ်ကံၣ်ပီၣ်လဲၣ် ဒီးထိၣ်ဂီၤဖံး, 18 ဒီးထိၣ်လဲၤလုး တကုာ်, ဒီးထိၣ်စီၢ်မီ, ဒီးလီတာ်ဝါ, 19 ဒီးထိၣ်ဒိၣ်ဃၤစး, ဒီးဝါလၢၢ်ထံ ဒ်အကလုာ်အသိး, ဒီးဘီစံၣ်ဃီၣ်, ဒီးဘျါဧိၤတြၤဧိၤန့ၣ်လီၤ. 20 ကယဲၢ် တၢ် လၢအယူၤ, ဒီးဟး လၢအခီၣ်လွံၢ်ခီန့ၣ်မ့ၢ် တၢ်သးဘၣ်အၢ လၢသုဂီၢ်လီၤ. 21 ဘၣ်ဆၣ်ဒီး လၢကယဲၢ် တၢ်အယူၤ ဒီးဟး လၢအခီၣ်လွံၢ်ခီ အကျါန့ၣ် သုကအီၣ်ဘၣ် တၢ်တဖၣ်အံၤလီၤ. တၢ် လၢအအိၣ်ဒီးအကံၣ် လၢအခီၣ် အဖီခိၣ် ဒ်သိး အကစံၣ် လၢအီၤ လၢဟီၣ်ခိၣ်ချၢ လီၤ. 22 လၢတၢ်တဖၣ်န့ၣ် အကျါ သုကအီၣ်ဘၣ် ဒွဲၣ် ဒ်အကလုာ်အသိး, ဒီးဒွဲၣ်စ့လၣ် ဒ်အကလုာ်အသိး ဒီးဒွဲၣ်သဘၣ် ဒ်အကလုာ်အသိး, ဒီးဒွဲၣ်ဃကာ် ဒ်အကလုာ် အသိးန့ၣ်လီၤ. 23 ဒီး ကယဲၢ် တၢ်အဂၤ လၢအယူၤ ဒီးဟး လၢအခီၣ်လွံၢ်ခီန့ၣ်မ့ၢ် တၢ်သးဘၣ်အၢ လၢသုဂီၢ် ခဲလၢာ်လီၤ. 24 ဒီးသုကကဲထီၣ် တၢ်တကဆှီဘၣ် လၢအအံၤအဃိ, ဒီး ကယဲၢ် ပှၤလၢအထိးဘၣ် အစိၣ် တဂၤလၢ်လၢ်န့ၣ် ကကဲထီၣ် တၢ်တကဆှီဘၣ် တုၤ မုၢ်ဟါလီၤ. 25 ဒီး ကယဲၢ် ပှၤလၢအစိာ်အစိၣ်, ဘၣ်ဆှုၣ် အကူအသိး, ဒီးကကဲထီၣ် တၢ်တကဆှီဘၣ် တုၤ မုၢ်ဟါလီၤ. 26 ကယဲၢ် ဆၣ်ဖိကီၢ်ဖိ လၢအတမၤသ့ၣ်ဖး အခီၣ်, ဒီးအခီၣ် တသ့ၣ်ဖးဘၣ်, ဒီးတကလိာ်ထီၣ်အဆၣ်ဘၣ် တမံၤလၢ်လၢ် အစိၣ်န့ၣ်မ့ၢ် တကဆှီဘၣ် လၢသုဂီၢ်, ဒီး ကယဲၢ် ပှၤလၢအထိးဘၣ်အီၤန့ၣ် ကကဲထီၣ် တၢ်တကဆှီဘၣ် တုၤ မုၢ်ဟါလီၤ. 27 ဒီး လၢကယဲၢ် ဆၣ်ဖိကီၢ်ဖိ လၢအဟး လၢအခီၣ်လွံၢ်ခီ အကျါန့ၣ် တၢ် လၢအဟး လၢအခီၣ်ညါသး တမံၤလၢ်လၢ် မ့ၢ်တၢ်တကဆှီဘၣ် လၢသုဂီၢ်လီၤ. ကယဲၢ် ပှၤလၢအထိးဘၣ် အစိၣ်န့ၣ် ကကဲထီၣ် တၢ်တကဆှီဘၣ် တုၤ မုၢ်ဟါလီၤ. 28 ဒီးပှၤ လၢအစိာ်အစိၣ်န့ၣ် ဘၣ်ဆှုၣ် အကူအသိး, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. အဝဲန့ၣ်မ့ၢ် တကဆှီဘၣ် လၢသုဂီၢ်လီၤ. 29 ဒီး လၢတၢ်အစွါ လၢအစွါ လၢဟီၣ်ခိၣ်ချၢ အကျါန့ၣ် အအံၤ မ့ၢ်တၢ်တကဆှီဘၣ် လၢသုဂီၢ်လီၤ. ခီဃိလး, ဒီး ယူၣ်ဧၣ်ကၤဘၢ်, ဒီးပျဲာ်စဘး ဒ်အကလုာ်အသိး, 30 ဒီးဒီလ့ၢ်, ဒီးခွံၣ်ယဲၤ, ဒီးခွံၣ်လတၤ, ဒီးခွံၣ်ဒိ, ဒီးခွံၣ်ထံၣ်ၡနး လီၤ. 31 အန့ၣ်မ့ၢ် တၢ်တကဆှီဘၣ် လၢသုဂီၢ် လၢကယဲၢ် တၢ် လၢအစွါအကျါလီၤ. တုၤအသံဝဲ ဒီး, ပှၤလၢအထိး ဘၣ်အီၤ တဂၤလၢ်လၢ်, ကကဲထီၣ် တၢ်တကဆှီဘၣ် တုၤ မုၢ်ဟါလီၤ. 32 ဒီးတၢ် လၢတၢ်န့ၣ်တမံၤမံၤ သံ ဝံၤဒီး လီၤတဲာ် လၢအလိၤ တမံၤလၢ်လၢ်န့ၣ် ကကဲထီၣ် လၢတၢ်တကဆှီဘၣ်လီၤ. လီခီသ့ၣ်မ့ၢ်ဂ့ၤ, တၢ်အကူအသိးမ့ၢ်ဂ့ၤ, တၢ်ဖံးမ့ၢ်ဂ့ၤ, ထၢၣ်မ့ၢ်ဂ့ၤ, ဖဲဒၣ် တၢ် လၢပှၤမၤတၢ် လၢအပူၤမ့ၢ်ဂ့ၤ, ပှၤဘၣ်ပာ်လီၤအီၤ လၢထံကျါ, ဒီးကကဲထီၣ် တၢ်တကဆှီဘၣ် တုၤ မုၢ်ဟါလီၤ. ဒီးကကဆှီထီၣ်က့ၤလီၤ. 33 ဒီး ကယဲၢ် လီခီဟီၣ်ခိၣ် ဖဲတၢ်န့ၣ်တမံၤမံၤ လီၤတဲာ် လၢအပူၤန့ၣ် တၢ်အိၣ်လၢအပူၤ ခဲလၢာ် ကကဲထီၣ် တကဆှီဘၣ်, ဒီးသုဘၣ်မၤသ့ၣ်ဖးအီၤလီၤ. 34 ဒီးထံ လၢလီခီန့ၣ်မ့ၢ် ဘၣ် တၢ်အီၣ် လၢပှၤအီၣ်ဝဲ တမံၤမံၤ ဒီး, ကကဲထီၣ် တၢ် တကဆှီဘၣ်, ဒီးတၢ်အီ ခဲလၢာ် လၢပှၤအီဝဲ လၢလီခီ တဖျၢၣ်ဖျၢၣ်န့ၣ် အပူၤ ကကဲထီၣ် တၢ်တကဆှီဘၣ်လီၤ. 35 ဒီး ကယဲၢ် တၢ် လၢအစိၣ်လီၤတဲာ် လၢအလိၤန့ၣ် ကကဲထီၣ် တၢ်တကဆှီဘၣ် ခဲလၢာ်လီၤ. ဖၣ်ကပူၤ မ့ၢ်ဂ့ၤ, သပၢၤအလီၢ် မ့ၢ်ဂ့ၤ, ကဘၣ် တၢ်မၤဟးဂီၤအီၤလီၤ. မ့ၢ်တၢ် တကဆှီဘၣ်, ဒီးကကဲထီၣ် တၢ်တကဆှီဘၣ် လၢသုဂီၢ် လီၤ. 36 ဘၣ်ဆၣ်ဒီး ထံထီၣ်ပၢၢ်, ဒီးတၢ်ပူၤ လၢထံအိၣ် အါအါကလဲာ်န့ၣ် ကကဆှီလီၤ. မ့မ့ၢ်တၢ် လၢအထိး အစိၣ်, ကကဲထီၣ် တၢ်တကဆှီဘၣ်လီၤ. 37 ဒီးအစိၣ် မ့ၢ်လီၤတဲာ် လၢတၢ်ချံ လၢအကဘၣ်ဖှံအသး လၢပှၤကဖှံဝဲ ဒီး, တၢ်ကကဆှီလီၤ. 38 မ့မ့ၢ်တၢ်အချံန့ၣ်မ့ၢ် ဘၣ်ဒီးထံ, ဒီးအစိၣ်လီၤတဲာ် လၢအလိၤဒီး, တကဆှီဘၣ် လၢသုဂီၢ်လီၤ. 39 ဒီးဆၣ်ဖိကီၢ်ဖိ လၢသုကအီၣ်ဘၣ်အီၤ မ့ၢ်သံတဒုဒုဒီး, ပှၤလၢအထိးအစိၣ်န့ၣ် ကကဲထီၣ် တၢ်တကဆှီဘၣ် တုၤ မုၢ်ဟါလီၤ. 40 ဒီးပှၤ လၢအအီၣ်အညၣ်န့ၣ် ဘၣ်ဆှုၣ် အကူအသိး, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. ဒီးပှၤ လၢအစိာ်အစိၣ်, ဘၣ်ဆှုၣ် အကူအသိး, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 41 ဒီး ကယဲၢ် တၢ်စွါ လၢအစွါ လၢဟီၣ်ခိၣ်ချၢ, မ့ၢ်တၢ်သးဘၣ်အၢလီၤ, သုတအီၣ်အီၤ တဂ့ၤ. 42 ကယဲၢ် တၢ်စွါ လၢအဟၢဖၢ, ဒီး ကယဲၢ် တၢ် လၢအစွါ လၢအခီၣ်လွံၢ်ခီ, ဒီးတၢ် လၢအခီၣ်အိၣ်အါခီ လၢတၢ်စွါ လၢအစွါ လၢဟီၣ်ခိၣ်ချၢ အကျါ တမံၤလၢ်လၢ်န့ၣ် သုတအီၣ်အီၤ နီတမံၤ တဂ့ၤ. အဂ့ၢ်ဒ်အံၤ, မ့ၢ်တၢ်သးဘၣ်အၢလီၤ. 43 သုတမၤဘၣ်အၢလီၤ သုသး ဒီးတၢ်စွါ လၢအစွါ, ဒီးသု တမၤတကဆှီဘၣ်သုသး ဒီးအီၤ ဒ်သိး သုကကဲထီၣ် တၢ် တကဆှီဘၣ် လၢအီၤ တဂ့ၤ. 44 အဂ့ၢ်ဒ်အံၤ, ယမ့ၢ်ယွၤ သုကစၢ် လီၤ. သုဘၣ်မၤစီဆှံ သုသး, ဒီးကဲထီၣ် ပှၤစီဆှံလီၤ. အဂ့ၢ်ဒ်အံၤ, ယမ့ၢ် တၢ်စီဆှံလီၤ. ဒီးသုတမၤတကဆှီဘၣ် သုသး ဒီးတၢ်စွါ လၢအစွါ လၢဟီၣ်ခိၣ်ချၢ နီတမံၤ တဂ့ၤ. 45 အဂ့ၢ်ဒ်အံၤ, ယမ့ၢ် ယွၤ လၢအဒုးဟဲထီၣ်သု လၢကီၢ်အဲၤကူပတူး အပူၤ, ဒ်သိး ယကကဲထီၣ် သုကစၢ်လီၤ. ဒီးသုဘၣ်စီဆှံလီၤ. အဂ့ၢ်ဒ်အံၤ, ယစီဆှံလီၤ. 46 အန့ၣ်မ့ၢ် တၢ်သိၣ်တၢ်သီ ဘၣ်ဃးဒီး ဆၣ်ဖိကီၢ်ဖိ, ဒီး ထိၣ်ဖိလံၣ်ဖိ, ဒီး ကယဲၢ် တၢ်သးဂဲၤ လၢထံကျါ, ဒီး ကယဲၢ် တၢ် လၢအစွါ လၢဟီၣ်ခိၣ်ချၢ ခဲလၢာ်လီၤ. 47 ဒ်သိး ပှၤ ကနီၤဖး တၢ်ကဆှီ, ဒီးတၢ်တကဆှီဘၣ် အဆၢ, ဒီး ဆၣ်ဖိကီၢ်ဖိ လၢပှၤကအီၣ်ဘၣ်အီၤ, ဒီးဆၣ်ဖိကီၢ်ဖိ လၢပှၤတဘၣ်အီၣ်ဘၣ်အီၤဘၣ် အဂ့ၢ်လီၤ.

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ ဒီးစံး, ပိာ်မုၣ်တဂၤ မ့ၢ်ဒၢထီၣ် ဒီးဆံးစၢ်န့ၢ် ဖိပိာ်ခွါဒီး, ကကဲထီၣ် တၢ်တကဆှီဘၣ် နွံနံၤလီၤ. ဒ်မုၢ်နံၤ လၢအအိၣ်လီၤဖးဝဲ လၢအတၢ်ဆါအဃိတဖၣ် အသိးန့ၣ် ဘၣ်ကဲထီၣ် တၢ်တကဆှီဘၣ်လီၤ. 3 ဒီးဃိးနံၤတနံၤန့ၣ် ဖိသၣ် ကဒိး တၢ်ကူးတရံး အတၢ် အဖံးလီၤ. 4 ဒီးဘၣ်အိၣ်ဒံး လၢတၢ်သွံၣ် ဘၣ်ဃးဒီး အတၢ်မၤကဆှီ အပူၤ, သၢဆံသၢနံၤလီၤ. အတၢ်တကဆှီဘၣ် အမုၢ်နံၤတဖၣ် တချုး ပှဲၤထီၣ်ဒံးဘၣ်ဒီး, တဘၣ်ထိး တၢ်စီတၢ်ဆှံ နီတမံၤဘၣ်. ဒီးတဘၣ်ဟဲနုာ်ဘၣ် လၢတၢ်အလီၢ်စီဆှံ အပူၤဘၣ်. 5 ဒီးမ့ၢ်ဆံးစၢ်န့ၢ် အဖိပိာ်မုၣ်ဒီး, ဘၣ်ကဲထီၣ် တၢ်တကဆှီဘၣ် ခံနွံ, ဒ်အအိၣ်လီၤမုၢ်လီၤဖးဝဲ အသိး, ဒီးဘၣ်အိၣ်ဒံး လၢတၢ်သွံၣ် ဘၣ်ဃးဒီး အတၢ်မၤကဆှီန့ၣ် ဃုဆံ ဃုနံၤလီၤ. 6 ဒီး လၢအဖိခွါ အဃိ မ့ၢ်ဂ့ၤ, လၢအဖိမုၣ် အဃိ မ့ၢ်ဂ့ၤ, တုၤအမုၢ်နံၤ ဘၣ်ဃးဒီး အတၢ်မၤကဆှီန့ၣ် ပှဲၤထီၣ်ဒီး, ဘၣ်ဟဲစိာ် သိဖိ တနံၣ်ဖိ တဒု လၢတၢ်လုၢ်မ့ၣ်အူ အဂီၢ်, ဒီးကးက့ၣ်ဖိ တဘ့ၣ် မ့ၢ်ဂ့ၤ, ထိၣ်လွံၢ်ဘုၣ် တဘ့ၣ် မ့ၢ်ဂ့ၤ, လၢတၢ်လုၢ်တၢ်ဒဲးဘး အဂီၢ် ဆူတၢ်အိၣ်ဖှိၣ် အဒဲ အကျဲစၢၤ, ဆူပှၤလုၢ်တၢ်အဒိၣ် အအိၣ်, 7 ဒီးအဝဲဒၣ် ကလုၢ်အီၤ လၢယွၤအမဲာ်ညါ, ဒီးမၤ တၢ်ပူၤဖျဲး လၢအဂီၢ်, ဒီးကကဆှီထီၣ် လၢအသွံၣ်ပုာ်ထီၣ် အဂ့ၢ်လီၤ. ပှၤလၢအဆံးစၢ်န့ၢ် အဖိခွါမ့ၢ်ဂ့ၤ, အဖိမုၣ်မ့ၢ်ဂ့ၤ, အန့ၣ်မ့ၢ် အတၢ်သိၣ်တၢ်သီလီၤ. 8 ဒီးအစု မ့ၢ်တချုးန့ၢ်ဘၣ် သိဖိ ဒီး, ဘၣ်ဟဲစိာ် ထိၣ်လွံၢ်ဘုၣ် ခံဘ့ၣ်မ့ၢ်ဂ့ၤ, ကးက့ၣ်ဖိ ခံဘ့ၣ်မ့ၢ်ဂ့ၤ, တဘ့ၣ် လၢတၢ်လုၢ်မ့ၣ်အူ အဂီၢ်, ဒီးတဘ့ၣ်ဒၣ် လၢတၢ်လုၢ်တၢ်ဒဲးဘး အဂီၢ်လီၤ. ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ်, ဒီးကကဆှီထီၣ်ဝဲလီၤ.

1 ဒီးယွၤ ကတိၤတၢ် ဒီးစီၤမိၤၡ့ ဒီးစီၤအၤဟရိၣ်, ဒီးစံးဝဲဒၣ်, 2 တုၤ ပှၤတဂၤ အိၣ်ဒီး တၢ်ပြုထီၣ်တဖျၢၣ် မ့ၢ်ဂ့ၤ, အလီၢ် လၢအဖံးလီၤသဘျံး မ့ၢ်ဂ့ၤ အလီၢ် လၢအဖံးဝါထီၣ် မ့ၢ်ဂ့ၤ, လၢအညၣ်အဖံးလိၤ ဒ်တၢ်တီၢ်ဆါအသိးဒီး, ပှၤ ဘၣ်ဟဲစိာ်အီၤ ဆူပှၤလုၢ်တၢ်အဒိၣ် စီၤအၤဟရိၣ် အအိၣ်, မ့တမ့ၢ်ဘၣ် ဒ်န့ၣ်ဒီး, ဆူ အဖိခွါတဂၤ, ပှၤလုၢ်တၢ်အဒိၣ် တဂၤ အအိၣ်လီၤ. 3 ဒီးပှၤလုၢ်တၢ်အဒိၣ် ဘၣ်ကွၢ် တၢ်လီၢ် လၢအညၣ်အဖံးလိၤ, ဒီးအဆူၣ် လၢတၢ်တီၢ်လီၢ်မ့ၢ်ဝါထီၣ် ဒီး, တၢ်တီၢ် အလီၢ် မ့ၢ်ယိာ် ဆူအညၣ်အဖံးလာ်ဒီး, မ့ၢ်တၢ်ဆါအၢ အတၢ်တီၢ်လီၤ. ဒီးပှၤလုၢ်တၢ်အဒိၣ် ဘၣ်ကွၢ်အီၤ, ဒီး ဘၣ်ပာ်အီၤ လၢတၢ်တကဆှီဘၣ်လီၤ. 4 ဒီးအလီၢ် လၢအဖံးဝါထီၣ် မ့ၢ်ဝါ လၢအညၣ်အဖံးလိၤ, ဒီးမ့ၢ်တယိာ်ဘၣ် ဆူအဖံးလာ်, ဒီးအဆူၣ် တဝါထီၣ်ဘၣ်ဒီး, ပှၤလုၢ်တၢ်အဒိၣ် ဘၣ်ကးတံာ်ဃာ်တၢ်တီၢ်န့ၣ် နွံနံၤလီၤ. 5 ဒီးနွံနံၤတနံၤန့ၣ် ပှၤလုၢ်တၢ်အဒိၣ် ဘၣ်ကွၢ်ကဒီးအီၤ, ဒီးကွၢ်ကွၢ်, တၢ်တီၢ် လၢအလိၤ မ့ၢ်အိၣ်ဒၣ် အတၢ်, ဒီးတၢ်တီၢ်အလီၢ် မ့ၢ်တလဲၢ်ထီၣ်ဘၣ် လၢအဖံးလိၤ ဒီး, ပှၤလုၢ်တၢ်အဒိၣ် ဘၣ်ကးတံာ်ဃာ်အီၤ နွံနံၤဒံးလီၤ. 6 ဒီးနွံနံၤတနံၤန့ၣ် ပှၤလုၢ်တၢ်အဒိၣ် ဘၣ်ကွၢ်ကဒီးအီၤ, ဒီးကွၢ်ကွၢ်, တၢ်တီၢ်အလီၢ်န့ၣ်မ့ၢ် ဃးထီၣ်, ဒီးတၢ်တီၢ် အလီၢ် မ့ၢ်တလဲၢ်ထီၣ်ဘၣ် လၢအဖံးလိၤဘၣ်ဒီး, ပှၤလုၢ်တၢ်အဒိၣ် ဘၣ်ပာ်အီၤ လၢတၢ်ကဆှီလီၤ. မ့ၢ်အလီၢ် လၢအဖံးလီၤသဘျံးလီၤ. ဒီးဘၣ်ဆှုၣ် အကူအသိး, ဒီးကဆှီထီၣ်ဝဲလီၤ. 7 မ့မ့ၢ်အလီၢ် လၢအဖံးလီၤသဘျံးန့ၣ်မ့ၢ် လဲၢ်ထီၣ် အါအါကလဲာ် လၢပှၤလုၢ်တၢ်အဒိၣ် ကွၢ်အီၤ လၢအကဆှီထီၣ် အဂ့ၢ် အလီၢ်ခံန့ၣ် ဒီး, ပှၤလုၢ်တၢ်အဒိၣ် ဘၣ်ကွၢ်ကဒီးအီၤလီၤ. 8 ဒီးပှၤလုၢ်တၢ်အဒိၣ် မ့ၢ်ကွၢ်, ဒီးကွၢ်ကွၢ်, အလီၢ် လၢအဖံးလီၤသဘျံးန့ၣ်မ့ၢ် လဲၢ်ထီၣ်ဒီး, ပှၤလုၢ်တၢ်အဒိၣ် ဘၣ်ပာ်အီၤ လၢတၢ်တကဆှီဘၣ်လီၤ. မ့ၢ်တၢ်ဆါအၢလီၤ. 9 တုၤ တၢ်ဆါအၢ အတၢ်တီၢ် အိၣ်ဝဲ လၢပှၤတဂၤ အလိၤ ဒီး, ပှၤဘၣ်ဟဲစိာ်အီၤ ဆူပှၤလုၢ်တၢ်အဒိၣ် အအိၣ်, 10 ဒီးပှၤလုၢ်တၢ်အဒိၣ် ကကွၢ်, ဒီးကွၢ်ကွၢ်, တၢ်ပြုထီၣ်တဖျၢၣ် မ့ၢ်ဝါ လၢအဖံးလိၤ, ဒီးမၤဝါထီၣ် အဆူၣ် ဒီးညၣ်မူ သံကစဲာ် မ့ၢ်အိၣ်လၢတၢ်ပူၤလီၢ်ဒီး, 11 မ့ၢ်တၢ်ဆါအၢလီၢ်လံၤ လၢအညၣ်အဖံး, ဒီးပှၤလုၢ်တၢ်အဒိၣ် ပာ်အီၤ လၢတၢ်တကဆှီဘၣ်, ဒီးတဘၣ်ကးတံာ်ဃာ်အီၤဘၣ်, အဂ့ၢ်ဒ်အံၤ, မ့ၢ်အတကဆှီဘၣ်လီၤ. 12 ဒီးတၢ်ဆါအၢ မ့ၢ်လဲၢ်ထီၣ် လၢအဖံးလိၤ, ဒီးတၢ်ဆါအၢ မ့ၢ်အိၣ်လၢအဖံးလိၤ ဒီဂၤညါ, တၢ်တီၢ်န့ၣ် အိၣ်လၢအခိၣ် ပၢၢ်လၢအခီၣ်, ဖဲဒၣ် ပှၤလုၢ်တၢ်အဒိၣ် ကွၢ်ဝဲ ဒီး, 13 ပှၤလုၢ်တၢ်အဒိၣ် ဘၣ်ကွၢ်, ဒီးကွၢ်ကွၢ်, တၢ်ဆါအၢမ့ၢ် အိၣ်လၢအညၣ်လိၤ ဒီဂၤညါဒီး, ဘၣ်ပာ် တၢ်တီၢ်န့ၣ် လၢတၢ်ကဆှီလီၤ. ဝါထီၣ်ဝဲ ခဲလၢာ်လီၤ. မ့ၢ်တၢ်ကဆှီလီၤ. 14 ဘၣ်ဆၣ်ဒီး တုၤညၣ်သံကစဲာ် အိၣ်ဖျါထီၣ် လၢအလိၤ ဒီး, ကကဲထီၣ် တၢ်တကဆှီဘၣ်လီၤ. 15 ဒီးပှၤလုၢ်တၢ်အဒိၣ် ဘၣ်ကွၢ် အညၣ်မူန့ၣ်, ဒီးပာ်အီၤ လၢတၢ်တကဆှီဘၣ်လီၤ. ညၣ်သံကစဲာ်န့ၣ်မ့ၢ် တၢ်တကဆှီဘၣ်, မ့ၢ်တၢ်ဆါအၢလီၤ. 16 မ့တမ့ၢ်ဘၣ် ဒ်န့ၣ်ဒီး အညၣ်သံကစဲာ်မ့ၢ် ကဒါအသး ဒီးဝါထီၣ်ဒီး, ဘၣ်ဟဲ ဆူပှၤလုၢ်တၢ်အဒိၣ် အအိၣ်, 17 ဒီးပှၤလုၢ်တၢ်အဒိၣ် ဘၣ်ကွၢ်အီၤ, ဒီးကွၢ်ကွၢ်, တၢ်တီၢ်န့ၣ်မ့ၢ် ဝါထီၣ်ဒီး, ပှၤလုၢ်တၢ်အဒိၣ် ဘၣ်ပာ် တၢ်တီၢ် လၢတၢ်ကဆှီလီၤ. ကဆှီဝဲလီၤ. 18 ဒီးပှၤအညၣ် လၢတၢ်ဝ့အိၣ်တ့ၢ် လၢအဖံးလိၤ, ဒီးဘျါတ့ၢ်, 19 ဒီး လၢဝ့အလီၢ်န့ၣ် တၢ်ပြုထီၣ်ဝါတဖျၢၣ် မ့ၢ်ဂ့ၤ, အလီၢ်ဂီၤဝါ မ့ၢ်ဂ့ၤ, မ့ၢ်အိၣ်ဒီး, ပှၤမ့ၢ် ဒုးနဲၣ်အီၤ လၢပှၤလုၢ်တၢ်အဒိၣ်, 20 ဒီးတုၤ ပှၤလုၢ်တၢ်အဒိၣ် ထံၣ်ဘၣ်အီၤ ဒီး, ကွၢ်ကွၢ်, အလီၢ် မ့ၢ်ယိာ် ဆူအဖံးလာ် ဒီးအဆူၣ် မ့ၢ်ဝါထီၣ် ဒီး, ပှၤလုၢ်တၢ်အဒိၣ် ဘၣ်ပာ်အီၤ လၢအတကဆှီဘၣ်, မ့ၢ်တၢ်ဆါအၢ အတၢ်တီၢ် အိၣ်ထီၣ် လၢတၢ်ဝ့ အပူၤလီၤ. 21 မ့မ့ၢ် ပှၤလုၢ်တၢ်အဒိၣ် မ့ၢ်ကွၢ်အီၤ, ဒီးကွၢ်ကွၢ်, အဆူၣ်ဝါ တအိၣ်ဘၣ်, ဒီးအလီၢ် တယိာ်ဘၣ် ဆူအဖံးလာ်ဒီး မ့ၢ်ဃးထီၣ်ဒီး, ပှၤလုၢ်တၢ်အဒိၣ် ဘၣ်ကးတံာ်ဃာ်အီၤ နွံနံၤလီၤ. 22 ဒီးမ့ၢ်လဲၢ်ထီၣ် အါအါကလဲာ် လၢအဖံးလိၤဒီး, ပှၤလုၢ်တၢ်အဒိၣ် ဘၣ်ပာ်အီၤ လၢတၢ်တကဆှီဘၣ် မ့ၢ်ဝဲ လၢတၢ်တီၢ်လီၤ. 23 မ့မ့ၢ်အလီၢ်န့ၣ်မ့ၢ် အိၣ်ဒၣ်တၢ် ဒီးတလဲၢ်ထီၣ်ဘၣ်ဒီး, မ့ၢ်ဝဲ လၢဝ့အလီၢ်လီၤ. ဒီးပှၤလုၢ်တၢ်အဒိၣ် ဘၣ်ပာ်အီၤ လၢတၢ်ကဆှီလီၤ. 24 မ့တမ့ၢ်ဘၣ် ဒ်န့ၣ်ဒီး ညၣ်ကိၢ်ဃိာ် လၢမ့ၣ်အူ မ့ၢ်အိၣ်လၢအဖံးလိၤဒီး, ညၣ်သံကစဲာ် လၢမ့ၣ်အူ အီၣ်ဝဲန့ၣ်မ့ၢ် ပြုထီၣ် ဂီၤဝါတဖျၢၣ် မ့ၢ်ဂ့ၤ, ဝါတဖျၢၣ် မ့ၢ်ဂ့ၤဒီး, 25 ပှၤလုၢ်တၢ်အဒိၣ် ဘၣ်ကွၢ်အီၤ, ဒီးကွၢ်ကွၢ်, အဆူၣ် လၢတၢ်ဝါအလီၢ်ပူၤ မ့ၢ်ဝါထီၣ်, ဒီးဖျါယိာ် ဆူအဖံးလာ်ဒီး, မ့ၢ်တၢ်ဆါအၢ လၢအအိၣ်ထီၣ် လၢတၢ်ကိၢ်အူအလီၢ်လီၤ. ဒီးပှၤလုၢ်တၢ်အဒိၣ် ဘၣ်ပာ်အီၤ လၢအတကဆှီဘၣ်, မ့ၢ်ဝဲ လၢတၢ်ဆါအၢ အတၢ်တီၢ်လီၤ. 26 မ့မ့ၢ် ပှၤလုၢ်တၢ်အဒိၣ် မ့ၢ်ကွၢ်အီၤ, ဒီးကွၢ်ကွၢ်, အဆူၣ်ဝါ တအိၣ်ဘၣ် လၢအလီၢ်ဝါ, ဒီးတယိာ်ဘၣ် ဆူအဖံးလာ်, ဒီးဃးထီၣ်ဒီး, ပှၤလုၢ်တၢ်အဒိၣ် ဘၣ်ကးတံာ်ဃာ်အီၤ နွံနံၤလီၤ. 27 ဒီးနွံနံၤတနံၤန့ၣ် ပှၤလုၢ်တၢ်အဒိၣ် ဘၣ်ကွၢ်အီၤလီၤ. မ့ၢ်လဲၢ်ထီၣ် အါအါကလဲာ် လၢအဖံးလိၤ ဒီး, ပှၤလုၢ်တၢ်အဒိၣ် ဘၣ်ပာ်အီၤ လၢအတကဆှီဘၣ်, မ့ၢ်ဝဲ လၢတၢ်ဆါအၢ အတၢ်တီၢ်လီၤ. 28 မ့မ့ၢ် တၢ်ဝါအလီၢ် မ့ၢ်အိၣ်ဒၣ်တၢ်, တလဲၢ်ထီၣ်ဘၣ် လၢအဖံးအလိၤ, ဒီးဃးထီၣ်ဒီး, မ့ၢ်ဝဲ လၢတၢ်ပြုထီၣ် လၢတၢ်ကိၢ်ဃိာ်အလီၢ်, ဒီးပှၤလုၢ်တၢ်အဒိၣ် ဘၣ်ပာ် အီၤ လၢတၢ်ကဆှီလီၤ. အဂ့ၢ်ဒ်အံၤ, မ့ၢ်ဝဲ လၢတၢ်ကိၢ်ဃိာ်အလီၢ်လီၤ. 29 ပိာ်မုၣ်မ့ၢ်ဂ့ၤ, ပိာ်ခွါမ့ၢ်ဂ့ၤ, လၢအခိၣ်မ့ၢ်ဂ့ၤ, လၢအခၣ်ဆူၣ်မ့ၢ်ဂ့ၤ, မ့ၢ်အိၣ်ဒီး တၢ်တီၢ် ဒီး, 30 ပှၤလုၢ်တၢ်အဒိၣ် ဘၣ်ကွၢ် တၢ်တီၢ်န့ၣ်, ဒီးကွၢ်ကွၢ်, အလီၢ်မ့ၢ်လီၤဆၢၣ် လၢအဖံးအလိၤ, ဒီးအဆူၣ်ဘီ စှၤဘိ မ့ၢ်အိၣ်လၢအပူၤဒီး, ပှၤလုၢ်တၢ်အဒိၣ် ဘၣ်ပာ်အီၤ လၢတၢ်တကဆှီဘၣ်လီၤ. မ့ၢ်ဝဲ လၢတၢ်ဃာ်, တၢ်ဆါအၢ လၢခိၣ်မ့ၢ်ဂ့ၤ, လၢခၣ်ဆူၣ်မ့ၢ်ဂ့ၤလီၤ. 31 မ့မ့ၢ် ပှၤလုၢ်တၢ်အဒိၣ် မ့ၢ်ကွၢ် တၢ်ဃာ် အတၢ်တီၢ်, ဒီး ကွၢ်ကွၢ်, အလီၢ် တယိာ်ဘၣ် ဆူအဖံးလာ်, ဒီးဆူၣ်သူ တအိၣ်ဘၣ် လၢအပူၤ ဒီး, ပှၤလုၢ်တၢ်အဒိၣ် ဘၣ်ကးတံာ်ဃာ် တၢ်တီၢ်န့ၣ် နွံနံၤလီၤ. 32 ဒီးနွံနံၤတနံၤန့ၣ်, ပှၤလုၢ်တၢ်အဒိၣ် ဘၣ်ကွၢ် တၢ်တီၢ်, ဒီးကွၢ်ကွၢ်, တၢ်ဃာ် မ့ၢ်တလဲၢ်ထီၣ်ဘၣ်, ဒီးဆူၣ်ဘီ မ့ၢ်တအိၣ်ဘၣ်, ဒီးအလီၢ် မ့ၢ်တယိာ်ဘၣ် ဆူအဖံးလာ်ဒီး, 33 ပှၤဘၣ်လူၤအီၤ လီၤ. မ့မ့ၢ်တဘၣ်လူၤ တၢ်ဃာ်အလီၢ်ဘၣ်. ဒီးပှၤလုၢ်တၢ်အဒိၣ် ဘၣ်ကးတံာ်ဃာ်ဒံး တၢ်တီၢ်န့ၣ် နွံနံၤဒံးလီၤ. 34 ဒီးနွံနံၤတနံၤန့ၣ် ပှၤလုၢ်တၢ်အဒိၣ် ဘၣ်ကွၢ် တၢ်ဃာ်, ဒီးကွၢ်ကွၢ်, တၢ်ဃာ်န့ၣ်မ့ၢ် တလဲၢ်ထီၣ်ဘၣ် လၢအဖံးလိၤ, ဒီးအလီၢ် မ့ၢ်တယိာ်ဘၣ် ဆူအဖံးလာ်ဒီး, ပှၤလုၢ်တၢ်အဒိၣ် ဘၣ်ပာ်အီၤ လၢတၢ်ကဆှီလီၤ. ဒီးအဝဲဒၣ် ဘၣ်ဆှုၣ် အကူအသိး, ဒီးကဆှီထီၣ်ဝဲလီၤ. 35 ဒီး လၢအကဆှီထီၣ် အလီၢ်ခံန့ၣ် တၢ်ဃာ် မ့ၢ်လဲၢ်ထီၣ် သပှၢ်တၢၢ် လၢအဖံးလိၤဒီး, 36 ပှၤလုၢ်တၢ်အဒိၣ် ဘၣ်ကွၢ် အီၤ, ဒီးကွၢ်ကွၢ်, တၢ်ဃာ်မ့ၢ်လဲၢ်ထီၣ် လၢအဖံးလိၤဒီး, ပှၤလုၢ်တၢ်အဒိၣ် တဘၣ်ဃုဘၣ်ဆူၣ်ဘီဘၣ်. မ့ၢ်ဝဲ လၢတၢ်တကဆှီဘၣ်လီၤ. 37 မ့မ့ၢ်တၢ်ဃာ်အလိၤ မ့ၢ်အိၣ်ဒၣ်တၢ်, ဆူၣ်သူမ့ၢ်ထီၣ် လၢအပူၤ ဒီး, တၢ်ဃာ်ဘျါလံ ဒီးကဆှီထီၣ်လံလီၤ. ဒီးပှၤလုၢ်တၢ်အဒိၣ် ဘၣ်ပာ်အီၤ လၢတၢ်ကဆှီလီၤ. 38 ဒီးပိာ်မုၣ်မ့ၢ်ဂ့ၤ, ပိာ်ခွါမ့ၢ်ဂ့ၤ, မ့ၢ်အိၣ်ဒီး တၢ်ဖှံ, ဝါ လၢအညၣ်အဖံးလိၤဒီး, 39 ပှၤလုၢ်တၢ်အဒိၣ် ဘၣ်ကွၢ်ဝဲ, ဒီးကွၢ်ကွၢ်, တၢ်ဖှံ လၢအညၣ်အဖံးလိၤ မ့ၢ်ဝါသူဒီး, မ့ၢ်ဝဲ လၢတၢ်ဖှံ လၢအအိၣ်ထီၣ် လၢအဖံးလိၤလီၤ. ကဆှီဝဲလီၤ. 40 ဒီးပှၤ လၢအခိၣ်လ့ၤန့ၣ်မ့ၢ် အခိၣ်ကျၤ ဘၣ်ဆၣ်ဒီး ကဆှီဝဲလီၤ. 41 ဒီးပှၤ လၢအခိၣ်လ့ၤ လၢအခိၣ်ဒးန့ၣ်မ့ၢ်ဝဲ လၢအခိၣ်ကျၤ လၢအခိၣ်ဒးလီၤ. ဘၣ်ဆၣ်ဒီး ကဆှီဝဲလီၤ. 42 ဒီး လၢအခိၣ်လ့ၤလိၤ မ့ၢ်ဂ့ၤ, လၢအခိၣ်လ့ၤ လၢအခိၣ်ဒး အလိၤ မ့ၢ်ဂ့ၤ, တၢ်တီၢ်ဂီၤဝါ မ့ၢ်အိၣ်ဒီး, မ့ၢ်တၢ်ဆါအၢ လၢအအိၣ်ထီၣ် လၢအခိၣ်လ့ၤ မ့ၢ်ဂ့ၤ, အခိၣ်လ့ၤ လၢအခိၣ်ဒး မ့ၢ်ဂ့ၤလီၤ. 43 ဒီးပှၤလုၢ်တၢ်အဒိၣ် ဘၣ်ကွၢ်အီၤ, ဒီးကွၢ်ကွၢ်, တၢ်တီၢ်အပြုထီၣ် တဖျၢၣ် လၢအခိၣ်လ့ၤအလိၤ မ့ၢ်ဂ့ၤ, လၢအခိၣ်လ့ၤ လၢအခိၣ်ဒးအလိၤ မ့ၢ်ဂ့ၤ, မ့ၢ်ဂီၤဝါမၤအသး ဒ်တၢ်ဆါအၢ လၢညၣ်အဖံးလိၤ အသိးန့ၣ် ဒီး, 44 မ့ၢ်ဝဲ လၢပှၤဘၣ်တၢ်ဆါအၢ, မ့ၢ်တကဆှီဘၣ်, ပှၤလုၢ်တၢ်အဒိၣ် ဘၣ်ပာ်အီၤ တကဆှီဘၣ် သပှၢ်တၢၢ်လီၤ. အတၢ်တီၢ်န့ၣ် အိၣ်ဝဲ လၢအခိၣ်လိၤလီၤ. 45 ဒီးပှၤဘၣ်တၢ်ဆါအၢ လၢအအိၣ်ဒီး တၢ်တီၢ်န့ၣ် ဘၣ်ဖှီ အကူအသိး, ဒီးအိၣ်ဘ့ၣ်ခိၣ်, ဒီးကျၢၢ်ဘၢအခၣ်, ဒီးဘၣ်ကိးထီၣ်, တကဆှီဘၣ်, တကဆှီဘၣ်န့ၣ်လီၤ. 46 လၢတၢ်တီၢ် အိၣ်လၢအလိၤ အမုၢ်နံၤ ခဲလၢာ်န့ၣ် ဘၣ်မ့ၢ် တၢ်တကဆှီဘၣ်လီၤ. မ့ၢ်ဝဲ တၢ်တကဆှီဘၣ်လီၤ. ဘၣ်အိၣ်ဝဲဆိးဝဲ တဂၤဃီလီၤ. အအိၣ်အလီၢ်န့ၣ် ကအိၣ်လၢပှၤသူၣ်ဒဲ လၢခိလီၤ. 47 ဒီးတၢ်အကူအသိး လၢအအိၣ်ဒီး တၢ်ဆါအၢန့ၣ်, သးကလးမ့ၢ်ဂ့ၤ, တၢ်ကံးညာ်မ့ၢ်ဂ့ၤ, 48 လုၣ်အထၢၣ်ဂ့ၤ, အဃီၤဂ့ၤ, လၢသးကလးမ့ၢ်ဂ့ၤ, လၢတၢ်ကံးညာ်မ့ၢ်ဂ့ၤ, လၢတၢ်ဖံးမ့ၢ်ဂ့ၤ, လၢတၢ်မၤ လၢတၢ်ဖံးမ့ၢ်ဂ့ၤ, 49 တၢ်တီၢ် မ့ၢ်လါဟ့ ဂ့ၤဂ့ၤ, မ့ၢ်ဂီၤ ဂ့ၤဂ့ၤ, လၢတၢ်အကူအသိး အလိၤဂ့ၤဂ့ၤ, လၢတၢ်ဖံးအလိၤ ဂ့ၤဂ့ၤ, လၢလုၣ်အထၢၣ် ဂ့ၤဂ့ၤ, အဃီၤဂ့ၤဂ့ၤ, မ့ၢ်တၢ်ဆါအၢ အတၢ်တီၢ်လီၤ. ဒီးပှၤဘၣ် ဒုးနဲၣ်အီၤ လၢပှၤလုၢ်တၢ်အဒိၣ်လီၤ. 50 ဒီးပှၤလုၢ်တၢ်အဒိၣ် ဘၣ်ကွၢ် တၢ်တီၢ်န့ၣ်, ဒီးကးတံာ်ဃာ် တၢ်တီၢ်န့ၣ် နွံနံၤလီၤ. 51 ဒီးနွံနံၤတနံၤန့ၣ် ဘၣ်ကွၢ် တၢ်တီၢ်န့ၣ်လီၤ. တၢ်တီၢ်န့ၣ်မ့ၢ် လဲၢ်ထီၣ် လၢတၢ်အကူအသိး အလိၤ မ့ၢ်ဂ့ၤ, လၢလုၣ်အထၢၣ် မ့ၢ်ဂ့ၤ, အဃီၤဂ့ၤ, လၢတၢ်ဖံး အလိၤ မ့ၢ်ဂ့ၤ, လၢတၢ်မၤ လၢတၢ်ဖံး မ့ၢ်ဂ့ၤ, မ့ၢ် တၢ်ဆါအၢဆိးကဲးလီၤ. မ့ၢ်ဝဲ လၢတၢ်တကဆှီဘၣ်လီၤ. 52 ဒီးတၢ် လၢတၢ်ကူတၢ်သိးန့ၣ် လၢလုၣ်အထၢၣ်ဂ့ၤ, အဃီၤဂ့ၤ, လၢသးကလးမ့ၢ်ဂ့ၤ, လၢတၢ်ကံးညာ်မ့ၢ်ဂ့ၤ, တၢ်မၤ လၢအဖံးမ့ၢ်ဂ့ၤ, လၢတၢ်တီၢ် အိၣ်လၢအပူၤန့ၣ် ပှၤဘၣ်ဆူးထီၣ်ကွံာ်အီၤ လၢမ့ၣ်အူလီၤ. အဂ့ၢ်ဒ်အံၤ, မ့ၢ်တၢ်ဆါအၢဆိးကဲး, တၢ်ကဆူးထီၣ်ကွံာ်အီၤ လၢမ့ၣ်အူလီၤ. 53 ဒီးပှၤလုၢ်တၢ်အဒိၣ် ဘၣ်ကွၢ်, ဒီးကွၢ်ကွၢ်, တၢ်တီၢ် မ့ၢ်တလဲၢ်ထီၣ်ဘၣ် လၢတၢ်အကူအသိး အလိၤ, လၢလုၣ်အထၢၣ်ဂ့ၤ, အဃီၤဂ့ၤ, လၢတၢ်မၤ လၢတၢ်ဖံးအလိၤဂ့ၤ, 54 ပှၤလုၢ်တၢ်အဒိၣ် ဘၣ်မၤလိာ် လၢပှၤဘၣ်ဆှုၣ်တၢ် အိၣ်ဒီး တၢ်တီၢ် ဒီးဘၣ်ကးတံာ်ဃာ်ဒံးအီၤ နွံနံၤဒံးလီၤ. 55 ဒီး လၢအဘၣ် တၢ်ဆှုၣ်အလီၢ်ခံန့ၣ် ပှၤလုၢ်တၢ်အဒိၣ် ဘၣ်ကွၢ်တၢ်တီၢ်, ဒီးကွၢ်ကွၢ်, တၢ်တီၢ်အလွဲၢ် မ့ၢ်တလီၤဆီဘၣ်, ဒီးတၢ်တီၢ် မ့ၢ်တလဲၢ်ထီၣ်ဘၣ်ဒီး, မ့ၢ်တကဆှီဘၣ်လီၤ. ဒီးနဘၣ်ဆူးထီၣ်ကွံာ်အီၤ လၢမ့ၣ်အူလီၤ. လ့ၤဝဲ လၢညါမ့ၢ်ဂ့ၤ, လၢခိမ့ၢ်ဂ့ၤ, မ့ၢ်တၢ်အီၣ် လၢအပူၤလီၤ. 56 ဒီးပှၤလုၢ်တၢ်အဒိၣ် မ့ၢ်ကွၢ်, ဒီးကွၢ်ကွၢ်, လၢတၢ်တီၢ်ဘၣ်ဆှုၣ်အသး အလီၢ်ခံန့ၣ်မ့ၢ် ဃးထီၣ်ဒီး, လၢတၢ်အကူအသိး အပူၤဂ့ၤ, လၢတၢ်ဖံး အပူၤဂ့ၤ, လၢလုၣ်အထၢၣ်ဂ့ၤ, အဃီၤဂ့ၤ, ဘၣ်ဖှီကွံာ်အီၤလီၤ. 57 ဒီးမ့ၢ်အိၣ်ဖျါထီၣ်ဒံး လၢတၢ်အကူအသိး အပူၤ, လၢလုၣ်အထၢၣ်ဂ့ၤ, အဃီၤဂ့ၤ, လၢတၢ်မၤ လၢတၢ်ဖံးဂ့ၤဒီး, မ့ၢ် လၢအလဲၢ်ထီၣ်ဒၣ်တၢ်လီၤ. နဘၣ်ဆူးထီၣ်ကွံာ် တၢ် လၢအတၢ်တီၢ် အိၣ်လၢအလိၤ, လၢမ့ၣ်အူလီၤ. 58 ဒီးတၢ်အကူအသိးလုၣ်အထၢၣ် မ့ၢ်ဂ့ၤ, လုၣ်အဃီၤ မ့ၢ်ဂ့ၤ, ဖဲဒၣ် တၢ် လၢတၢ်မၤ လၢတၢ်ဖံးတမံၤမံၤ မ့ၢ်ဂ့ၤ, လၢနဆှုၣ်အီၤန့ၣ် တၢ်တီၢ် မ့ၢ်ဟးထီၣ်ကွံာ် လၢအလိၤဒီး, ဘၣ်ဆှုၣ်အီၤ ခံဘျီတဘျီ, ဒီးကကဆှီထီၣ်ဝဲလီၤ. 59 လၢတၢ်အကူအသိး, သးကလး မ့ၢ်ဂ့ၤ, တၢ်ကံးညာ် မ့ၢ်ဂ့ၤ, လၢလုၣ်အထၢၣ်မ့ၢ်ဂ့ၤ, လုၣ်အဃီၤဂ့ၤ, လၢတၢ်အဖံးတမံၤမံၤ မ့ၢ်ဂ့ၤ, အန့ၣ်မ့ၢ် တၢ်သိၣ်တၢ်သီ ဘၣ်ဃးဒီး တၢ်ဆါအၢ လၢအပူၤန့ၣ် ဒ်သိးတၢ်ကပာ်အီၤ လၢတၢ်ကဆှီမ့ၢ်ဂ့ၤ, တကဆှီဘၣ်မ့ၢ်ဂ့ၤလီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 14

1 ဒီးယွၤ ကတိၤတၢ် ဒီး စီၤမိၤၡ့ ဒီးစံးဝဲဒၣ်,| 2 မုၢ်တနံၤ လၢပှၤဘၣ် တၢ်ဆါအၢ ကဆှီထီၣ်န့ၣ် အအံၤ မ့ၢ်တၢ်သိၣ်တၢ်သီ ဘၣ်ဃးဒီး အီၤလီၤ. ပှၤကဒုးဟဲအီၤဆူ ပှၤလုၢ်တၢ်အဒိၣ် အအိၣ်, 3 ဒီးပှၤလုၢ်တၢ်အဒိၣ် ဘၣ်လဲၤထီၣ်ဆူ ပှၤသူၣ်ဒဲအလီၢ် လၢခိ, ဒီးပှၤလုၢ်တၢ်အဒိၣ် ဘၣ်ကွၢ်, ဒီးကွၢ်ကွၢ်, တၢ်ဆါအၢ အတၢ်တီၢ် မ့ၢ်ဘျါက့ၤ လၢပှၤ ဘၣ်တၢ်ဆါအၢအလိၤဒီး, 4 ပှၤလုၢ်တၢ်အဒိၣ် ဘၣ်မၤလိာ်, ဒီး လၢပှၤ လၢအကဆှီထီၣ် အဂီၢ်န့ၣ် ပှၤဘၣ်ဟံးန့ၢ် ထိၣ်ကဆှီ ခံဘ့ၣ် လၢအမူဝဲ, ဒီးသ့ၣ်ဆှိအ့ရ့း, ဒီး တၢ်ဂီၤ, ဒီးကဖျီၣ်အ့စိးလီၤ. 5 ဒီးပှၤလုၢ်တၢ်အဒိၣ် ဘၣ်မၤလိာ် လၢပှၤကမၤသံ ထိၣ်တဘ့ၣ် လၢသပၢၤဟီၣ်ခိၣ် အပူၤ လၢထံမူ အဖီခိၣ်လီၤ. 6 ထိၣ် လၢအမူဝဲ တဘ့ၣ်န့ၣ် ဘၣ်ဟံးန့ၢ်အီၤ, ဒီးသ့ၣ်ဆှိအ့ရ့း, ဒီးတၢ်ဂီၤ, ဒီးကဖျီၣ်အ့စိး, ဒီးဘၣ်ဘျၢအီၤ ဒီးထိၣ် လၢအမူဝဲ, လၢထိၣ် လၢအဘၣ် တၢ်မၤသံအီၤ လၢထံမူ အဖီခိၣ် တဘ့ၣ် အသွံၣ်ပူၤလီၤ. 7 ဒီးဘၣ်ဖှံတၢ် လၢပှၤ လၢအကဆှီထီၣ် လၢတၢ်ဆါအၢ တဂၤ အလိၤ နွံဘျီ, ဒီးဘၣ်ပာ်အီၤ လၢတၢ်ကဆှီ, ဒီး ဘၣ်ပျၢ် ထိၣ် လၢအမူဝဲ တဘ့ၣ် လၢပျီပူၤလီၤ. 8 ဒီးပှၤ လၢအကဆှီထီၣ် တဂၤန့ၣ် ဘၣ်ဆှုၣ် အကူအသိး ဒီးလူၤကွံာ် အခိၣ်သူ ဒီးအဆူၣ် ခဲလၢာ်, ဒီးသ့စီအသး လၢထံကျါ, ဒ်သိး အကကဆှီထီၣ်လီၤ. လၢခံက့ၤန့ၣ် ကဟဲက့ၤဆူပှၤသူၣ်ဒဲ အလီၢ်ပူၤ, ဒီးကအိၣ်လၢအဒဲ လၢခိနွံနံၤလီၤ. 9 ဒီးနွံနံၤတနံၤန့ၣ် ဘၣ်လူၤ အခိၣ် ဒီဖျၢၣ်ညါ, ဒီးအခၣ်ဆူၣ်, ဒီးအမဲာ်တူၢ်ခိၣ် အဆူၣ်, ဒီးဘၣ်လူၤကွံာ် အဆူၣ် ခဲလၢာ်, ဒီးဘၣ်ဆှုၣ် အကူအသိး, ဒီးဘၣ်သ့စီအညၣ် လၢထံကျါ, ဒီးကကဆှီထီၣ်ဝဲလီၤ. 10 ဒီးဃိးနံၤတနံၤန့ၣ် ဘၣ်ဟံးန့ၢ် သိဖါဖိ ခံဒု အလၢအပှဲၤ, ဒီးသိမိၢ်ဖိ တနံၣ်ဖိ အလၢအပှဲၤ, ဒီးကိၣ်ကမူၣ် သၢ အ့စရိၣ် ကိၣ်ဃါဃုာ် ဒီးသိ လၢတၢ်မၤဘူၣ်ကိၣ် အဂီၢ်, ဒီးသိတလိာ်လီၤ. 11 ဒီးပှၤလုၢ်တၢ်အဒိၣ် လၢအပာ်ကဆှီအီၤ တဂၤန့ၣ် ဘၣ်ပာ်ပှၤ လၢအကဆှီထီၣ် တဂၤ, ဒီးတၢ်တဖၣ်န့ၣ် လၢယွၤအမဲာ်ညါ, ဖဲတၢ်အိၣ်ဖှိၣ်အဒဲ အကျဲစၢၤန့ၣ်လီၤ. 12 ဒီးပှၤလုၢ်တၢ်အဒိၣ် ဘၣ်ဟံးန့ၢ် သိဖါဖိ တဒု, ဒီးလုၢ်ထီၣ်အီၤ လၢတၢ်လုၢ်တၢ်ကမၣ် အဂီၢ်, ဒီးသိတလိာ်န့ၣ်, ဒီးဝၢ်အီၤ လၢတၢ်ဝၢ် လၢယွၤအမဲာ်ညါလီၤ. 13 ဒီးဘၣ်မၤသံ သိဖါဖိ ဖဲအလီၢ် လၢမၤသံ တၢ်လုၢ်တၢ်ဒဲးဘး, ဒီးတၢ်လုၢ်မ့ၣ်အူ, လၢတၢ်အလီၢ်စီဆှံ အပူၤလီၤ. အဂ့ၢ်ဒ်အံၤ, ဒ်တၢ်လုၢ်တၢ်ဒဲးဘးန့ၣ်မ့ၢ် ပှၤလုၢ်တၢ်အဒိၣ် အတၢ်အသိး, တၢ်လုၢ်တၢ်ကမၣ်မ့ၢ် ဒ်န့ၣ်သိးလီၤ. မ့ၢ် တၢ်စီဆှံကတၢၢ်လီၤ. 14 ဒီးပှၤလုၢ်တၢ်အဒိၣ် ဘၣ်ဟံးန့ၢ် တၢ်လုၢ်တၢ်ကမၣ် အသွံၣ်, ဒီးပှၤလုၢ်တၢ်အဒိၣ် ဘၣ်ပာ်ဝဲ လၢပှၤ လၢအကဆှီထီၣ် အနၢ်ကုခိၣ်အထွဲ အဖီခိၣ်, ဒီး လၢအစုမုၢ်ဒိၣ်အထွဲ အဖီခိၣ်, ဒီး လၢအခီၣ်မုၢ်ဒိၣ်အထွဲ အဖီခိၣ်လီၤ. 15 ဒီးပှၤလုၢ်တၢ်အဒိၣ် ဘၣ်ဟံးန့ၢ် သိတလိာ်, ဒီးလူလီၤတနီၤ ဆူအစုစ့ၣ်ဒၣ်ဝဲ အညါသး အပူၤလီၤ. 16 ဒီးပှၤလုၢ်တၢ်အဒိၣ် ဘၣ်ဘျုး အစုမုၢ် အထွဲတဘိ လၢသိ လၢအအိၣ် လၢအစုစ့ၣ်ပူၤ, ဒီးဘၣ်ဖှံသိ လၢအစုမုၢ် လၢယွၤအမဲာ်ညါ နွံဘျီလီၤ. 17 ဒီးသိ လၢအအိၣ်လီၤတဲာ် လၢအစုပူၤန့ၣ် ပှၤလုၢ်တၢ်အဒိၣ် ဘၣ်ပာ် လၢပှၤ လၢအကဆှီထီၣ် တဂၤ အနၢ်ကုခိၣ် အထွဲ အဖီခိၣ်, ဒီး လၢအစုမုၢ်ဒိၣ် အထွဲ အဖီခိၣ်, ဒီး လၢအခီၣ်မုၢ်ဒိၣ် အထွဲ အဖီခိၣ်, လၢတၢ်လုၢ်တၢ်ကမၣ် အသွံၣ် အဖီခိၣ်လီၤ. 18 ဒီးသိ လၢအအိၣ်လီၤတဲာ် လၢပှၤလုၢ်တၢ်အဒိၣ် အစုပူၤန့ၣ် ဘၣ်လူလီၤ လၢပှၤ လၢအကကဆှီထီၣ် တဂၤ အခိၣ်, ဒီးပှၤလုၢ်တၢ်အဒိၣ် တဂၤ ဘၣ်မၤ တၢ်ပူၤဖျဲး လၢအဂီၢ် လၢယွၤအမဲာ်ညါလီၤ. 19 ဒီးပှၤလုၢ်တၢ်အဒိၣ် ဘၣ်လုၢ် တၢ်လုၢ်တၢ်ဒဲးဘး, ဒီး မၤ တၢ်ပူၤဖျဲး လၢပှၤ လၢအကကဆှီထီၣ် လၢအတၢ်တကဆှီဘၣ် အဂီၢ်လီၤ. လၢခံက့ၤဒီး ဘၣ်မၤသံ တၢ်လုၢ်မ့ၣ်အူလီၤ. 20 ဒီးပှၤလုၢ်တၢ်အဒိၣ် ဘၣ်လုၢ် တၢ်လုၢ်မ့ၣ်အူ, ဒီးတၢ်မၤဘူၣ်ကိၣ် လၢတၢ်လုၢ်လီၢ် အဖီခိၣ်, ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ်, ဒီးကကဆှီထီၣ်ဝဲလီၤ. 21 ဒီးမ့ၢ်ဖှီၣ်မ့ၢ်ယာ်, ဒီးအစု တချုးန့ၢ်ဘၣ် တၢ်တဖၣ်န့ၣ် ဒီး, ဘၣ်ဟံးန့ၢ် သိဖိတဒု လၢတၢ်လုၢ်တၢ်ကမၣ် အဂီၢ်, လၢပှၤကဝၢ်ဝဲ ဒ်သိး အကမၤ တၢ်ပူၤဖျဲး လၢအဂီၢ်, ဒီး ကိၣ်ကမူၣ် တအ့စရိၣ်ဃါဃုာ် ဒီးသိ လၢတၢ်မၤဘူၣ် အဂီၢ်, ဒီးသိတလိာ်, 22 ဒီးထိၣ်လွံၢ်ဘုၣ် ခံဘ့ၣ် မ့ၢ်ဂ့ၤ, ကးက့ၣ်ဖိ ခံဘ့ၣ် မ့ၢ်ဂ့ၤ, တၢ် လၢအစုကချုးန့ၢ်အီၤလီၤ. ဒီး အဝဲတဘ့ၣ် ကကဲထီၣ် တၢ်လုၢ်တၢ်ဒဲးဘး, ဒီးအဝဲတဘ့ၣ် လၢတၢ်လုၢ်မ့ၣ်အူလီၤ. 23 ဒီးဃိးနံၤတနံၤန့ၣ် ဘၣ်ဟဲစိာ်အီၤ ဆူပှၤလုၢ်တၢ်အဒိၣ် အအိၣ် လၢအကကဆှီထီၣ် အဂီၢ်, ဆူတၢ်အိၣ်ဖှိၣ် အဒဲအကျဲစၢၤ လၢယွၤအမဲာ်ညါလီၤ. 24 ဒီးပှၤလုၢ်တၢ်အဒိၣ် ဘၣ်ဟံးန့ၢ် သိဖိ, တၢ်လုၢ်တၢ်ကမၣ်, ဒီးသိတလိာ်န့ၣ်, ဒီးပှၤလုၢ်တၢ်အဒိၣ် ဘၣ်ဝၢ်အီၤ လၢတၢ်ဝၢ် လၢယွၤအမဲာ်ညါလီၤ. 25 ဒီးပှၤလုၢ်တၢ်အဒိၣ် ဘၣ်မၤသံ သိဖိ, တၢ်လုၢ်တၢ်ကမၣ်, ဒီးပှၤလုၢ်တၢ်အဒိၣ် ဘၣ်ဟံးန့ၢ် တၢ်လုၢ်တၢ်ကမၣ် အသွံၣ်, ဒီးပာ်ဝဲ လၢပှၤ လၢအကကဆှီထီၣ် အနၢ်ကုခိၣ် အထွဲ အဖီခိၣ်, ဒီး လၢအစုမုၢ်ဒိၣ် အထွဲ အဖီခိၣ်, ဒီး လၢအခီၣ်မုၢ်ဒိၣ် အထွဲ အဖီခိၣ်လီၤ. 26 ဒီးပှၤလုၢ်တၢ်အဒိၣ် ဘၣ်လူလီၤ သိတနီၤ ဆူအစုစ့ၣ်ဒၣ်ဝဲ အညါသး အပူၤလီၤ. 27 ဒီးပှၤလုၢ်တၢ်အဒိၣ် ဘၣ်ဖှံတၢ် လၢအစုမုၢ် အထွဲတဘိ လၢသိ အိၣ်လၢအစုစ့ၣ်ပူၤန့ၣ် လၢယွၤအမဲာ်ညါ နွံဘျီလီၤ. 28 ဒီးပှၤလုၢ်တၢ်အဒိၣ် ဘၣ်ပာ် သိ အိၣ်လၢအစုပူၤ လၢပှၤ လၢအကကဆှီထီၣ် တဂၤ အနၢ်ကုခိၣ် အထွဲ အဖီခိၣ်, ဒီး လၢအစုမုၢ်ဒိၣ် အထွဲ အဖီခိၣ်, ဒီး လၢအခီၣ်မုၢ်ဒိၣ် အထွဲ အဖီခိၣ် လၢတၢ်လုၢ်တၢ်ကမၣ် အသွံၣ်လီၢ် အဖီခိၣ်န့ၣ်လီၤ. 29 ဒီးသိ လၢအအိၣ်လီၤတဲာ် လၢပှၤလုၢ်တၢ်အဒိၣ် အစုပူၤန့ၣ် ဘၣ်ပာ်ဝဲ လၢပှၤ လၢအကကဆှီထီၣ် တဂၤ အခိၣ်, ဒ်သိး အကမၤ တၢ်ပူၤဖျဲး လၢအဂီၢ် လၢယွၤအမဲာ်ညါ လီၤ. 30 ဒီး လၢထိၣ်လွံၢ်ဘုၣ်မ့ၢ်ဂ့ၤ, ကးက့ၣ်ဖိမ့ၢ်ဂ့ၤ, လၢတၢ် လၢအစုချုးန့ၢ်အီၤ, ဘၣ်လုၢ်တဘ့ၣ်, 31 ဖဲဒၣ် တၢ် လၢအစုချုးန့ၢ် တဘ့ၣ် လၢတၢ်လုၢ်တၢ်ဒဲးဘး အဂီၢ်, ဒီး တဘ့ၣ် လၢတၢ်လုၢ်မ့ၣ်အူ အဂီၢ် အိၣ်ဒီး တၢ်မၤဘူၣ်ကိၣ် လီၤ. ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢပှၤ လၢအကကဆှီထီၣ် တဂၤ အဂီၢ်, လၢယွၤအမဲာ်ညါလီၤ. 32 အန့ၣ်မ့ၢ် တၢ်သိၣ်တၢ်သီ ဘၣ်ဃးဒီး ပှၤ လၢတၢ်ဆါအၢ အတၢ်တီၢ် အိၣ်လၢအလိၤ လၢအစုတချုးန့ၢ်ဘၣ် တၢ်ဘၣ်ဃးဒီး အကကဆှီထီၣ်တဂၤန့ၣ်လီၤ. 33 ဒီးယွၤ ကတိၤတၢ် ဒီးစီၤမိၤၡ့ ဒီးစီၤအၤဟရိၣ်, ဒီးစံးဝဲဒၣ်, 34 တုၤ သုလဲၤနုာ် လၢကီၢ်ကနၤဧၣ် အပူၤ လၢယကဟ့ၣ်လီၤသု လၢတၢ်ဟံးဃာ်, ဒီးယပာ် တၢ်ဆါအၢ အတၢ်တီၢ် လၢဟံၣ်တဖျၢၣ် အပူၤ လၢကီၢ် လၢသုန့ၢ်ဘၣ် အပူၤ ဒီး, 35 ဟံၣ်ကစၢ် ဘၣ်ဟဲစံးဘၣ် ပှၤလုၢ်တၢ်အဒိၣ်, ဒီးဘၣ်စံး, ယကွၢ်ယဲ လၢတၢ်တီၢ် အိၣ်ဝဲ လၢဟံၣ်ပူၤန့ၣ်လီၤ. 36 ဒီးပှၤလုၢ်တၢ်အဒိၣ် ဘၣ်မၤလိာ် လၢပှၤလုၢ်တၢ်အဒိၣ် တချုး လဲၤနုာ်ဒံးဘၣ်ဒီး, ပှၤဘၣ်ကတဲာ်ကတီၤတၢ် ဒ်သိး ကယဲၢ် တၢ်အိၣ်လၢဟံၣ်ပူၤ အသု တကဲထီၣ်ဘၣ် တၢ်တကဆှီဘၣ် တဂ့ၤလီၤ. လၢခံက့ၤန့ၣ် ပှၤလုၢ်တၢ်အဒိၣ် ကလဲၤနုာ်ကွၢ် ဟံၣ်န့ၣ်လီၤ. 37 ဒီးကကွၢ် တၢ်တီၢ်န့ၣ်, ဒီးကွၢ်ကွၢ်, တၢ်တီၢ်န့ၣ်မ့ၢ် အိၣ်လၢဟံၣ်ဒူၣ် အလိၤ, ဒီးအလီၢ်လီၤဆၢၣ်တဖၣ် လါဟ့တစဲးစဲး မ့ၢ်ဂ့ၤ, ဂီၤတစဲးစဲး မ့ၢ်ဂ့ၤ, လၢအလီၢ်လီၤဆၢၣ် လၢဒူၣ်အလိၤဒီး, 38 ပှၤလုၢ်တၢ်အဒိၣ် ဘၣ်ဟးထီၣ် လၢဟံၣ် ဆူဟံၣ်အကျဲစၢၤ, ဒီးကးတံာ်ဃာ် အတြဲၤ နွံနံၤလီၤ. 39 ဒီးနွံနံၤတနံၤန့ၣ် ပှၤလုၢ်တၢ်အဒိၣ် ဘၣ်ဟဲကဒီး, ဒီး ကွၢ်, ဒီးကွၢ်ကွၢ်, တၢ်တီၢ်န့ၣ်မ့ၢ် လဲၢ်ထီၣ် လၢဟံၣ်အဒူၣ်လိၤဒီး, 40 ပှၤလုၢ်တၢ်အဒိၣ် ဘၣ်မၤလိာ်တၢ်, လၢပှၤကဟံးထီၣ်ကွံာ် လၢၢ် လၢအအိၣ်ဒီး တၢ်တီၢ်န့ၣ်, ဒီးဘၣ်ကွံာ် တ့ၢ်ကွံာ်အီၤ လၢအလီၢ် တကဆှီဘၣ် ဖဲဝ့ၢ် လၢခိလီၤ. 41 ဒီးဘၣ်မၢ ပှၤကွးကွံာ်ဟံၣ်အပူၤ ဝးတရံးဝဲ, ဒီးဘၣ်ဂၢ် ကွံာ်အကမူၣ် လၢအကွးကွံာ်, လၢဝ့ၢ် လၢခိ ဖဲအလီၢ် တကဆှီဘၣ်လီၤ. 42 ဒီးဘၣ်ဟံးန့ၢ် လၢၢ်အဂၤတဖၣ်, ဒီးပာ်ဝဲ လၢလၢၢ်တဖၣ် အလီၢ်, ဒီးဘၣ်ဟံးန့ၢ် အီကတ့ၣ် အဂၤ, ဒီးဖှူ ဟံၣ်န့ၣ်လီၤ. 43 ဒီးဟံးထီၣ်ကွံာ် လၢၢ် ဒီးကွးကွံာ် ဟံၣ် ဒီးဖှူအီၤ ဒီးအီ ကတ့ၢ်အလီၢ်ခံန့ၣ် တၢ်တီၢ် မ့ၢ်ဟဲထီၣ် ကဒီး, ဒီးအိၣ်ထီၣ် လၢဟံၣ်တဖျၢၣ်န့ၣ် အပူၤ ဒီး, 44 ပှၤလုၢ်တၢ်အဒိၣ် ဘၣ်ဟဲ, ဒီးကွၢ်, ဒီးကွၢ်ကွၢ်, တၢ်တီၢ် မ့ၢ်လဲၢ်ထီၣ် လၢဟံၣ်န့ၣ် ဒီး, မ့ၢ်မး တၢ်ဆါအၢဆိးကဲး လၢဟံၣ်ပူၤန့ၣ်လီၤ. မ့ၢ်တကဆှီဘၣ်လီၤ. 45 ဒီးဘၣ်မၤလီၤပှီၢ်ကွံာ် ဟံၣ်န့ၣ်, အလၢၢ်တဖၣ်, ဒီးအသ့ၣ်တဖၣ်, ဒီးဟံၣ်အအီကတ့ၣ် ခဲလၢာ် ဒီးဘၣ်စိာ်ထီၣ်ကွံာ်အီၤ ဆူဝ့ၢ် လၢခိ, ဆူအလီၢ် တကဆှီဘၣ်လီၤ. 46 လၢန့ၣ် အမဲာ်ညါမုၢ်နံၤ ခဲလၢာ် လၢဟံၣ်ကးတံာ်ဃာ် အသး အဖၢမုၢ်န့ၣ် ဒီး, ပှၤလၢအလဲၤနုာ်န့ၣ် ကကဲထီၣ် တၢ်တကဆှီဘၣ် တုၤ မုၢ်ဟါလီၤ. 47 ဒီးပှၤ လၢအမံ လၢဟံၣ်ပူၤန့ၣ်, ဘၣ်ဆှုၣ် အကူအသိး, ဒီးပှၤ လၢအအီၣ်တၢ် လၢအဟံၣ်ပူၤန့ၣ်, ဘၣ်ဆှုၣ် အကူအသိးလီၤ. 48 ဒီးပှၤလုၢ်တၢ်အဒိၣ် မ့ၢ်ဟဲ ဒီးကွၢ်ဝဲ, ဒီးကွၢ်ကွၢ်, တၢ်တီၢ် မ့ၢ်တလဲၢ်ထီၣ်ဘၣ် လၢဟံၣ်ပူၤ, လၢအဘၣ် တၢ်ဖှူ အီၤ ဒီးအီကတ့ၣ် အလီၢ်ခံန့ၣ် ဒီး, ပှၤလုၢ်တၢ်အဒိၣ် ဘၣ်ပာ် ဟံၣ်တဖျၢၣ်န့ၣ် လၢအကဆှီလီၤ. အဂ့ၢ်ဒ်အံၤ, တၢ်တီၢ် ဘျါဝဲလံလီၤ. 49 ဒီးဒ်သိး အကမၤကဆှီ ဟံၣ်န့ၣ် ဒီး, ဘၣ်ဟံးန့ၢ် ထိၣ် ခံဘ့ၣ်, ဒီးသ့ၣ်ဆှိအ့ရ့း, ဒီးတၢ်ဂီၤ, ဒီးကဖျီၣ် အ့စိးလီၤ. 50 ဒီးဘၣ်မၤသံ ထိၣ် တဘ့ၣ် လၢသပၢၤဟီၣ်ခိၣ် အပူၤ လၢထံမူ အဖီခိၣ်လီၤ. 51 ဒီးဘၣ်ဟံးန့ၢ် သ့ၣ်ဆှိအ့ရ့း, ဒီးကဖျီၣ်အ့စိး, ဒီးတၢ်ဂီၤ, ဒီးထိၣ် လၢအမူဝဲ တဘ့ၣ်, ဒီးဘျၢအီၤ လၢထိၣ် လၢတၢ်မၤသံအီၤ တဘ့ၣ် အသွံၣ်, ဒီး လၢထံမူ အပူၤ, ဒီးဖှံ ဟံၣ်န့ၣ် နွံဘျီလီၤ. 52 ဒီးဘၣ်မၤကဆှီထီၣ် ဟံၣ် လၢထိၣ် အသွံၣ်, ဒီးထံမူ, ဒီးထိၣ် လၢအမူဝဲ, ဒီးသ့ၣ်ဆှိအ့ရ့း, ဒီးကဖျီၣ်အ့စိး, ဒီးတၢ်ဂီၤလီၤ. 53 မ့မ့ၢ်ထိၣ် လၢအမူဝဲ တဘ့ၣ်န့ၣ် ဘၣ်ပျၢ်ကွံာ် လၢဝ့ၢ်ပူၤ ဆူပျီပူၤ, ဒီးဘၣ်မၤ တၢ်ပူၤဖျဲး လၢဟံၣ် အဂီၢ်, ဒီးကကဆှီထီၣ်လီၤ. 54 အန့ၣ်မ့ၢ် တၢ်သိၣ်တၢ်သီ ဘၣ်ဃးဒီး ကယဲၢ် တၢ်ဆါအၢ, ဒီးတၢ်ဃာ် အတၢ်တီၢ်, 55 ဒီးတၢ်အကူအသိး, ဒီး ဟံၣ်ဧိၤဃီဧိၤ အတၢ်ဆါအၢ, 56 ဒီးတၢ်ပြုထီၣ်, ဒီးအဖံး လီၤသဘျံး အလီၢ်, ဒီးအလီၢ်ဝါ, 57 ဒ်သိး အကသိၣ်လိတၢ် လၢမုၢ်နံၤ လၢအတကဆှီဘၣ်, ဒီးမုၢ်နံၤ လၢအကဆှီထီၣ်တၢ်န့ၣ်လီၤ. အန့ၣ်မ့ၢ် တၢ်သိၣ်တၢ်သီ ဘၣ်ဃးဒီး တၢ်ဆါအၢန့ၣ်လီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 15

1 ဒီးယွၤ ကတိၤတၢ် ဒီးစီၤမိၤၡ့ ဒီးစီၤအၤဟရိၣ်, ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ ဒီး စံးဘၣ်အီၤ, တုၤ ပှၤကညီ အိၣ်ဒီး တၢ်ယွၤလီၤ လၢအညၣ် ဒီး, ကကဲထီၣ် တၢ်တကဆှီဘၣ် လၢအတၢ်ယွၤလီၤ အဃိလီၤ. 3 ဒီးအအံၤမ့ၢ် အတၢ်တကဆှီဘၣ် လၢအတၢ်ယွၤလီၤ, အညၣ် ယွၤလီၤ လၢအတၢ်ယွၤလီၤ မ့ၢ်ဂ့ၤ, ဆိတ့ၢ် လၢအတၢ်ယွၤလီၤ မ့ၢ်ဂ့ၤ, မ့ၢ်အတၢ်တကဆှီဘၣ်လီၤ. 4 ကယဲၢ် လီၢ်မံ လၢပှၤအိၣ်ဒီး တၢ်ယွၤလီၤ တဂၤ မံလီၤ လၢအလိၤန့ၣ်မ့ၢ် တၢ်တကဆှီဘၣ်လီၤ. ဒီး ကယဲၢ် တၢ် လၢအဆ့ၣ်နီၤ လၢအဖီခိၣ်န့ၣ်မ့ၢ် အတကဆှီဘၣ်လီၤ. 5 ဒီး ကယဲၢ် ပှၤလၢအထိးဘၣ် အလီၢ်မံန့ၣ် ဘၣ်ဆှုၣ် အကူအသိး, ဒီးလုၣ်ထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 6 ဒီးပှၤ လၢအဆ့ၣ်နီၤ လၢတၢ်တမံၤမံၤ လၢပှၤအိၣ်ဒီး တၢ်ယွၤလီၤ ဆ့ၣ်နီၤတ့ၢ်ဝဲန့ၣ် ဘၣ်ဆှုၣ် အကူအသိး, ဒီးလုၣ်ထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 7 ဒီးပှၤ လၢအထိးဘၣ် ပှၤအိၣ်ဒီး တၢ်ယွၤလီၤ တဂၤ အညၣ်န့ၣ် ဘၣ်ဆှုၣ် အကူအသိး, ဒီးလုၣ်ထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 8 ဒီးပှၤအိၣ်ဒီး တၢ်ယွၤလီၤ, မ့ၢ်ထူးပှဲာ်ဘၣ် လၢပှၤအကဆှီအလိၤဒီး, အဝဲဒၣ် ဘၣ်ဆှုၣ် အကူအသိး, ဒီးလုၣ် ထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 9 ဒီး ကယဲၢ် ဂီၤကၢ် လၢပှၤအိၣ်ဒီး တၢ်ယွၤလီၤ တဂၤ ဒိးဝဲ လၢအဖီခိၣ်န့ၣ် ကကဲထီၣ် တၢ်တကဆှီဘၣ်လီၤ. 10 ဒီး ကယဲၢ် ပှၤလၢအထိးဘၣ် တၢ်တမံၤမံၤ လၢအအိၣ်တ့ၢ် လၢအဖီလာ်န့ၣ် ကကဲထီၣ် တၢ်တကဆှီဘၣ် တုၤ မုၢ်ဟါ ဒီးပှၤ လၢအစိာ်ထီၣ် အတၢ်တမံၤမံၤန့ၣ် ဘၣ်ဆှုၣ် အကူအသိး, ဒီးလုၣ်ထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 11 ဒီး ကယဲၢ် ပှၤလၢအဘၣ် တၢ်ထိးအီၤ လၢပှၤအိၣ်ဒီး တၢ်ယွၤလီၤ ဒီးတသ့ကွံာ် အစု လၢထံဘၣ်န့ၣ်, ဘၣ်ဆှုၣ် အကူအသိး, ဒီးလုၣ်ထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 12 ဒီးသပၢၤ ဒီးလီခီဟီၣ်ခိၣ် လၢအဘၣ် တၢ်ထိးအီၤ လၢပှၤအိၣ်ဒီး တၢ်ယွၤလီၤန့ၣ် ကဘၣ် တၢ်မၤသ့ၣ်ဖး, ဒီး ကယဲၢ် လီခီသ့ၣ်န့ၣ် ကဘၣ် တၢ်သ့စီကွံာ်အီၤ လၢထံလီၤ. 13 ဒီးတုၤ ပှၤအိၣ်ဒီး တၢ်ယွၤလီၤန့ၣ် ကဆှီထီၣ်ဝဲ လၢတၢ်ယွၤလီၤဒီး, ဘၣ်ဂံၢ်ဝဲ နွံနံၤ လၢအဂီၢ်ဒၣ်ဝဲ, လၢအကဆှီထီၣ် အဂ့ၢ်, ဒီးဆှုၣ် အကူအသိး, ဒီးသ့စီအညၣ် လၢထံမူလီၤ. ဒီးကကဆှီထီၣ်ဝဲလီၤ. 14 ဒီးဃိးနံၤတနံၤန့ၣ် ထိၣ်လွံၢ်ဘုၣ် ခံဘ့ၣ်မ့ၢ်ဂ့ၤ, ကးက့ၣ်ဖိ ခံဘ့ၣ် မ့ၢ်ဂ့ၤ, ဘၣ်ဟံးန့ၢ် လၢအဂီၢ်, ဒီးလဲၤဆူ ယွၤအမဲာ်ညါ, ဆူတၢ်အိၣ်ဖှိၣ် အဒဲအကျဲစၢၤ, ဒီးဟ့ၣ် အီၤ လၢပှၤလုၢ်တၢ်အဒိၣ်လီၤ. 15 ဒီးပှၤလုၢ်တၢ်အဒိၣ် ဘၣ်လုၢ်အီၤ, တဘ့ၣ် လၢတၢ်လုၢ်တၢ်ဒဲးဘး အဂီၢ်, ဒီးတဘ့ၣ် လၢတၢ်လုၢ်မ့ၣ်အူ အဂီၢ်လီၤ. ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ် လၢယွၤအမဲာ်ညါ လၢအတၢ်ယွၤလီၤ အဃိလီၤ. 16 ဒီးပှၤကညီ အချံ ဘၣ်ဃးဒီး အမံဃုာ်တၢ်န့ၣ်မ့ၢ် ဟးထီၣ် လၢအပူၤ ဒီး, ဘၣ်သ့စီအညၣ် ခဲလၢာ် လၢထံ, ဒီး ကဲထီၣ် တၢ်တကဆှီဘၣ် တုၤ မုၢ်ဟါလီၤ. 17 ဒီး ကယဲၢ် တၢ်အကူအသိး, ဒီး ကယဲၢ် တၢ်ဖံးအိၣ်ဒီး တၢ်ချံ ဘၣ်ဃးဒီး မံဃုာ်တၢ်န့ၣ် ကဘၣ် တၢ်ဆှုၣ်အီၤ လၢထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 18 ဒီးပိာ်မုၣ် လၢပိာ်ခွါ မံဃုာ် ဒီးအီၤန့ၣ် ဘၣ်လုၣ်ထံ, ဒီး ကဲထီၣ် တၢ်တကဆှီဘၣ် တုၤ မုၢ်ဟါ ခံဂၤလိာ်လီၤ. 19 ဒီးပိာ်မုၣ် မ့ၢ်အိၣ်ဒီး တၢ်ယွၤလီၤ, ဒီးအတၢ်ယွၤလီၤ လၢအညၣ် မ့မ့ၢ်သွံၣ်လီၤ ဒီး, ပှၤဘၣ်ပာ်အီၤ တပူၤဒၣ် နွံနံၤလီၤ. ဒီး ကယဲၢ် ပှၤလၢအထိးဘၣ်အီၤန့ၣ် ကကဲထီၣ် တကဆှီဘၣ် တုၤ မုၢ်ဟါလီၤ. 20 ဒီး လၢအအိၣ်တပူၤဒၣ် အဖၢမုၢ်ဒီး, ကယဲၢ် တၢ် လၢအဝဲဒၣ် မံလီၤ လၢအဖီခိၣ်န့ၣ် ကကဲထီၣ် တၢ်တကဆှီဘၣ်, ဒီး ကယဲၢ် တၢ် လၢအဝဲဒၣ် ဆ့ၣ်နီၤ လၢအဖီခိၣ်န့ၣ် ကကဲထီၣ် တၢ်တကဆှီဘၣ်လီၤ. 21 ဒီး ကယဲၢ် ပှၤလၢအထိးဘၣ် အလီၢ်မံန့ၣ် ဘၣ်ဆှုၣ် အကူအသိး, ဒီးလုၣ်ထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 22 ဒီး ကယဲၢ် ပှၤလၢအထိးဘၣ် တၢ်တမံၤမံၤ လၢအဆ့ၣ်နီၤ လၢအဖီခိၣ်န့ၣ် ဘၣ်ဆှုၣ် အကူအသိး, ဒီးလုၣ်ထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 23 ဒီးမ့ၢ်အိၣ်လၢအလီၢ်မံ မ့ၢ်ဂ့ၤ, လၢတၢ် လၢအဆ့ၣ်နီၤ လၢအဖီခိၣ် မ့ၢ်ဂ့ၤဒီး, တုၤ ပှၤထိးဘၣ်ဝဲ ဒီး, ကကဲထီၣ် တၢ်တကဆှီဘၣ် တုၤ မုၢ်ဟါလီၤ. 24 ဒီးပိာ်ခွါတဂၤ မ့ၢ်မံဃုာ်ဒီးအီၤ, ဒီးတၢ် လၢအယွၤလီၤ လၢအီၤ မ့ၢ်အိၣ်လၢအလိၤဒီး, ကကဲထီၣ် တၢ်တကဆှီဘၣ် နွံနံၤ, ဒီးဖဲဒၣ် လီၢ်မံ လၢအမံဝဲ လၢအလိၤန့ၣ် ကကဲထီၣ် တၢ်တကဆှီဘၣ်လီၤ. 25 ဒီးပိာ်မုၣ်အသွံၣ်မ့ၢ်လီၤ အါနံၤအါသီ လၢအတမ့ၢ်ဘၣ် အဆၢအကတီၢ် လၢအအိၣ်တပူၤဒၣ်ဂ့ၤ, မ့ၢ်ပူၤကွံာ် အအိၣ်တပူၤဒၣ် အဆၢအကတီၢ်ဂ့ၤ, အတၢ်ယွၤလီၤ တကဆှီဘၣ် အမုၢ်နံၤ ခဲလၢာ် ကမၤအသး ဒ်မုၢ်နံၤ လၢအအိၣ် တပူၤဒၣ် အသိးန့ၣ်လီၤ. မ့ၢ်ဝဲ လၢတၢ်တကဆှီဘၣ်လီၤ. 26 ဖဲအတၢ်ယွၤလီၤ အမုၢ်နံၤ ခဲလၢာ်န့ၣ်, ကယဲၢ် လီၢ်မံ လၢအမံ လၢအဖီခိၣ် ကကဲထီၣ် လၢအဂီၢ် ဒ်လီၢ်မံ ဘၣ်ဃးဒီး အအိၣ် တပူၤဒၣ် အသိးလီၤ. ဒီး ကယဲၢ် တၢ် လၢအဝဲဒၣ် ဆ့ၣ်နီၤ လၢအဖီခိၣ်, ကကဲထီၣ် တၢ်တကဆှီဘၣ်, ဒ်တၢ် တကဆှီဘၣ် ဘၣ်ဃးဒီး အအိၣ်တပူၤဒၣ် အသိးန့ၣ်လီၤ. 27 ဒီး ကယဲၢ် ပှၤလၢအထိးဘၣ် တၢ်တဖၣ်န့ၣ် ကကဲထီၣ် တၢ်တကဆှီဘၣ်, ဒီးဘၣ်ဆှုၣ် အကူအသိး, ဒီးလုၣ် ထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. 28 ဒီးမ့ၢ်ကဆှီထီၣ် လၢအတၢ်ယွၤလီၤန့ၣ် ဒီး, ဘၣ်ဂံၢ် နွံနံၤ လၢအဂီၢ်ဒၣ်ဝဲ ဒီး, လၢခံက့ၤန့ၣ် ကကဆှီထီၣ်လီၤ. 29 ဒီးဃိးနံၤတနံၤန့ၣ် ထိၣ်လွံၢ် ခံဘ့ၣ်မ့ၢ်ဂ့ၤ, ကးက့ၣ်ဖိ ခံဘ့ၣ်မ့ၢ်ဂ့ၤ, ဘၣ်ဟံးန့ၢ် လၢအဂီၢ်ဒီး, ဟဲစိာ်အီၤ ဆူပှၤလုၢ်တၢ်အဒိၣ် အအိၣ်, ဖဲတၢ်အိၣ်ဖှိၣ် အဒဲအကျဲစၢၤန့ၣ်လီၤ. 30 ဒီးပှၤလုၢ်တၢ်အဒိၣ် ဘၣ်လုၢ် တဘ့ၣ် လၢတၢ်လုၢ်တၢ်ဒဲးဘး အဂီၢ်, ဒီးတဘ့ၣ် လၢတၢ်လုၢ်မ့ၣ်အူ အဂီၢ်, ဒီးပှၤလုၢ်တၢ်အဒိၣ် ဘၣ်မၤ တၢ်ပူၤဖျဲး လၢအဂီၢ် လၢယွၤအမဲာ်ညါ, လၢအတၢ်ယွၤလီၤ အတၢ်တကဆှီဘၣ် အဃိလီၤ. 31 ဒီးသုဘၣ်မၤလီၤဖး ပှၤအံၣ်စရ့လးဖိ ဒီး အတၢ်တကဆှီဘၣ်, ဒ်သိးအသု တမၤဘၣ်အၢ ယအိၣ်အလီၢ် လၢအအိၣ် လၢအကျါန့ၣ် ဒီးသံ လၢအတၢ်တကဆှီဘၣ် အပူၤ တဂ့ၤလီၤ. 32 အန့ၣ်မ့ၢ် တၢ်သိၣ်တၢ်သီ ဘၣ်ဃးဒီး ပှၤ လၢအအိၣ်ဒီး တၢ်ယွၤလီၤ, ဒီးပှၤ လၢအချံဟးထီၣ် လၢအပူၤ လၢအကဲထီၣ် တၢ်တကဆှီဘၣ် လၢအဃိ, 33 ဒီးပိာ်မုၣ် လၢအဆှုၣ်အသး, ဒီးပှၤ လၢတၢ်ယွၤလီၤ လၢအပူၤ, ပိာ်ခွါဒီး ပိာ်မုၣ်, ဒီးပိာ်ခွါ လၢအမံဃုာ် ဒီးပိာ်မုၣ် လၢအတကဆှီဘၣ်န့ၣ်လီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 16

1 ဒီးစီၤအၤဟရိၣ် အဖိခွါ ခံဂၤ ဖဲအလုၢ်တၢ် လၢယွၤ အမဲာ်ညါ ဒီးသံဝဲ အလီၢ်ခံန့ၣ်, ယွၤ ကတိၤတၢ် ဒီးစီၤမိၤၡ့, 2 ဒီးယွၤ စံးဘၣ် စီၤမိၤၡ့, စံးဘၣ် နဒီပုၢ်ဝဲၢ် စီၤအၤဟရိၣ်, လၢအသု တလဲၤနုာ် ကိးအဆၢအကတီၢ်ဒဲး ဆူ တၢ်အလီၢ်စီဆှံ အပူၤ လၢယၣ်ဘျးထီၣ်အသး လၢညါခီ, လၢတၢ်မၤပူၤဖျဲးအလီၢ် အမဲာ်ညါ လၢအအိၣ် လၢတလါ အဖီခိၣ်, ဒ်သိး အသု တသံ တဂ့ၤ. အဂ့ၢ်ဒ်အံၤ, ယကအိၣ်ဖျါထီၣ် လၢတၢ်အၢၣ် အပူၤ လၢတၢ်မၤပူၤဖျဲးအလီၢ် အဖီခိၣ်လီၤ. 3 စီၤအၤဟရိၣ် ဘၣ်လဲၤဆူ တၢ်အလီၢ်စီဆှံ အပူၤ အိၣ်ဒီး တၢ်အံၤ, ဂီၤဖံးဖိ လၢတၢ်လုၢ်တၢ်ဒဲးဘး အဂီၢ်, ဒီး သိဖါ လၢတၢ်လုၢ်မ့ၣ်အူ အဂီၢ်လီၤ. 4 ဒီးဘၣ်သိးဆ့ဖှီဝါစီဆှံ, ဒီးအိၣ်ဒီး အတၢ်ဖျီၣ်ခံဖှီဝါ လၢအညၣ်လိၤ, ဒီးအိၣ်ကံၢ်တူာ် အယီၢ်ဒ့ ဒီးယီၢ်တကိး ဖှီဝါ, ဒီးအိၣ်ဒီး ခိၣ်သလုးဖှီဝါလီၤ. တၢ်တဖၣ်န့ၣ်မ့ၢ် တၢ်အကူအသိးစီဆှံ, ဒီးဘၣ်သ့စီအညၣ် လၢထံ, ဒီး ကူထီၣ်သိးထီၣ်ဝဲလီၤ. 5 ဒီးဘၣ်ဟံးန့ၢ် မဲာ်တဲးလဲးဖါ ခံဒု လၢပှၤအံၣ်စရ့လးဖိ အတၢ်အိၣ်ဖှိၣ် အစုပူၤ လၢတၢ်လုၢ်တၢ်ဒဲးဘး အဂီၢ်, ဒီး သိဖါတဒု လၢတၢ်လုၢ်မ့ၣ်အူ အဂီၢ်လီၤ. 6 ဒီးစီၤအၤဟရိၣ် ဘၣ်လုၢ် အဂီၤဖံး တဒု လၢတၢ်လုၢ်တၢ်ဒဲးဘး အဂီၢ် လၢအဂီၢ်ဒၣ်ဝဲ, ဒီးမၤ တၢ်ပူၤဖျဲး လၢအဂီၢ်ဒၣ်ဝဲ, ဒီး လၢအပှၤဟံၣ်ဖိ အဂီၢ်လီၤ. 7 ဒီးဘၣ်ဟံးန့ၢ် မဲာ်တဲးလဲး ခံဒု, ဒီးပာ်အီၤ လၢယွၤအမဲာ်ညါ ဖဲတၢ်အိၣ်ဖှိၣ် အဒဲအကျဲစၢၤန့ၣ်လီၤ. 8 ဒီးစီၤအၤဟရိၣ် ဘၣ်ဖးတၢ် လၢမဲာ်တဲးလဲး အဂီၢ်, တဂီၢ် လၢယွၤအဂီၢ်, ဒီးတဂီၢ် လၢဧ့စ့ၤစ့လး အဂီၢ် 9 ဒီးစီၤအၤဟရိၣ် ဘၣ်ဟဲစိာ် မဲာ်တဲးလဲး လၢအလီၤဘၣ် လၢယွၤအဂီၢ် တဒု, ဒီးလုၢ်အီၤ လၢတၢ်လုၢ်တၢ်ဒဲးဘး အဂီၢ်လီၤ. 10 မ့မ့ၢ်မဲာ်တဲးလဲး လၢအလီၤဘၣ် လၢဧ့စ့ၤစ့လး အဂီၢ် တဒုန့ၣ် ကဘၣ် တၢ်ပာ်အီၤ အိၣ်မူ လၢယွၤအမဲာ်ညါ ဒ်သိး ကမၤ တၢ်ပူၤဖျဲးဒီးအီၤ, ဒီးပျၢ်အီၤ ဆူပှၢ်မုၢ်ကနၢ လၢဧ့စ့ၤစ့လး အဂီၢ်လီၤ. 11 ဒီးစီၤအၤဟရိၣ် ဘၣ်ဟဲစိာ် ဂီၤဖံး လၢတၢ်လုၢ်တၢ်ဒဲးဘး အဂီၢ်, လၢအမ့ၢ် လၢအဂီၢ်ဒၣ်ဝဲ တဒု, ဒီးဘၣ်မၤ တၢ်ပူၤဖျဲး လၢအဂီၢ်ဒၣ်ဝဲ, ဒီး လၢအပှၤဟံၣ်ဖိ အဂီၢ်, ဒီးဘၣ်မၤသံ ဂီၤဖံး လၢတၢ်လုၢ်တၢ်ဒဲးဘး လၢအဂီၢ်ဒၣ်ဝဲလီၤ. 12 ဒီးဘၣ်မၤပှဲၤ သပၢၤမ့ၣ်အူ လၢမ့ၣ်အူကဖး, လၢအဟံးန့ၢ် လၢတၢ်လုၢ်လီၢ် အဖီခိၣ် အိၣ်လၢယွၤအမဲာ်ညါ, ဒီးအစု ပှဲၤဒီး တၢ်နၢမူဆိၣ်ကဲၤ, တိၢ်ကမူၣ်အသး, ဒီး စိာ်ဝဲဆူ တၢ်ယၣ်ဘျးထီၣ်အသး လၢညါခီလီၤ. 13 ဒီးဘၣ်ပာ် တၢ်နၢမူဆိၣ်ကဲၤ လၢမ့ၣ်အူ အဖီခိၣ် လၢယွၤအမဲာ်ညါ, ဒ်သိး တၢ်နၢမူဆိၣ်ကဲၤ အခုၣ် ကကျၢၢ်ဘၢ တၢ်မၤပူၤဖျဲးအလီၢ် လၢအအိၣ် လၢတၢ်အၢၣ်လီၤအီလီၤ အဖီခိၣ်, လၢအသုတသံ တဂ့ၤန့ၣ်လီၤ. 14 ဒီးဘၣ်ဟံးန့ၢ် ဂီၤဖံးအသွံၣ် တနီၤ, ဒီးဖှံ လၢအစုမုၢ် တဘိ လၢတၢ်မၤပူၤဖျဲးအလီၢ် အဖီခိၣ် လၢမုၢ်ထီၣ်တခီ, ဒီး လၢတၢ်မၤပူၤဖျဲးအလီၢ် အမဲာ်ညါန့ၣ် ဘၣ်ဖှံ တၢ်သွံၣ် လၢအစုမုၢ် တဘိ နွံဘျီလီၤ. 15 ဒီးဘၣ်မၤသံ မဲာ်တဲးလဲး လၢတၢ်လုၢ်တၢ်ဒဲးဘး အဂီၢ် လၢအမ့ၢ် လၢပှၤဂီၢ်မုၢ် အဂီၢ်, ဒီးစိာ်နုာ် အသွံၣ် လၢယၣ်ဘျးထီၣ်အသး လၢညါခီ, ဒီးမၤ အသွံၣ် ဒ်အမၤ ဂီၤဖံးအသွံၣ် အသိးန့ၣ်, ဒီးဖှံအီၤ လၢတၢ်မၤပူၤဖျဲး အလီၢ် အဖီခိၣ်, ဒီး လၢတၢ်မၤပူၤဖျဲး အလီၢ် အမဲာ်ညါလီၤ. 16 ဒီးဘၣ်မၤ တၢ်မၤပူၤဖျဲး လၢတၢ်အလီၢ်စီဆှံ အဂီၢ်, လၢပှၤအံၣ်စရ့လးဖိ အတၢ်တကဆှီဘၣ် အဃိ, ဒီး လၢအတၢ်ကမၣ် လၢအတၢ်ဒဲးဘး ခဲလၢာ် အဃိ, ဒီးဘၣ်မၤ ဒ်န့ၣ်သိး လၢတၢ်အိၣ်ဖှိၣ်အဒဲ အဂီၢ် လၢအအိၣ် လၢအကျါ လၢအတၢ်တကဆှီဘၣ် အသးကံၢ်ပူၤလီၤ. 17 ဒီးတုၤအလဲၤနုာ် ဒ်သိး အကမၤ တၢ်ပူၤဖျဲး လၢတၢ်အလီၢ်စီဆှံ အပူၤ ဒီး, ပှၤတဘၣ်အိၣ်လၢတၢ်အိၣ်ဖှိၣ်အဒဲပူၤ နီတဂၤဘၣ် တုၤလီၤ လၢအမၤ တၢ်ပူၤဖျဲး လၢအဂီၢ်ဒၣ်ဝဲ, ဒီး လၢအပှၤဟံၣ်ဖိ အဂီၢ်, ဒီး လၢပှၤအံၣ်စရ့လးဖိ ခဲလၢာ် အဂီၢ်, ဒီးဟဲက့ၤထီၣ်ဝဲန့ၣ်လီၤ. 18 ဒီးဘၣ်ဟဲထီၣ်ဆူ တၢ်လုၢ်လီၢ် လၢအအိၣ် လၢယွၤအမဲာ်ညါ, ဒီးမၤ တၢ်ပူၤဖျဲး လၢအဂီၢ်, ဒီးဘၣ်ဟံးန့ၢ် ဂီၤဖံး အသွံၣ်, ဒီးမဲာ်တဲးလဲး အသွံၣ်, ဒီးပာ်ဝဲ လၢတၢ်လုၢ်လီၢ် အနၢၤတဖၣ် ဝးတရံးအီၤလီၤ. 19 ဒီးဘၣ်ဖှံ တၢ်သွံၣ် လၢအဖီခိၣ် လၢအစုမုၢ်တဘိ နွံဘျီ, ဒီးမၤကဆှီထီၣ်အီၤ, ဒီးမၤစီဆှံထီၣ်အီၤ လၢပှၤအံၣ်စရ့လးဖိ အတၢ် တကဆှီဘၣ် အဃိန့ၣ်လီၤ. 20 ဒီးတုၤ အမၤ တၢ်ပူၤဖျဲး လၢတၢ်အလီၢ်စီဆှံ အဂီၢ်, ဒီး တၢ်အိၣ်ဖှိၣ်အဒဲ အဂီၢ်, ဒီးတၢ်လုၢ်လီၢ် အဂီၢ် ဝံၤဒီး, ဘၣ်ဟဲစိာ် မဲာ်တဲးလဲး လၢအမူ တဒုလီၤ. 21 ဒီးစီၤအၤဟရိၣ် ဘၣ်ပာ် အစုခံခီ လၢမဲာ်တဲးလဲး လၢအမူဝဲ တဒု အခိၣ်, ဒီး တဲလီၤကျဲၤလီၤ ပှၤအံၣ်စရ့လးဖိ အတၢ်အၢတၢ်သီ ခဲလၢာ်, ဒီးအတၢ်ကမၣ် ခဲလၢာ်, အတၢ်ဒဲးဘးတဖၣ် ခဲလၢာ်ဒၣ်လဲာ်, ဒီးပာ်အီၤ လၢမဲာ်တဲးလဲးအခိၣ်, ဒီးပျၢ်ဝဲ လၢပှၤ ဘၣ်တၢ်ဃုထၢအီၤ တဂၤ အစုပူၤ ဆူပှၢ်မုၢ်ကနၢလီၤ. 22 မဲာ်တဲးလဲး တဒုန့ၣ် ကစိာ်ထီၣ်ကွံာ် ကယဲၢ် အတၢ်သရူးတၢ်ကမၣ် ဆူ ကီၢ်အိၣ်သယုၢ် တဘ့ၣ်, ဒီးအဝဲဒၣ် ဘၣ်ပျၢ်ကွံာ် မဲာ်တဲးလဲးန့ၣ် ဆူပှၢ်မုၢ်ကနၢလီၤ. 23 ဒီးစီၤအၤဟရိၣ် ဘၣ်ဟဲနုာ် လၢတၢ်အိၣ်ဖှိၣ် အဒဲပူၤ, ဒီးအကူအသိးဖှီဝါ လၢအကူထီၣ်သိးထီၣ် ဖဲအလဲၤနုာ် လၢတၢ်အလီၢ်စီဆှံန့ၣ် ဘၣ်ဘ့ၣ်ကွံာ် ဒီးပာ်လီၤတဲာ် အီၤ ဖဲန့ၣ်လီၤ. 24 ဒီးဘၣ်သ့စီ အညၣ် လၢထံ လၢတၢ်အလီၢ်စီဆှံ အပူၤ, ဒီးကူထီၣ်သိးထီၣ် အကူအသိး ဒီးဟဲထီၣ်, ဒီးလုၢ် အတၢ်လုၢ်မ့ၣ်အူ, ဒီးပှၤဂီၢ်မုၢ် အတၢ်လုၢ်မ့ၣ်အူ, ဒီးမၤ တၢ်ပူၤဖျဲး လၢအဂီၢ်ဒၣ်ဝဲ ဒီး လၢပှၤဂီၢ်မုၢ် အဂီၢ်လီၤ. 25 ဒီးဘၣ်ဆိၣ်ကဲၤကွံာ် တၢ်လုၢ်တၢ်ဒဲးဘး အသိန့ၣ် လၢတၢ်လုၢ်လီၢ် အဖီခိၣ်လီၤ. 26 ဒီးပှၤ လၢအပျၢ်ကွံာ် မဲာ်တဲးလဲး လၢဧ့စ့ၤစ့လး အဂီၢ် တဂၤန့ၣ် ဘၣ်ဆှုၣ် အကူအသိး, ဒီးသ့စီ အညၣ် လၢထံ, ဒီး လၢခံက့ၤန့ၣ် ကဟဲက့ၤနုာ်ဘၣ် ဆူပှၤသူၣ်ဒဲ အလီၢ်ပူၤလီၤ. 27 ဒီးဂီၤဖံး လၢတၢ်လုၢ်တၢ်ဒဲးဘး အဂီၢ် တဒု, ဒီးမဲာ်တဲးလဲး လၢတၢ်လုၢ်တၢ်ဒဲးဘး အဂီၢ် တဒု, လၢပှၤဟဲစိာ်အသွံၣ် ဆူအလီၢ်စီဆှံ အပူၤ ဒ်သိး အကမၤ တၢ်ပူၤဖျဲးန့ၣ် ပှၤ ဘၣ်စိာ်ထီၣ်ကွံာ်အီၤ ဆူပှၤသူၣ်ဒဲ အလီၢ် လၢခိ, ဒီးဘၣ်ဆူးထီၣ်ကွံာ် အဖံး, ဒီးအညၣ်, ဒီးအအ့ၣ် လၢမ့ၣ်အူလီၤ. 28 ဒီးပှၤ လၢအဆူးထီၣ်ကွံာ်အီၤ တဂၤန့ၣ် ဘၣ်ဆှုၣ် အကူအသိး, ဒီးသ့စီ အညၣ် လၢထံလီၤ. လၢခံက့ၤဒီး ကဟဲနုာ်ဘၣ် လၢပှၤသူၣ်ဒဲ အလီၢ်ပူၤလီၤ. 29 အအံၤမ့ၢ် တၢ်အလုၢ်အလၢ် အထူအယိာ် လၢသုဂီၢ်, လၢလါ နွံဘ့ၣ်တဘ့ၣ်, လါထီၣ် ဆံဆဲၣ်နံၤတနံၤန့ၣ် သု ဘၣ်ဆီၣ်လီၤသုသး, ဒီးပှၤ လၢသုကလုာ်ဒၣ်ဝဲ မ့ၢ်ဂ့ၤ, ပှၤတခီဘီတခီမုၢ်ဖိ လၢအအိၣ် လၢသုကျါ မ့ၢ်ဂ့ၤ, တဘၣ်မၤ တၢ်မၤ နီတမံၤဘၣ်. 30 အဂ့ၢ်ဒ်အံၤ, တၢ် လၢမုၢ်တနံၤန့ၣ် တၢ်ကမၤ တၢ်ပူၤဖျဲး လၢသုဂီၢ် ဒ်သိး သုကကဆှီထီၣ် လၢသုတၢ်ဒဲးဘး ခဲလၢာ် လၢယွၤအမဲာ်ညါလီၤ. 31 ကကဲထီၣ် အိၣ်ဘှံးအနံၤ အတၢ်အိၣ်ဘှံး လၢသုဂီၢ်, ဒီးသုဘၣ်ဆီၣ်လီၤ သုသးလီၤ. မ့ၢ်တၢ်မၤလိာ် အထူအယိာ်လီၤ. 32 ဒီးပှၤလုၢ်တၢ်အဒိၣ် လၢတၢ်ဖှူအီၤ ဒီးပာ်စီဆှံအီၤ ဒ်သိး အကမၤ ပှၤလုၢ်တၢ်အဒိၣ် အတၢ် လၢအပၢ်အလီၢ် တဂၤန့ၣ် ဘၣ်မၤ တၢ်ပူၤဖျဲး, ဒီးကူထီၣ်သိးထီၣ် တၢ်အကူအသိးဖှီဝါ, တၢ်အကူအသိးစီဆှံလီၤ. 33 ဒီးဘၣ်မၤ တၢ်ပူၤဖျဲး လၢတၢ်အလီၢ်စီဆှံ အဂီၢ်, ဒီး ဘၣ်မၤ တၢ်ပူၤဖျဲး လၢတၢ်အိၣ်ဖှိၣ်အဒဲ အဂီၢ်, ဒီး လၢတၢ်လုၢ်လီၢ် အဂီၢ်, ဒီးဘၣ်မၤ တၢ်ပူၤဖျဲး လၢပှၤလုၢ်တၢ်အဒိၣ်တဖၣ် အဂီၢ်, ဒီး လၢတၢ်အိၣ်ဖှိၣ် အပှၤဂီၢ်မုၢ် ခဲလၢာ် အဂီၢ်လီၤ. 34 ဒီးအန့ၣ် ကကဲထီၣ် တၢ်အလုၢ်အလၢ် အထူအယိာ် လၢသုဂီၢ်, လၢအကမၤ တၢ်ပူၤဖျဲး လၢပှၤအံၣ်စရ့လးဖိ အဂီၢ်, လၢအတၢ်ဒဲးဘး ခဲလၢာ် အဂီၢ် တနံၣ်တဘျီ တနံၣ်တဘျီလီၤ. ဒီးမၤဝဲ ဒ်ယွၤ မၤလိာ် စီၤမိၤၡ့ အသိးန့ၣ်လီၤ.

1 ဒီးယွၤ ကတိၤတၢ် ဒီးစီၤမိၤၡ့ ဒီးစံးဝဲဒၣ်, 2 ကတိၤတၢ် ဒီးစီၤအၤဟရိၣ် ဒီးအဖိခွါတဖၣ်, ဒီးပှၤအံၣ်စရ့လးဖိ ခဲလၢာ်, ဒီး စံးဘၣ်အီၤ, အအံၤမ့ၢ် တၢ် လၢယွၤ မၤလိာ်ဒီး စံး, 3 ဂီၤဖံးမ့ၢ်ဂ့ၤ, သိဖိမ့ၢ်ဂ့ၤ, မဲာ်တဲးလဲးမ့ၢ်ဂ့ၤ, ဖဲဒၣ် ပှၤလၢအမၤသံအီၤ လၢပှၤသူၣ်ဒဲအလီၢ်ပူၤ မ့ၢ်ဂ့ၤ, လၢအမၤသံအီၤ လၢပှၤသူၣ်ဒဲအလီၢ် လၢခိမ့ၢ်ဂ့ၤ, 4 ဒီးတဟဲစိာ်ဘၣ် ဆူတၢ်အိၣ်ဖှိၣ်အဒဲ အကျဲစၢၤ, ဒ်သိး အကမၤဘူၣ် တၢ်မၤဘူၣ် လၢယွၤ, လၢယွၤအတၢ်အိၣ်အလီၢ် တဂၤဂၤန့ၣ် တၢ်ကပာ် လၢအလိၤ လၢအဂၢ်လီၤ တၢ်သွံၣ်, ဒီးကဘၣ် တၢ်ဒီၣ်တဲာ်ကွံာ်အီၤ ဒီး အပှၤတကလုာ်ဒၣ်ဝဲန့ၣ်လီၤ. 5 အဝဲန့ၣ်မ့ၢ် ဒ်သိး ပှၤအံၣ်စရ့လးဖိ ကဟဲစိာ် အတၢ်လုၢ်တဖၣ် လၢအလုၢ်ဝဲ လၢပျီပူၤ, ဒီးဟဲစိာ်အီၤ ဆူ ယွၤအအိၣ် ဖဲတၢ်အိၣ်ဖှိၣ် အဒဲအကျဲစၢၤ, ဆူပှၤလုၢ်တၢ်အဒိၣ် အအိၣ်, ဒီးလုၢ်အီၤ လၢတၢ်လုၢ်တၢ်မၤဃူမၤဖိး လၢယွၤ အဂီၢ်လီၤ. 6 ဒီးပှၤလုၢ်တၢ်အဒိၣ် ဘၣ်ဖှံ တၢ်သွံၣ် လၢယွၤ အတၢ်လုၢ်လီၢ် အဖီခိၣ်, ဖဲတၢ်အိၣ်ဖှိၣ် အဒဲအကျဲစၢၤ, ဒီးဆိၣ်ကဲၤ သိ လၢတၢ်နၢမူအဂီၢ် လၢယွၤ အဂီၢ်လီၤ. 7 ဒီးတဘၣ်လုၢ်လၢၤဘၣ် အတၢ်လုၢ် လၢတၢ်အိၣ်ဒီး အဆူၣ်တဖၣ်, လၢအမၤကမၣ်မုၣ် ကမၣ်ခွါ ထွဲအခံဘၣ်, အဝဲနၣ် မ့ၢ်တၢ်မၤလိာ် အထူအယိာ် လၢအဂီၢ်လီၤ လၢအစၢၤအသွဲၣ် အစိၤစိၤအဃၣ်ဃၣ်လီၤ. 8 ဒီးနဘၣ် စံးဘၣ်အီၤ, ဖဲဒၣ် ပှၤလၢပှၤအံၣ်စရ့လး အဟံၣ်ဖိ အကျါ မ့ၢ်ဂ့ၤ, လၢပှၤတခီဘီမုၢ်ဖိ လၢအအိၣ် လၢသုကျါမ့ၢ်ဂ့ၤ, လၢအလုၢ် တၢ်လုၢ်မ့ၣ်အူ, တၢ်လုၢ်ဂ့ၤ, 9 ဒီးတဟဲစိာ်ဘၣ် ဆူတၢ်အိၣ်ဖှိၣ် အဒဲအကျဲစၢၤ, ဒ်သိး အကလုၢ်အီၤ လၢယွၤန့ၣ် ကဘၣ် တၢ်ဒီၣ်တဲာ်ကွံာ်အီၤ ဒီးအပှၤ တကလုာ်ဒၣ်ဝဲန့ၣ်လီၤ. 10 ဒီးပှၤ လၢပှၤအံၣ်စရ့လး အဟံၣ်ဖိ အကျါ မ့ၢ်ဂ့ၤ, ပှၤလၢတခီဘီမုၢ်ဖိ လၢအအိၣ် လၢသုကျါမ့ၢ်ဂ့ၤ, ဖဲဒၣ် ပှၤလၢအီၣ်တၢ်သွံၣ် တမံၤမံၤန့ၣ် ယကပာ် ယမဲာ်ထီဒါပှၤ လၢအအီၣ် တၢ်သွံၣ်န့ၣ်, ဒီးယကဒီၣ်တဲာ်ကွံာ်အီၤ လၢပှၤတကလုာ်ဒၣ်ဝဲန့ၣ်လီၤ. 11 အဂ့ၢ်ဒ်အံၤ, တၢ်ညၣ် အသးသမူ အိၣ်လၢအသွံၣ်, ဒီးယဟ့ၣ်အီၤ လၢသု လၢတၢ်လုၢ်လီၢ် အဖီခိၣ်, ဒ်သိး အကမၤ တၢ်ပူၤဖျဲး လၢသုသးအဂီၢ် လီၤ. အဂ့ၢ်ဒ်အံၤ, တၢ်သွံၣ်န့ၣ် မၤ တၢ်မၤပူၤဖျဲး လၢပှၤ အသး အဂီၢ်လီၤ. 12 မၤသးဒ်န့ၣ်ဒီး ယစံးဘၣ် ပှၤအံၣ်စရ့လးဖိ, ပှၤလၢသုကျါ တဘၣ်အီၣ် တၢ်သွံၣ် နီတဂၤဘၣ်, ဒီးပှၤတခီဘီမုၢ်ဖိ လၢအအိၣ် လၢသုကျါ တဘၣ်အီၣ် တၢ်သွံၣ် နီတဂၤဘၣ်န့ၣ်လီၤ. 13 ပှၤအံၣ်စရ့လးဖိ မ့ၢ်ဂ့ၤ, ပှၤတခီဘီမုၢ်ဖိ လၢအအိၣ် လၢသုကျါ မ့ၢ်ဂ့ၤ, ဖဲဒၣ် ပှၤလၢအခိးခးတၢ်, ဒီးမၤန့ၢ် ဆၣ်ဖိကီၢ်ဖိ မ့ၢ်ဂ့ၤ, ထိၣ်ဧိၤလံၣ်ဧိၤ မ့ၢ်ဂ့ၤ, လၢပှၤဂ့ၤအီၣ်ဘၣ် တမံၤမံၤ, ဘၣ်ဂၢ်လီၤကွံာ် အသွံၣ်, ဒီးကျၢၢ်ဘၢအီၤ ဒီး ဟီၣ်ခိၣ် အကမူၣ်လီၤ. 14 အဂ့ၢ်ဒ်အံၤ, ဖဲအဘၣ်ဃးဒီး တၢ်ညၣ် ခဲလၢာ် အသးသမူန့ၣ် အသွံၣ်န့ၣ်မ့ၢ် တၢ်တမံၤဃီဒီး အသးသမူလီၤ. မ့ၢ်ဝဲ လၢအသးသမူလီၤ. မၤသးဒ်န့ၣ်ဒီး ယစံးဘၣ်တ့ၢ် ပှၤအံၣ်စရ့လးဖိ, သုတအီၣ် တၢ်ညၣ်အသွံၣ် နီတမံၤ တဂ့ၤ, အဂ့ၢ်ဒ်အံၤ, ကယဲၢ် တၢ်ညၣ် အသးသမူ မ့ၢ်အသွံၣ်လီၤ. ဖဲဒၣ် ပှၤလၢအအီၣ်အီၤ တဂၤဂၤန့ၣ် ကဘၣ် တၢ်ဒီၣ်တဲာ်ကွံာ်ဝဲလီၤ. 15 ဒီးတၢ် လၢအသံဒၣ်တၢ် မ့ၢ်ဂ့ၤ, တၢ် လၢဆၣ်ဖိကီၢ်ဖိ အ့ၣ်ဖှီသံအီၤ မ့ၢ်ဂ့ၤ, ကယဲၢ် ပှၤလၢအအီၣ်ဝဲ, ပှၤကီၢ်ဖိ မ့ၢ်ဂ့ၤ, ပှၤတခီဘီမုၢ်ဖိမ့ၢ်ဂ့ၤ, ဘၣ်ဆှုၣ် အကူအသိး, ဒီးလုၣ်ထံ, ဒီးကဲထီၣ် တၢ်တကဆှီဘၣ် တုၤ မုၢ်ဟါလီၤ. ဒီးကကဆှီထီၣ်ဝဲလီၤ. 16 ဒီးမ့ၢ်တဆှုၣ်ဘၣ်ဝဲဘၣ်, ဒီးမ့ၢ်တလုၣ်ထံဘၣ်ဒီး, ကဘၣ် အတၢ်ဒဲးဘးလီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 18

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ, ဒီး စံးဘၣ်အီၤ, ယဲဒၣ်အံၤ ယမ့ၢ် ယွၤ သုကစၢ် လီၤ. 3 ဒ်ပှၤအတၢ်မၤ လၢကီၢ်အဲၤကူပတူး လၢသုအိၣ်သုဆိး တ့ၢ် လၢအပူၤ အသိးန့ၣ် သုတမၤ တဂ့ၤ, ဒီးဒ်ပှၤအတၢ်မၤ လၢကီၢ်ကနၤဧၣ်, ဖဲယဒုးလဲၤသုဆူအပူၤ အသိးန့ၣ် သု တမၤတဂ့ၤ, ဒီးသုတလဲၤ လၢအလုၢ်အလၢ် အပူၤ တဂ့ၤ. 4 သုဘၣ်မၤ ဖဲယစံၣ်ညီၣ်တၢ်, ဒီး တိၢ်န့ၢ် ယလုၢ်ယလၢ် ဒ်သိး သုကလဲၤ လၢအပူၤလီၤ. ယဲဒၣ်အံၤ ယမ့ၢ် ယွၤသုကစၢ်လီၤ. 5 ဒီးသုဘၣ် တိၢ်န့ၢ် ယလုၢ်ယလၢ်, ဒီးယတၢ်စံၣ်ညီၣ်တဖၣ်, လၢပှၤ လၢအမၤအီၤန့ၣ် ကမူဝဲ လၢအီၤလီၤ. ယဲဒၣ်အံၤ ယမ့ၢ်ယွၤလီၤ. 6 ပှၤလၢသုကျါန့ၣ် မ်အသုတမၤဘူးအသး ဒီးအဘူးအတံၢ် ဒ်သိး အကလီၣ်ဖျါထီၣ် အတၢ်ဘ့ၣ်ဆ့ နီတဂၤ တဂ့ၤ, ယဲဒၣ်အံၤ ယမ့ၢ်ယွၤလီၤ. 7 နပၢ် အတၢ်ဘ့ၣ်ဆ့ဂ့ၤ, နမိၢ် အတၢ်ဘ့ၣ်ဆ့ဂ့ၤ, လီၣ်ဖျါထီၣ်အီၤ တဂ့ၤ. အဝဲဒၣ် မ့ၢ်နမိၢ်လီၤ. လီၣ်ဖျါထီၣ် အတၢ်ဘ့ၣ်ဆ့ တဂ့ၤ. 8 နပၢ်အမါ အတၢ်ဘ့ၣ်ဆ့န့ၣ် လီၣ်ဖျါထီၣ်အီၤ တဂ့ၤ. အဝဲန့ၣ်မ့ၢ် နပၢ် အတၢ်ဘ့ၣ်ဆ့လီၤ. 9 နဒီပုၢ်ဝဲၢ်မုၣ် နပၢ် အဖိမုၣ်ဂ့ၤ, နမိၢ် အဖိမုၣ်ဂ့ၤ, အိၣ်ဖျဲၣ် လၢဟံၣ်ပူၤဂ့ၤ, အိၣ်ဖျဲၣ် လၢခိဂ့ၤ, လီၣ်ဖျါထီၣ် အတၢ်ဘ့ၣ်ဆ့ တဂ့ၤ. 10 နဖိခွါ အဖိမုၣ်ဂ့ၤ, နဖိမုၣ် အဖိမုၣ်ဂ့ၤ, လီၣ်ဖျါထီၣ် အတၢ်ဘ့ၣ်ဆ့ တဂ့ၤ. အဂ့ၢ်ဒ်အံၤ, အဝဲန့ၣ်မ့ၢ် နတၢ်ဘ့ၣ်ဆ့ဒၣ်နဲလီၤ. 11 နပၢ်အမါ အဖိမုၣ်, ပှၤလၢနပၢ် ထီၣ်ဖိ, မ့ၢ်နဒီပုၢ်ဝဲၢ်မုၣ်, လီၣ်ဖျါထီၣ် အတၢ်ဘ့ၣ်ဆ့ တဂ့ၤ. 12 လီၣ်ဖျါထီၣ် နပၢ် အဒီပုၢ်ဝဲၢ်မုၣ် အတၢ်ဘ့ၣ်ဆ့ တဂ့ၤ, အဝဲန့ၣ်မ့ၢ် နပၢ် အဘူးအတံၢ်လီၤ. 13 လီၣ်ဖျါထီၣ် နမိၢ် အဒီပုၢ်ဝဲၢ်ခွါ အတၢ်ဘ့ၣ်ဆ့ တဂ့ၤ, အဝဲန့ၣ်မ့ၢ် နမိၢ် အဘူးအတံၢ်လီၤ. 14 လီၣ်ဖျါထီၣ် နပၢ် အဒီပုၢ်ဝဲၢ်ခွါ အတၢ်ဘ့ၣ်ဆ့ တဂ့ၤ, မၤဘူး ဒီးအမါ တဂ့ၤ. အဝဲန့ၣ်မ့ၢ် နမုၢ်ဂၢ်လီၤ. 15 လီၣ်ဖျါထီၣ် နဒဲၣ် အတၢ်ဘ့ၣ်ဆ့ တဂ့ၤ. အဝဲန့ၣ်မ့ၢ် နဖိခွါ အမါလီၤ. လီၣ်ဖျါထီၣ် အတၢ်ဘ့ၣ်ဆ့ တဂ့ၤ. 16 လီၣ်ဖျါထီၣ် နဒီပုၢ်ဝဲၢ်ခွါ အမါ အတၢ်ဘ့ၣ်ဆ့ တဂ့ၤ, အဝဲန့ၣ်မ့ၢ် နဒီပုၢ်ဝဲၢ်ခွါ အတၢ်ဘ့ၣ်ဆ့လီၤ. 17 လီၣ်ဖျါထီၣ် ပိာ်မုၣ်တဂၤ, ဒီးအဖိမုၣ် အတၢ်ဘ့ၣ်ဆ့ တဂ့ၤ ဒီးဟံးန့ၢ် အဖိခွါ အဖိမုၣ်ဂ့ၤ, အဖိမုၣ် အဖိမုၣ်ဂ့ၤ, ဒ်သိးနကလီၣ်ဖျါထီၣ် အတၢ်ဘ့ၣ်ဆ့ တဂ့ၤ. အဝဲသ့ၣ်တဖၣ်န့ၣ်မ့ၢ် နဘူးနတံၢ်လီၤ. အန့ၣ်မ့ၢ် တၢ်အအၢအသီလီၤ. 18 ဒီးဟံးန့ၢ် ပိာ်မုၣ် အဒီပုၢ်ဝဲၢ်မုၣ် လၢအဖီခိၣ် လၢအကမၤကိၢ်အသး, ဒ်သိး လၢအမူဒံး အဖၢမုၢ်န့ၣ် နကလီၣ်ဖျါထီၣ် အတၢ်ဘ့ၣ်ဆ့ လၢအဖီခိၣ်န့ၣ် တဂ့ၤ. 19 ဒီး လၢပိာ်မုၣ် အိၣ်တပူၤဒၣ် လၢအတၢ်တကဆှီဘၣ် အဃိ အဖၢမုၢ်န့ၣ်, မၤဘူးဒီးအီၤ ဒ်သိးနကလီၣ်ဖျါထီၣ် အတၢ်ဘ့ၣ်ဆ့ တဂ့ၤ. 20 မံဃုာ် ဒီးပှၤ လၢနဃၢၤ အမါ ဒ်သိးနကမၤ တကဆှီလီၤဘၣ် နသး ဒီးအီၤ တဂ့ၤ. 21 ဒီးဒုးခီဂာ် နချံနသၣ် ဆူမိလး အအိၣ် နီတဂၤ တဂ့ၤ, ဒီး မၤဘၣ်အၢ နကစၢ်အမံၤ တဂ့ၤ, ယဲဒၣ်အံၤ ယမ့ၢ်ယွၤလီၤ. 22 မံဃုာ်ဒီး ပိာ်ခွါ ဒ်ပိာ်မုၣ် အသိးန့ၣ် တဂ့ၤ. အဝဲန့ၣ်မ့ၢ် တၢ်သးဘၣ်အၢလီၤ. 23 ဒီးမံဃုာ် ဒီးဆၣ်ဖိကီၢ်ဖိ ဒ်သိး နကမၤ တကဆှီဘၣ် နသး ဒီးအီၤ နီတမံၤ တဂ့ၤ. ဒီးမ်ပိာ်မုၣ် အသု တဆၢထၢၣ် လၢဆၣ်ဖိကီၢ်ဖိ အမဲာ်ညါ, ဒ်သိး အကမံလီၤ ဒီးအီၤ နီတဂၤ တဂ့ၤ. အဝဲန့ၣ်မ့ၢ် တၢ်အၢတၢ်သီလီၤ. 24 မၤတၢ်တကဆှီဘၣ်သုသး ဒီး တၢ်တဖၣ်န့ၣ် နီတမံၤ တဂ့ၤ. အဂ့ၢ်ဒ်အံၤ, ပှၤကလုာ်တဖၣ် လၢယဟီထီၣ်ကွံာ်အီၤ လၢသုမဲာ်ညါန့ၣ် တကဆှီဘၣ် ဒီးတၢ်တဖၣ်န့ၣ် ခဲလၢာ်လီၤ. 25 ဒီးထံဧိၤကီၢ်ဧိၤ တကဆှီဘၣ်လီၤ. မၤသးဒ်န့ၣ်ဒီး ယဒုးအိၣ်သကိးအီၤ လၢအတၢ်အၢတၢ်သီ, ဒီးကီၢ်န့ၣ် ဘှိးထီၣ်ကွံာ် ပှၤအိၣ်ဝဲဆိးဝဲ လၢအပူၤလီၤ. 26 ဒီး တိၢ်န့ၢ် ယလုၢ်ယလၢ်, ဒီးယတၢ်စံၣ်ညီၣ်တဖၣ် တက့ၢ်. ဒီးပှၤ လၢသုကလုာ်ဒၣ်သုဝဲမ့ၢ်ဂ့ၤ, မ်အသုတမၤ တၢ်သးဘၣ်အၢ နီတဂၤ တဂ့ၤ. 27 (အဂ့ၢ်ဒ်အံၤ, ကယဲၢ် တၢ်သးဘၣ်အၢတဖၣ်န့ၣ် ပှၤကီၢ်ဖိ လၢအအိၣ်တ့ၢ် လၢသုမဲာ်ညါမၤဝဲ, ဒီးထံဧိၤကီၢ်ဧိၤ တကဆှီဘၣ်လီၤ.) 28 ဒ်သိး ကီၢ်န့ၣ် အသုတဘှိးထီၣ်ကွံာ်သု ဖဲ သုမၤဘၣ်အၢ အီၤ ဒ်အဘှိးထီၣ်ကွံာ် ပှၤကလုာ်တဖၣ် လၢအအိၣ် လၢသုမဲာ်ညါ အသိးန့ၣ် တဂ့ၤလီၤ. 29 အဂ့ၢ်ဒ်အံၤ, ကယဲၢ် ပှၤလၢအမၤ တၢ်သးဘၣ်အၢအံၤ တမံၤမံၤန့ၣ် ကဘၣ် တၢ်ဒီၣ်တဲာ်ကွံာ်အီၤ ဒီး အပှၤတကလုာ်ဒၣ်ဝဲလီၤ. 30 ဒီး တိၢ်န့ၢ် ယတၢ်သိၣ်တၢ်သီ ဒ်သိး သုသုတမၤ တၢ်သးဘၢအၢ အလုၢ်အလၢ် လၢပှၤ လၢသုမဲာ်ညါမၤဝဲန့ၣ် တဂ့ၤ. ဒီးဒ်သိး သုသု တမၤဘၣ်အၢလီၤသုသး လၢအီၤ တဂ့ၤန့ၣ် တက့ၢ်. ယဲဒၣ်အံၤ ယမ့ၢ်ယွၤ သုကစၢ် လီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 19

1 ဒီးယွၤ ကတိၤတၢ် ဒီး စီၤမိၤၡ့ ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ အတၢ်အိၣ်ဖှိၣ် ခဲလၢာ်, ဒီးစံးဘၣ် အီၤ, သုဘၣ်ကဲထီၣ် ပှၤစီဆှံလီၤ. အဂ့ၢ်ဒ်အံၤ, တၢ် လၢယၤ ယွၤ သုကစၢ်အံၤ ယမ့ၢ်စီဆှံလီၤ. 3 သုဘၣ်ပျံၤ တဂၤ အမိၢ်အပၢ်, တဂၤ အမိၢ်အပၢ် စုာ်စုာ်, ဒီး တိၢ်န့ၢ် ယအိၣ်ဘှံးနံၤတဖၣ်လီၤ. ယဲဒၣ်အံၤ ယမ့ၢ်ယွၤ သုကစၢ် လီၤ. 4 ဃၣ်ကဒါသုသး ဆူတၢ်ဂီၤ တဂ့ၤ ဒီးမၤ ကစၢ်တဖၣ် လၢအသိ အသး လၢသုဂီၢ် တဂ့ၤ, ယဲဒၣ်အံၤ ယမ့ၢ်ယွၤ သုကစၢ်လီၤ. 5 ဒီးသုမ့ၢ်လုၢ် တၢ်လုၢ်မၤဃူမၤဖိး လၢယွၤဒီး, သုဘၣ် လုၢ်အီၤ ဒ်သိး တၢ်ကဘၣ်အသး လၢသုလီၤ. 6 ပှၤဘၣ် အီၣ်အီၤ လၢမုၢ်တနံၤဃီ ဒီးမုၢ်နံၤ လၢသုလုၢ်အီၤ, ဒီး လၢမုၢ်ဆ့ၣ်ထီၣ် တနံၤလီၤ. တၢ်မ့ၢ်အိၣ်လီၤတဲာ် တုၤ မုၢ် သၢနံၤတနံၤဒီး, ပှၤဘၣ်ဆူးထီၣ်ကွံာ်အီၤ လၢမ့ၣ်အူလီၤ. 7 သၢနံၤတနံၤန့ၣ် ပှၤမ့ၢ်အီၣ်ဒံးအီၤ ဒီးမ့ၢ်တၢ်သးဘၣ်အၢလီၤ. တဘၣ်ဘၣ် တၢ်အသးဘၣ်. 8 ဒီးပှၤ လၢအအီၣ် တၢ်န့ၣ် ကဘၣ် အတၢ်ဒဲးဘးလီၤ. အဂ့ၢ်ဒ်အံၤ, မၤဘၣ်အၢ ယွၤအတၢ်စီဆှံလီၤ. ဒီးတၢ် လၢပှၤတဂၤန့ၣ်, ကဘၣ် တၢ်ဒီၣ်တဲာ်ကွံာ်အီၤ ဒီးအပှၤတကလုာ်ဒၣ်ဝဲလီၤ. 9 ဒီးတုၤ သုကူး သုဟီၣ်ခိၣ်အဘုဒီး, ကူးတၢ် လၢနစံာ် အသနၢၣ် တုၤအလၢာ် တဂ့ၤ, ဒီးထၢထီၣ် တၢ်လီၤတဲာ် လၢနကူးတၢ် အပူၤန့ၣ် တဂ့ၤ. 10 ဒီးထၢထီၣ် တၢ်လီၤတဲာ် လၢနစပံးလီၢ်ပူၤ တဂ့ၤ. ဒီး ထၢဖှိၣ် နစပံးသၣ် ခဲလၢာ် လၢနစပံးလီၢ်ပူၤ တဂ့ၤ. နဘၣ်ပာ်လီၤတဲာ်တၢ် လၢပှၤဖှီၣ်ဖိယာ်ဖိ, ဒီးပှၤတခီဘီမုၢ်ဖိ အဂီၢ်လီၤ. ယဲဒၣ်အံၤ ယမ့ၢ်ယွၤ သုကစၢ် လီၤ. 11 သုတဟုၣ်တၢ် တဂ့ၤ, ဒီးသုတလီတၢ် တဂ့ၤ, ဒီးသု တကတိၤကဘျံးကဘျၣ်လိာ်သုသး တဂ့ၤ. 12 သုတဆိၣ်လီၤ သုသးကဘျံးကဘျၣ် လၢယမံၤ တဂ့ၤ, ဒီးသုတမၤဘၣ်အၢ နကစၢ်အမံၤ တဂ့ၤ, ယဲဒၣ်အံၤ ယမ့ၢ်ယွၤလီၤ. 13 သုတအီၣ်ကဘျံးကဘျၣ် ပှၤလၢနဃၢၤ အတၢ် တဂ့ၤ, ဂုာ်န့ၢ်အတၢ် တဂ့ၤ, ပှၤလၢအဒိးလဲအသး တဂၤ အဘူးအလဲန့ၣ် ဒုးအိၣ်ဒီးနၤ သီတနၤကျၢၤ တုၤ မုၢ်ဆ့ၣ်ထီၣ် တဂ့ၤ. 14 ဆိၣ်အၢ ပှၤနၢ်တအၢ တဂ့ၤ, ဒီးပာ် တၢ်လီၤဃံၤ အလီၢ် လၢပှၤမဲာ်ဘျီၣ် အမဲာ်ညါ တဂ့ၤ, ဒီးနဘၣ်ပျံၤ နကစၢ် လီၤ. ယဲဒၣ်အံၤ ယမ့ၢ်ယွၤလီၤ. 15 လၢတၢ်စံၣ်ညီၣ် အပူၤန့ၣ် မၤ တၢ်တတီတလိၤဘၣ် တဂ့ၤ. ကွၢ်မဲာ် ပှၤဖှီၣ်ဖိယာ်ဖိ တဂ့ၤ. ဒီးပာ်လၤကပီၤ ပှၤအဒိၣ် တဂ့ၤ. နဘၣ်စံၣ်ညီၣ် ပှၤ လၢနဃၢၤ ဒီးတၢ်တီတၢ်လိၤလီၤ. 16 သုတလဲၤဝ့ၤဝီၤ ခဲၣ်ကပိာ်ခဲၣ်ကပၤတၢ် လၢသုပှၤဂီၢ်မုၢ် အကျါ တဂ့ၤ. ဒီးဆၢထၢၣ်ထီဒါ ပှၤလၢနဃၢၤ အသွံၣ် တဂ့ၤ. ယဲဒၣ်အံၤ ယမ့ၢ်ယွၤလီၤ. 17 သးဟ့ နဒီပုၢ်ဝဲၢ် လၢနသးကံၢ်ပူၤ တဂ့ၤ. နဘၣ်သိၣ်ဃီၣ် ပှၤလၢနဃၢၤ ဒ်သိးနသု တဘၣ် တၢ်ဒဲးဘး လၢအဃိ တဂ့ၤ. 18 မၤအၢဆၢတၢ် တဂ့ၤ. ဒီးဃုမၤကၣ် တၢ်ထီဒါ နပှၤဂီၢ်မုၢ်ဖိ တဂ့ၤ. ဒီးနဘၣ်အဲၣ် ပှၤ လၢနဃၢၤ ဒ်နကစၢ်ဒၣ်နဲ အသိးန့ၣ်လီၤ. ယဲဒၣ်အံၤ ယမ့ၢ်ယွၤလီၤ. 19 သုဘၣ် တိၢ်န့ၢ် ယလုၢ်ယလၢ်လီၤ. ဒုးဒၢထီၣ် နဆၣ်ဖိကီၢ်ဖိ လၢအကလုာ်လီၤဆီလိာ် အသး တဂ့ၤ. ဖှံလီၤ နတၢ်ချံ ခံမံၤလီၤဆီလိာ်အသး လၢနစံာ်ပူၤ တဂ့ၤ. ဒီးကူထီၣ်သိးထီၣ် တၢ်အကူအသိး မၤဝဲ လၢလုၣ်လီၤဆီကျီၣ်ကျဲလိာ်အသးန့ၣ် တဂ့ၤ. 20 ဒီးပှၤမ့ၢ်မံဃုာ် ဒီးပိာ်မုၣ် လၢအမ့ၢ် ကုၢ်ပိာ်မုၣ် အဲၣ်တီ ဒီးအဝၤ, ဒီးတဘၣ် တၢ်ပှ့ၤက့ၤဒံးဘၣ် အီၤ မ့ၢ်ဂ့ၤ, တၢ်တဟ့ၣ်ဒံးဘၣ် အတၢ်ထူၣ်ဖျဲးဘၣ် မ့ၢ်ဂ့ၤဒီး, အဝဲသ့ၣ် ကဘၣ် တၢ်တီၢ်အီၤလီၤ. တဘၣ် တၢ်မၤသံအီၤဘၣ်. အဂ့ၢ်ဒ်အံၤ, ပိာ်မုၣ် တမ့ၢ်ဘၣ် ပှၤထူၣ်ဖျဲးဖိဘၣ်, 21 ဒီးပိာ်ခွါန့ၣ် ဘၣ်ဟဲစိာ် အတၢ်လုၢ်တၢ်ကမၣ် ဆူ ယွၤအအိၣ် ဖဲ တၢ်အိၣ်ဖှိၣ် အဒဲအကျဲစၢၤ, သိဖါ တဒု လၢတၢ်လုၢ်တၢ်ကမၣ် အဂီၢ်လီၤ. 22 ဒီးပှၤလုၢ်တၢ်အဒိၣ် ဘၣ်မၤ တၢ်ထူၣ်ဖျဲး လၢအဂီၢ် ဒီး သိဖါ အတၢ်လုၢ်တၢ်ကမၣ် လၢယွၤအမဲာ်ညါ လၢအတၢ်ဒဲးဘး လၢအမၤဝဲ အဃိလီၤ. ဒီးတၢ်ကပျၢ် အတၢ်ဒဲးဘး လၢအမၤဝဲန့ၣ်လီၤ. 23 ဒီးတုၤ သုလဲၤနုာ် လၢကီၢ်ပူၤ, ဒီးသူၣ်လီၤ သ့ၣ် လၢတၢ်အီၣ် အဂီၢ်, ဒီးသုဘၣ်ပာ် အသၣ် လၢအတၢ်တဒိးဒံး တၢ်ကူးတရံးန့ၣ်လီၤ. သၢနံၣ် ဘၣ်ကဲ လၢတၢ်တဒိးတၢ်ကူးတရံး လၢသုဂီၢ်လီၤ. အီၣ်အီၤ တဂ့ၤ. 24 ဒီးလွံၢ်နံၣ်တနံၣ်န့ၣ် ကယဲၢ် အသၣ် ကကဲထီၣ် တၢ်စီဆှံ ဘၣ်ဃးဒီး တၢ်စံးထီၣ်ပတြၢၤ ယွၤလီၤ. 25 ဒီးယဲၢ်နံၣ်တနံၣ်န့ၣ် သုကအီၣ် အသၣ် ဒ်သိး အကမၤအါထီၣ်တၢ် လၢသုဂီၢ်လီၤ. ယဲဒၣ်အံၤ ယမ့ၢ်ယွၤ သုကစၢ် လီၤ. 26 အီၣ်တၢ် ဒီးအသွံၣ် တဂ့ၤ. ဒီးဟိၣ်တၢ်လိၢ်တၢ် တဂ့ၤ. ဒီးသု တဒုၣ် တၢ်အဆၢအကတီၢ်တဖၣ် တဂ့ၤ. 27 သုတမၤကဝီ သုခိၣ် အနၢၣ်တဖၣ် တဂ့ၤ. ဒီးသုတမၤဟးဂီၤ သုခၣ်ဆူၣ် အနၢၣ်တဖၣ် တဂ့ၤ. 28 သုတဂဲာ် သုညၣ် လၢပှၤသံ အဃိ တဂ့ၤ. ဒီးသုတဆဲး တၢ်ပနီၣ် လၢသုလိၤ တဂ့ၤ. ယဲဒၣ်အံၤ ယမ့ၢ်ယွၤလီၤ. 29 သုတဒုးဟးဂီၤ နဖိမုၣ် ဒ်သိး အကကဲထီၣ် ပှၤဃဲသဲမုၣ် တဂ့ၤ, ဒ်သိး ကီၢ်သုတလီၤရၢၢ် လၢတၢ်မၤကမၣ်မုၣ် ကမၣ်ခွါ အပူၤ, ဒီးထံဧိၤကီၢ်ဧိၤ သုတပှဲၤဒီး တၢ်အၢတၢ်သီန့ၣ် တဂ့ၤလီၤ. 30 သုဘၣ် တိၢ်န့ၢ် ယအိၣ်ဘှံးနံၤတဖၣ်, ဒီးယူးယီၣ် ယလီၢ်စီဆှံလီၤ. ယဲဒၣ်အံၤ ယမ့ၢ်ယွၤလီၤ. 31 ဃၣ် သုသး ဆူပှၤမၤန့ၢ် ပှၤသံအကလၤ တဂ့ၤ. ဒီးသု တဃုန့ၢ် ပှၤမဲာ်ထံၣ်ဝံ လၢသုကကဲထီၣ် တၢ်တကဆှီဘၣ် တဂ့ၤ. ယဲဒၣ်အံၤ ယမ့ၢ်ယွၤ သုကစၢ် လီၤ. 32 နဘၣ်ဂဲၤဆၢထၢၣ် လၢတၢ်ခိၣ်ဝါ အမဲာ်ညါ, ဒီးပာ်လၤကပီၤ ပှၤသးပှၢ်အမဲာ်, ဒီးပျံၤ နကစၢ်လီၤ. ယဲဒၣ်အံၤ ယမ့ၢ်ယွၤလီၤ. 33 ဒီးပှၤတခီဘီတခီမုၢ်ဖိ မ့ၢ်အိၣ်မ့ၢ်ဆိး လၢသုကီၢ်ပူၤ ဒီး သုတမၤနးမၤဖှီၣ်အီၤ တဂ့ၤ. 34 ဒီးပှၤတခီဘီမုၢ်ဖိ လၢအအိၣ်အဆိး ဒီးသုန့ၣ် ဘၣ်ကဲထီၣ် လၢသုမဲာ်ညါ ဒ်ပှၤအိၣ်ဖျဲၣ် လၢသုကျါ အသိးန့ၣ်လီၤ. ဒီးနဘၣ်အဲၣ်အီၤ ဒ်နအဲၣ်လီၤ နကစၢ်ဒၣ်နဲ အသိးန့ၣ်လီၤ. အဂ့ၢ်ဒ်အံၤ, သု မ့ၢ်တ့ၢ် ပှၤတခီဘီတခီမုၢ်ဖိ လၢကီၢ်အဲၤကူပတူး အပူၤ လီၤ. ယဲဒၣ်အံၤ ယမ့ၢ်ယွၤ သုကစၢ် လီၤ. 35 လၢစံၣ်ညီၣ်တၢ်အပူၤ မ့ၢ်ဂ့ၤ, လၢထိၣ်တၢ် အပူၤ မ့ၢ်ဂ့ၤ, လၢတၢ်လီၤတယၢၢ် အပူၤ မ့ၢ်ဂ့ၤ, လၢဃီၣ်တၢ် အပူၤ မ့ၢ်ဂ့ၤ, သုတမၤ တၢ်တတီတလိၤ တဂ့ၤ, 36 သုဘၣ်အိၣ်ဒီး စီၤပီၢ် အတီအလိၤ, ဒီးစီၤပီၢ်သၣ် အတီအလိၤ, အ့ဖၤ တဖျၢၣ် အတီအလိၤ, ဒီးဟံၣ်တဖျၢၣ် အတီအလိၤလီၤ. ယဲဒၣ်အံၤ ယမ့ၢ်ယွၤ သုကစၢ် လၢအဒုးဟးထီၣ်သု လၢကီၢ်အဲၤကူပတူး အပူၤလီၤ. 37 ဒီးသုဘၣ် တိၢ်န့ၢ် ယလုၢ်ယလၢ် ခဲလၢာ်, ဒီးယတၢ်စံၣ်ညီၣ် ခဲလၢာ်, ဒီးမၤအီၤလီၤ. ယဲဒၣ်အံၤ ယမ့ၢ်ယွၤလီၤ.

1 ဒီးယွၤ ကတိၤတၢ် ဒီးစီၤမိၤၡ့ ဒီးစံးဝဲဒၣ်, 2 ဒီးနဘၣ်စံးဘၣ် ပှၤအံၣ်စရ့လးဖိ, ဖဲဒၣ် ပှၤလၢပှၤအံၣ်စရ့လးဖိ အကျါ မ့ၢ်ဂ့ၤ, ပှၤတခီဘီတခီမုၢ်ဖိ လၢအအိၣ်ဝဲ လၢပှၤအံၣ်စရ့လးဖိ အကျါ မ့ၢ်ဂ့ၤ, လၢအဟ့ၣ် အချံအသၣ် လၢမိလး တဂၤဂၤန့ၣ် ကဘၣ် တၢ်မၤသံအီၤ သပှၢ်တၢၢ်လီၤ. ပှၤကီၢ်ဖိ ဘၣ်ကွံာ်အီၤ လၢလၢၢ်လီၤ. 3 ဒီးယကပာ်ထီဒါ ယမဲာ် လၢပှၤတဂၤန့ၣ် အလိၤ, ဒီး ယကဒီၣ်တဲာ်ကွံာ်အီၤ လၢအပှၤတကလုာ်ဒၣ်အီၤန့ၣ်လီၤ. အဂ့ၢ်ဒ်အံၤ, ဟ့ၣ် တၢ်အချံအသၣ် လၢမိလး ဒ်သိး အကမၤ ယလီၢ်စီဆှံ တကဆှီဘၣ်, ဒီးမၤဘၣ်အၢ ယမံၤစီဆှံလီၤ. 4 ဒီးပှၤကီၢ်ဖိ မ့ၢ်မၤဘ့ၣ် အမဲာ် တစဲးဧိၤ လၢပှၤ လၢအဟ့ၣ် အချံအသၣ် လၢမိလး, ဒီးတမၤသံဘၣ်အီၤ ဒီး, 5 ယကပာ်ထီဒါ ယမဲာ် လၢပှၤတဂၤန့ၣ် အလိၤ, ဒီး လၢအပှၤဒူၣ်ဖိ အလိၤ, ဒီးယကဒီၣ်တဲာ်ကွံာ်အီၤ, ဒီး ကယဲၢ် ပှၤလၢအမၤကမၣ် ထွဲအခံ ဒ်သိး အကမၤကမၣ်တၢ် ဒီး မိလး ခဲလၢာ်, လၢအပှၤတကလုာ်ဒၣ်ဝဲလီၤ. 6 ဒီးပှၤ လၢအဃၣ်အသးဆူ ပှၤလၢအမၤန့ၢ် ပှၤသံအကလၤ, ဒီးပှၤအမဲာ်ထံၣ်ဝံ လၢအကမၤကမၣ်ထွဲအခံ တဂၤဂၤန့ၣ် ယကပာ်ထီဒါ ယမဲာ် လၢပှၤတဂၤန့ၣ် အလိၤ, ဒီး ယကဒီၣ်တဲာ်ကွံာ်အီၤ လၢအပှၤတကလုာ်ဒၣ်အီၤလီၤ. 7 ဒီးမၤစီဆှံလီၤ သုသး, ဒီးကဲထီၣ် ပှၤစီဆှံ တက့ၢ်. အဂ့ၢ်ဒ်အံၤ, ယမ့ၢ်ယွၤ သုကစၢ် လီၤ. 8 ဒီးသုဘၣ် တိၢ်န့ၢ် ယလုၢ်ယလၢ် ဒီးမၤအီၤလီၤ. ယမ့ၢ်ယွၤ လၢအမၤစီဆှံသုလီၤ. 9 အဂ့ၢ်ဒ်အံၤ, ဖဲဒၣ် ပှၤလၢအဆိၣ်အၢ အမိၢ်အပၢ် တဂၤဂၤန့ၣ် ကဘၣ် တၢ်မၤသံအီၤ သပှၢ်တၢၢ်လီၤ. ဆိၣ်အၢလံ အမိၢ်အပၢ်လံ, အသွံၣ် ကအိၣ်လၢအလိၤလီၤ. 10 ဒီးပှၤ လၢအမၤကမၣ် ပှၤအမါ, လၢအမၤကမၣ် ပှၤ လၢအဃၢၤအမါန့ၣ်, ကဘၣ် တၢ်မၤသံအီၤ, ပှၤလၢအမၤကမၣ် ပှၤအမါ ဒီးပှၤ လၢအအဲၣ်ဘၢအဝၤန့ၣ် ကဘၣ် တၢ်မၤသံအီၤ သပှၢ်တၢၢ်လီၤ. 11 ဒီးပှၤ လၢအမံဃုာ် ဒီးအပၢ် အမါ တဂၤန့ၣ် မ့ၣ်အလီၣ် ဖျါထီၣ် အပၢ် အတၢ်ဘ့ၣ်ဆ့လီၤ. ကဘၣ် တၢ်မၤသံအီၤ ခံဂၤလိာ်လီၤ. အသွံၣ် ကအိၣ်လၢအလိၤလီၤ. 12 ဒီးပှၤမ့ၢ်မံဃုာ် ဒီးအဒဲၣ်ဒီး, ကဘၣ် တၢ်မၤသံအီၤ ခံဂၤလိာ် သပှၢ်တၢၢ်လီၤ. မၤလံ တၢ်အၢလံ. အသွံၣ် ကအိၣ်လၢအလိၤလီၤ. 13 ဒီးပှၤမ့ၢ်မံဃုာ် ဒီးပိာ်ခွါ ဒ်အမံဃုာ် ဒီးပိာ်မုၣ်အသိး, ပှၤခံဂၤလိာ်န့ၣ် မၤလံ တၢ်သးဘၣ်အၢလံ, ကဘၣ် တၢ်မၤသံအီၤ သပှၢ်တၢၢ်လီၤ. အသွံၣ် ကအိၣ်လၢအလိၤလီၤ. 14 ဒီးပှၤမ့ၢ်အိၣ်ဃုာ် ဒီးအမါ ဒီး အမါအမိၢ် ဒီး, မ့ၢ်တၢ်အၢတၢ်သီလီၤ. ကဘၣ် တၢ်ဆူးထီၣ်ကွံာ်အီၤ လၢမ့ၣ်အူ, ပိာ်ခွါတဂၤ ဒီးပိာ်မုၣ်ခံဂၤ, ဒ်သိး တၢ်အၢတၢ်သီ အသု တအိၣ်လၢသုကျါ တဂ့ၤလီၤ. 15 ဒီးပှၤမ့ၢ်မံဃုာ် ဆၣ်ဖိကီၢ်ဖိ တဒု ဒီး, ကဘၣ် တၢ်မၤသံ အီၤ သပှၢ်တၢၢ်လီၤ. ဒီးသုဘၣ်မၤသံ ဆၣ်ဖိကီၢ်ဖိ တဒုန့ၣ်လီၤ. 16 ဒီးပိာ်မုၣ် မ့ၢ်မၤဘူးအသး ဒီးဆၣ်ဖိကီၢ်ဖိ, ဒီးမံလီၤဒီး အီၤ ဒီး, နဘၣ်မၤသံအီၤ သပှၢ်တၢၢ်လီၤ. အသွံၣ် ကအိၣ်လၢအလိၤလီၤ. 17 ဒီးပှၤမ့ၢ်ဟံးန့ၢ် အဒီပုၢ်ဝဲၢ်မုၣ်, အပၢ်အဖိမုၣ်မ့ၢ်ဂ့ၤ, အမိၢ်အဖိမုၣ်မ့ၢ်ဂ့ၤ, ဒီးထံၣ်ဘၣ် အတၢ်ဘ့ၣ်ဆ့, ဒီးအဝဲဒၣ် ထံၣ်ဘၣ် ပိာ်ခွါ အတၢ်ဘ့ၣ်ဆ့ဒီး, မ့ၢ်တၢ်အၢတၢ်သီလီၤ. ဒီးကဘၣ် တၢ်ဒီၣ်တဲာ်ကွံာ်အီၤ လၢအပှၤတကလုာ်ဒၣ်ဝဲ အမဲာ်ညါလီၤ. မ့ၢ်အလီၣ်ဖျါထီၣ် အဒီပုၢ်ဝဲၢ်မုၣ် အတၢ်ဘ့ၣ်ဆ့လီၤ. ကဘၣ် အတၢ်ဒဲးဘးလီၤ. 18 ဒီးပှၤမ့ၢ်မံဃုာ် ဒီးပိာ်မုၣ် လၢအဆှုၣ်အသး အဖၢမုၢ်ဒီး လီၣ်ဖျါထီၣ် အတၢ်ဘ့ၣ်ဆ့ဒီး, မ့ၢ်အမၤအိၣ်ဖျါ အတၢ်ထီၣ်ပၢၢ်, ဒီးလီၣ်ဖျါထီၣ် အသွံၣ်ထီၣ်ပၢၢ်လီၤ. ကဘၣ် တၢ်ဒီၣ်တဲာ်ကွံာ်အီၤ လၢအပှၤတကလုာ်ဒၣ်ဝဲ ခံဂၤလိာ်လီၤ. 19 ဒီးနမိၢ် အဒီပုၢ်ဝဲၢ်မုၣ် အတၢ်ဘ့ၣ်ဆ့မ့ၢ်ဂ့ၤ, နပၢ် အဒီပုၢ်ဝဲၢ်မုၣ် အတၢ်ဘ့ၣ်ဆ့မ့ၢ်ဂ့ၤ, လီၣ်ဖျါထီၣ် တဂ့ၤ, အဂ့ၢ်ဒ်အံၤ ပှၤလၢအလီၣ်ဖျါထီၣ် အဘူးအတံၢ် အတၢ်ဘ့ၣ်ဆ့တဖၣ်န့ၣ် ကဘၣ် အတၢ်ဒဲးဘးလီၤ. 20 ဒီးပှၤမ့ၢ်မံဃုာ် ဒီးအဖါတံၢ် အမါ ဒီး, မ့ၢ်အလီၣ်ဖျါထီၣ် အဖါတံၢ် အတၢ်ဘ့ၣ်ဆ့လီၤ. အဝဲသ့ၣ်တဖၣ် ကဘၣ် အတၢ်ဒဲးဘးလီၤ. ကသံဝဲတူာ်ဖိလီၤ. 21 ပှၤမ့ၢ်ဟံးန့ၢ် အဒီပုၢ်ဝဲၢ်ခွါ အမါ ဒီး, မ့ၢ်တၢ်တကဆှီဘၣ်လီၤ. လီၣ်ဖျါထီၣ် အဒီပုၢ်ဝဲၢ်ခွါ အတၢ်ဘ့ၣ်ဆ့လီၤ. ကအိၣ်တူာ်ဖိဝဲလီၤ. 22 ဒီးသုဘၣ် တိၢ်န့ၢ် ယလုၢ်ယလၢ် ခဲလၢာ်, ဒီးယတၢ်စံၣ်ညီၣ် ခဲလၢာ်, ဒီးမၤအီၤ, ဒ်သိး ကီၢ် လၢယဒုးလဲၤနုာ် သုဆူအပူၤ လၢသုကအိၣ်ကဆိးဖဲန့ၣ် အသုတဘှိးထီၣ်ကွံာ်သု တဂ့ၤလီၤ. 23 ဒီးသုတလဲၤ လၢပှၤကလုာ်တဖၣ် လၢယဟီထီၣ်ကွံာ် အီၤ လၢသုမဲာ်ညါ အလုၢ်အလၢ် အပူၤ တဂ့ၤ. အဂ့ၢ်ဒ်အံၤ, အဝဲသ့ၣ်တဖၣ်န့ၣ် မၤ တၢ်တဖၣ်န့ၣ် ခဲလၢာ်, ဒီးယသး ဘၣ်အၢအီၤလီၤ. 24 ဒီးယစံးတ့ၢ်သု လၢသုကန့ၢ်ဘၣ်သါ အကီၢ်န့ၣ်, ဒီး ယကဟ့ၣ်လီၤအီၤ ဒ်သိး သုကဟံးန့ၢ်အီၤ, ကီၢ် လၢအယွၤဝဲ ဒီးတၢ်နုၢ်ထံ, ဒီးကနဲစီန့ၣ်လီၤ. ယဲဒၣ်အံၤ ယမ့ၢ် ယွၤ သုကစၢ် လၢအမၤလီၤဖးသု ဒီးပှၤကလုာ်တဖၣ်လီၤ. 25 ဒီးသုဘၣ်နီၤဖး ဆၣ်ဖိကီၢ်ဖိ ကဆှီ ဒီးဆၣ်ဖိကီၢ်ဖိ တကဆှီဘၣ် အဆၢ, ဒီးထိၣ်ဧိၤလံၣ်ဧိၤ အကဆှီ ဒီးထိၣ်ဧိၤလံၣ်ဧိၤ တကဆှီဘၣ် အဆၢလီၤ. ဒီးသုတမၤဘၣ်အၢ သုသး လၢဆၣ်ဖိကီၢ်ဖိ မ့ၢ်ဂ့ၤ, ထိၣ်ဧိၤလံၣ်ဧိၤ မ့ၢ်ဂ့ၤ, တၢ်အစွါ လၢဟီၣ်ခိၣ်ချၢ တမံၤမံၤ မ့ၢ်ဂ့ၤ, လၢယပာ်လီၤဖး ဒီးသု လၢတၢ်တကဆှီဘၣ်န့ၣ် တဂ့ၤ. 26 ဒီးသုကစီဆှံ လၢယဂီၢ်လီၤ. အဂ့ၢ်ဒ်အံၤ, တၢ် လၢယၤ ယွၤအံၤ, ယမ့ၢ်စီဆှံ, ဒီးယမၤလီၤဖးသု ဒီးပှၤကလုာ်တဖၣ် ဒ်သိး သုကမ့ၢ်ယတၢ်လီၤ. 27 ဒီးပိာ်ခွါမ့ၢ်ဂ့ၤ, ပိာ်မုၣ်မ့ၢ်ဂ့ၤ, ပှၤလၢအအိၣ်ဒီး ပှၤသံအကလၤ မ့ၢ်ဂ့ၤ, ပှၤလၢအမဲာ်ထံၣ်ဝံ မ့ၢ်ဂ့ၤ, ကဘၣ် တၢ်မၤသံအီၤ သပှၢ်တၢၢ်လီၤ. ပှၤဘၣ်ကွံာ်အီၤ လၢလၢၢ် လီၤ. အသွံၣ် ကအိၣ်လၢအလိၤလီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 21

1 ဒီးယွၤ စံးဘၣ် စီၤမိၤၡ့, ကတိၤတၢ် ဒီးပှၤလုၢ်တၢ်အဒိၣ် စီၤအၤဟရိၣ် အဖိခွါတဖၣ်, ဒီး စံးဘၣ်အီၤ, မ်အသု တမၤတကဆှီလီၤဘၣ်အသး လၢတၢ်သံအဃိ လၢပှၤဂီၢ်မုၢ်အကျါ နီတဂၤ တဂ့ၤ. 2 မ့မ့ၢ် လၢအဘူးအတံၢ် လၢအဘူးဒီးအီၤ အဃိ, လၢအမိၢ် အဃိ, ဒီး လၢအပၢ် အဃိ, ဒီး လၢအဖိခွါ အဃိ ဒီး လၢအဖိမုၣ် အဃိ, ဒီး လၢအဒီပုၢ်ဝဲၢ်ခွါ အဃိ, 3 ဒီး လၢအဒီပုၢ်ဝဲၢ်မုၣ်လိၣ်ဘိ လၢအဘူးဒီးအီၤ, ဒီးအဝၤ တအိၣ်ဘၣ်န့ၣ် အဃိ ကမၤ တကဆှီလီၤဘၣ်အသးလီၤ. 4 မ့မ့ၢ် လၢပှၤအဒိၣ် လၢအပှၤဂီၢ်မုၢ် အကျါ အဃိန့ၣ် တဘၣ်မၤ တကဆှီဘၣ်အသး လၢအကမၤဘၣ်အၢအသးဘၣ်. 5 မ်အသုတမၤ အခိၣ်လ့ၤ တဂ့ၤ, ဒီးလူၤ အခၣ်ဆူၣ် အနၢၣ် တဂ့ၤ, ဒီးဂဲာ် အညၣ် တဂ့ၤ. 6 ဒီးဘၣ်စီဆှံ လၢအကစၢ် အဂီၢ်, ဒီးတဘၣ်မၤဘၣ်အၢ အကစၢ်အမံၤဘၣ်. အဂ့ၢ်ဒ်အံၤ, လုၢ် ယွၤအတၢ်လုၢ်မ့ၣ်အူ, ဒီး အကစၢ် အကိၣ်လီၤ. မၤသးဒ်န့ၣ်ဒီး ဘၣ်စီဆှံလီၤ. 7 ပှၤဃဲသဲမုၣ် မ့ၢ်ဂ့ၤ, ပိာ်မုၣ်ဟးဂီၤ မ့ၢ်ဂ့ၤ, မ်အသု တဟံးန့ၢ် အမါ လၢအီၤ တဂ့ၤ, ဒီးတဘၣ်ဟံးန့ၢ် ပိာ်မုၣ် လၢအလီၤဖှၣ် ဒီးအဝၤ တဂၤဘၣ်. အဂ့ၢ်ဒ်အံၤ, မ့ၢ်အစီဆှံဝဲ လၢအကစၢ် အဂီၢ်လီၤ. 8 ဒီးနဘၣ်ပာ်စီဆှံအီၤလီၤ. အဂ့ၢ်ဒ်အံၤ, လုၢ်ထီၣ် နကစၢ် အကိၣ်လီၤ. ကကဲထီၣ် တၢ်စီဆှံ လၢသုမဲာ်ညါလီၤ. အဂ့ၢ်ဒ်အံၤ, တၢ် လၢယၤ ယွၤ လၢအမၤစီဆှံသု ယစီဆှံဝဲလီၤ. 9 ဒီးပှၤလုၢ်တၢ်အဒိၣ် အဖိမုၣ် တဂၤ မ့ၢ်မၤဘၣ်အၢလီၤ အသး လၢအမၤကမၣ်မုၣ်ကမၣ်ခွါဒီး, မ့ၢ်အမၤဘၣ်အၢ အပၢ်လီၤ. ပှၤဘၣ်ဆူးထီၣ်ကွံာ်အီၤ လၢမ့ၣ်အူလီၤ. 10 ဒီးပှၤလုၢ်တၢ်အခိၣ် လၢအဒိၣ်န့ၢ် အဒီပုၢ်ဝဲၢ်တဖၣ် လၢပှၤလူလီၤသိဖှူတၢ် လၢအခိၣ်, ဒီးတၢ်ပာ်စီဆှံအီၤ ဒ်သိး အကကူထီၣ်သိးထီၣ် တၢ်ကူတၢ်သိးန့ၣ် တဘၣ်မၤအိၣ် ဘ့ၣ်အခိၣ်, ဒီးတဘၣ်ဖှီဘၣ် အကူအသိးဘၣ်. 11 ဒီးတဘၣ်လဲၤနုာ်ဘၣ် ဆူတၢ်သံအအိၣ်, ဒီး လၢအမိၢ် အဃိမ့ၢ်ဂ့ၤ, လၢအပၢ်အဃိမ့ၢ်ဂ့ၤ, တဘၣ်မၤတကဆှီဘၣ် အသးဘၣ်လီၤ. 12 ဒီးတဘၣ်ဟးထီၣ် လၢတၢ်အလီၢ်စီဆှံ အပူၤ, ဒီးတဘၣ်မၤဘၣ်အၢ အကစၢ် အလီၢ်စီဆှံဘၣ်. အဂ့ၢ်ဒ်အံၤ, အကစၢ် အသိဖှူတၢ် အခိၣ်သလုး အိၣ်လၢအလိၤလီၤ. ယဲဒၣ်အံၤ ယမ့ၢ်ယွၤလီၤ. 13 ဒီးဘၣ်ဟံးန့ၢ် အမါ လၢပှၤမုၣ်လိၣ်ဘိလီၤ. 14 ပှၤမုၣ်ကမဲ မ့ၢ်ဂ့ၤ, ပိာ်မုၣ် လၢအလီၤဖှၣ် ဒီးအဝၤ မ့ၢ်ဂ့ၤ, ပိာ်မုၣ် လၢအဟးဂီၤ မ့ၢ်ဂ့ၤ, ပှၤဃဲသဲမုၣ် မ့ၢ်ဂ့ၤ, မ်အသုတဟံးန့ၢ် တဂ့ၤ. ဘၣ်ဟံးန့ၢ် အမါ ပှၤမုၣ်လိၣ်ဘိ လၢအပှၤတကလုာ်ဒၣ်ဝဲ အကျါလီၤ 15 ဒီးမ်အသု တမၤဘၣ်အၢ အချံအသၣ်, လၢအပှၤတကလုာ်ဒၣ်ဝဲ အကျါ တဂ့ၤ. အဂ့ၢ်ဒ်အံၤ, တၢ် လၢယၤ ယွၤအံၤ ယမၤစီဆှံအီၤလီၤ. 16 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 17 ကတိၤတၢ် ဒီးစီၤအၤဟရိၣ်, ဒီးစံး, ပှၤလၢနချံနသၣ် လၢအစၢၤအသွဲၣ် အကျါ လၢအအိၣ်ဒီး အမဲၣ် တဂၤဂၤန့ၣ်, မ်အသု တသုးဘူးအသး ဒ်သိး အကလုၢ်ထီၣ် အကစၢ် အတၢ်အီၣ် တဂ့ၤ. 18 အဂ့ၢ်ဒ်အံၤ, ဖဲဒၣ် ပှၤလၢအအိၣ်ဒီး အမဲၣ်န့ၣ် တဘၣ်သုးဘူးဘၣ်အသး နီတဂၤဘၣ်. ပှၤမဲာ်ဘျီၣ်ဂ့ၤ, ပှၤအခီၣ်ဟးဂီၤဂ့ၤ, ပှၤအနါဒ့ပၢၤဂ့ၤ, ပှၤအိၣ်ဒီး တၢ်တမံၤမံၤ အါကဲၣ်ဆိးဂ့ၤ, 19 ပှၤလၢအခီၣ်ကၢ်ဂ့ၤ, ပှၤလၢအစုကၢ်ဂ့ၤ, 20 ပှၤအချၢသကူးလီၤအသးဂ့ၤ, ပှၤလၢအနီၢ်ဖုၣ် ဂ့ၤ, ပှၤအိၣ်ဒီးအမဲၣ် လၢအမဲာ်သၣ်ပူၤဂ့ၤ, ပှၤလၢအအိၣ်ဒီး တၢ်လိၤသးအၢဂ့ၤ, ပှၤလၢအဖံးလီၤသဘျံးဂ့ၤ, ပှၤလၢအဒံၣ်သၣ်သဘှံးဂ့ၤ, 21 ပှၤလၢအအိၣ်ဒီး အမဲၣ် လၢပှၤလုၢ်တၢ်အဒိၣ် စီၤအၤဟရိၣ် အချံအသၣ် အကျါန့ၣ် တဘၣ်သုးဘူးအသး ဒ်သိး အကလုၢ်ထီၣ် ယွၤ လၢတၢ်လုၢ် လၢမ့ၣ်အူ နီတဂၤဘၣ်. အိၣ်ဝဲ ဒီးအမဲၣ်လီၤ. မ်အသုတသုးဘူးအသး ဒ်သိး အကလုၢ်ထီၣ် အကစၢ် အတၢ်အီၣ် တဂ့ၤ. 22 ကအီၣ် အကစၢ်ယွၤ အကိၣ် လၢတၢ်စီဆှံကတၢၢ်, ဒီး လၢတၢ်စီဆှံန့ၣ်လီၤ. 23 မ့မ့ၢ်လဲၤနုာ် လၢယၣ်ဘျးထီၣ်အသး တမံၤ တဘၣ်လဲၤနုာ်ဘၣ်, ဒီးတဘၣ်သုးဘူးဘၣ်အသး ဆူတၢ်လုၢ်လီၢ် အအိၣ်ဘၣ်. အဂ့ၢ်ဒ်အံၤ, အိၣ်ဝဲ ဒီး အမဲၣ်လီၤ. ဒ်သိး အသု တမၤဘၣ်အၢ ယလီၢ်စီဆှံတဖၣ် တဂ့ၤလီၤ. အဂ့ၢ်ဒ်အံၤ, တၢ် လၢယၤ ယွၤအံၤ ယမၤစီဆှံ တၢ်န့ၣ်တဖၣ်လီၤ. 24 ဒီးစီၤမိၤၡ့ စံးဘၣ်တဲဘၣ် စီၤအၤဟရိၣ်, ဒီး အဖိခွါတဖၣ် ဒီးပှၤအံၣ်စရ့လးဖိ ခဲလၢာ်လီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 22

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 စံးဘၣ် စီၤအၤဟရိၣ် ဒီးအဖိခွါတဖၣ်, လၢအဘၣ်မၤလီၤဖးလီၤအသး ဒီးပှၤအံၣ်စရ့လးဖိ အတၢ်စီဆှံတဖၣ်, ဒ်သိးအသု တမၤဘၣ်အၢ ယမံၤစီဆှံ လၢတၢ် လၢအဝဲသ့ၣ် ပာ်စီဆှံ လၢယဂီၢ်န့ၣ် အဃိ တဂ့ၤလီၤ. ယဲဒၣ်အံၤ ယမ့ၢ်ယွၤလီၤ. 3 စံးဘၣ်အီၤ, ဖဲဒၣ် ပှၤလၢသုချံသုသၣ် လၢသုစၢၤသု သွဲၣ်အကျါ, လၢအအိၣ်ဒီး အတၢ်တကဆှီဘၣ် လၢအလိၤ, ဒီးလဲၤဆူ တၢ်စီဆှံတဖၣ် အအိၣ် လၢပှၤအံၣ်စရ့လးဖိ ပာ်စီဆှံ လၢယွၤ အဂီၢ် တဂၤဂၤန့ၣ် ကဘၣ် တၢ်ဒီၣ်တဲာ်ကွံာ်အီၤ လၢယမဲာ်ညါလီၤ. ယဲဒၣ်အံၤ ယမ့ၢ်ယွၤလီၤ. 4 ဖဲဒၣ် ပှၤလၢစီၤအၤဟရိၣ် အချံအသၣ် အကျါ တဂၤဂၤန့ၣ် မ့မ့ၢ် ပှၤဘၣ် တၢ်ဆါအၢ မ့ၢ်ဂ့ၤ, မ့ၢ်အိၣ်ဒီး တၢ်ယွၤလီၤ မ့ၢ်ဂ့ၤ, တချုး အကဆှီထီၣ်ဒံးဘၣ်ဒီး, တဘၣ်အီၣ် တၢ်စီဆှံတဖၣ်ဘၣ်. ဒီးဖဲဒၣ် ပှၤလၢအထိးဘၣ် တၢ်တကဆှီဘၣ်, တၢ်သံဂ့ၤ, ပှၤလၢအချံဟဲထီၣ် လၢအပူၤဂ့ၤ, 5 ဒီးပှၤ လၢအထိးဘၣ်တၢ် လၢအစွါ တမံၤမံၤ လၢအမၤ တကဆှီဘၣ်အီၤဂ့ၤ, ပှၤလၢအဘၣ် တၢ်တကဆှီဘၣ် လၢအီၤ ဖဲဒၣ် တၢ်တကဆှီဘၣ် အိၣ်ဒီးအီၤဂ့ၤ, 6 ပှၤလၢအထိးဘၣ်တၢ် ဒ်န့ၣ်အသိး တဂၤန့ၣ် ကကဲထီၣ် တၢ်တကဆှီဘၣ် တုၤ မုၢ်ဟါ, ဒီးမ့ၢ်တသ့စီဘၣ် အညၣ် လၢထံ ဘၣ်ဒီး, တဘၣ်အီၣ် တၢ်စီဆှံတဖၣ်ဘၣ်. 7 ဒီးတုၤ မုၢ်လီၤနုာ်ဒီး, ကကဆှီထီၣ်, ဒီးကအီၣ် တၢ်စီဆှံတဖၣ် လၢခံန့ၣ်လီၤ. အဂ့ၢ်ဒ်အံၤ, မ့ၢ်အတၢ်အီၣ်လီၤ. 8 တၢ် လၢအသံဒၣ်တၢ်, ဒီးတၢ် လၢတၢ်အ့ၣ်ဖှီသံန့ၣ် ဒ်သိး အကမၤ တကဆှီဘၣ်အသးန့ၣ် ဒီး, မ်အသုတအီၣ် အီၤ တဂ့ၤ. ယဲဒၣ်အံၤ ယမ့ၢ်ယွၤလီၤ. 9 ဒီးဘၣ် တိၢ်န့ၢ် ယတၢ်သိၣ်တၢ်သီ, ဒ်သိးအသု တဘၣ် တၢ်ဒဲးဘး လၢအဃိ, ဒ်သိးအသုတသံ လၢအမၤဘၣ်အၢ အီၤ အဃိ တဂ့ၤ. တၢ် လၢယၤ ယွၤအံၤ ယမၤစီဆှံအီၤလီၤ. 10 ပှၤတခီဘီမုၢ်ဖိ တဘၣ်အီၣ် တၢ်စီဆှံန့ၣ် နီတဂၤဘၣ်. ပှၤလၢအအိၣ်ဝဲဆိးဝဲ ဒီးပှၤလုၢ်တၢ်အဒိၣ် မ့ၢ်ဂ့ၤ, ပှၤဒိးလဲအသးဖိ မ့ၢ်ဂ့ၤ, တဘၣ်အီၣ် တၢ်စီဆှံန့ၣ်ဘၣ်. 11 မ့မ့ၢ် ပှၤလုၢ်တၢ်အဒိၣ် မ့ၢ်ပှ့ၤပှၤတဂၤ လၢအစ့ဒီး, ကအီၣ်ဝဲလီၤ. ဒီးပှၤ လၢအအိၣ်ဖျဲၣ် လၢအဟံၣ်ပူၤတဖၣ်န့ၣ် ကအီၣ် အတၢ်အီၣ်လီၤ. 12 ဒီးပှၤလုၢ်တၢ်အဒိၣ် အဖိမုၣ်မ့ၢ်န့ၢ် ဝၤ လၢပှၤတခီဘီမုၢ်ဖိ ဒီး, တဘၣ်အီၣ် တၢ်မၤဘူၣ်စီဆှံဘၣ်လီၤ. 13 မ့မ့ၢ် ပှၤလုၢ်တၢ်အဒိၣ် အဖိမုၣ် မ့ၢ်မုၣ်ကမဲ မ့ၢ်ဂ့ၤ, မ့ၢ်လီၤဖှၣ်ဒီး အဝၤ မ့ၢ်ဂ့ၤ, ဒီး အချံအသၣ် တအိၣ်ဘၣ်. ဒီးက့ၤက့ၤဆူ အပၢ်အဟံၣ်ပူၤ ဒ် လၢအသးစၢ် အသိးန့ၣ်, ကအီၣ် အပၢ် အတၢ်အီၣ်လီၤ. မ့မ့ၢ် ပှၤတခီဘီမုၢ်ဖိ တဘၣ်အီၣ်အီၤဘၣ်လီၤ. 14 ဒီးပှၤမ့ၢ်အီၣ်ကမၣ် တၢ်စီဆှံဒီး, ဘၣ်ပာ် လၢတၢ်န့ၣ် အဖီခိၣ် ယဲၢ်ပူတပူ, ဒီးဟ့ၣ်အီၤ ဒီးတၢ်စီဆှံ လၢပှၤလုၢ်တၢ်အဒိၣ်လီၤ. 15 ဒီးတဘၣ်မၤဘၣ်အၢဘၣ် ပှၤအံၣ်စရ့လးဖိ အတၢ်စီဆှံတဖၣ် လၢအမၤဘူၣ်ယွၤဘၣ်, 16 ဒီးတဘၣ်ဒုးဘၣ် အီၤ လၢအတၢ်ဒဲးဘး ဘၣ်ဃးဒီး အတၢ်ကမၣ် လၢအအီၣ် အတၢ်စီဆှံတဖၣ် အဃိဘၣ်. အဂ့ၢ်ဒ်အံၤ, တၢ် လၢယၤ ယွၤအံၤ ယမၤစီဆှံအီၤလီၤ. 17 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 18 ကတိၤတၢ် ဒီးစီၤအၤဟရိၣ် ဒီးအဖိခွါတဖၣ်, ဒီး ကယဲၢ် ပှၤအံၣ်စရ့လးဖိ, ဒီး စံးဘၣ်အီၤ, ဖဲဒၣ် ပှၤလၢအံၣ်စရ့လး အဟံၣ်ဖိ အကျါ မ့ၢ်ဂ့ၤ, လၢပှၤတခီဘီမုၢ်ဖိ လၢပှၤအံၣ်စရ့လးဖိ အကျါ မ့ၢ်ဂ့ၤ, လၢအကမၤဘူၣ် တၢ်မၤဘူၣ် ဘၣ်ဃးဒီး ဆိၣ်တၢ် တမံၤမံၤ, တၢ်မၤဘူၣ်ဒၣ် တၢ်တမံၤမံၤ လၢအကမၤဘူၣ် ယွၤ လၢတၢ်လုၢ်မ့ၣ်အူ အဂီၢ်န့ၣ်, 19 ဒ်သိး အကဘၣ် တၢ်အသးဒီး, ဘၣ်မၤဘူၣ် ဂီၤဖံးဂ့ၤ, သိ ဂ့ၤ, မဲာ်တဲးလဲးဂ့ၤ, တၢ်အဖါ အလၢအပှဲၤ တဒုလီၤ. 20 မ့မ့ၢ်တၢ်အိၣ်ဒီး အမဲၣ်န့ၣ် သုတမၤဘူၣ်အီၤ နီတဒု တဂ့ၤ. အဂ့ၢ်ဒ်အံၤ, တဘၣ်ဘၣ် တၢ်အသး လၢသုဂီၢ်ဘၣ်. 21 ဒီးဖဲဒၣ် ပှၤလၢအမၤဘူၣ်ယွၤ လၢတၢ်မၤဃူမၤဖိး အတၢ်လုၢ်, ဒ်သိး အကမၤတီ အကလုၢ် လၢအဆိၣ်လီၤအသး မ့ၢ်ဂ့ၤ, လၢအသါကဟ့ၣ်ဒၣ်တၢ် မ့ၢ်ဂ့ၤ, လၢဂီၤဖံးဂ့ၤ, လၢသိ လၢမဲာ်တဲးလဲးဂ့ၤ, အဝဲန့ၣ် ဘၣ်လၢဘၣ်ပှဲၤ ဒ်သိး အကဘၣ် တၢ်အသးလီၤ. အမဲၣ် တဘၣ် အိၣ်လၢအလိၤဘၣ်. 22 တၢ် လၢအမဲာ်ဘျီၣ်ဂ့ၤ, လၢအကၢ်အသးဂ့ၤ, လၢအညၣ်သၣ်ထီၣ်ဂ့ၤ, လၢတၢ်လိၤသးအီၤဂ့ၤ, လၢအဖံး လီၤသဘျံးဂ့ၤ, သုတဘၣ်မၤဘူၣ်ယွၤ လၢအီၤဘၣ်. သု တဘၣ်လုၢ်ဘၣ်အီၤ လၢမ့ၣ်အူ လၢတၢ်လုၢ်လီၢ် အဖီခိၣ် လၢယွၤ အဂီၢ်ဘၣ်. 23 ဂီၤဖံးဂ့ၤ, သိဖိမဲာ်တဲးလဲးဖိဂ့ၤ, လၢအတၢ်တမံၤမံၤ ထီကဲၣ်ဆိး မ့ၢ်ဂ့ၤ, လၢအတၢ်တမံၤမံၤ ဖုၣ်ကဲာ်ဆိး မ့ၢ်ဂ့ၤ, နကမၤဘူၣ်အီၤ လၢနတၢ်မၤဘူၣ်ဒၣ်တၢ် အဂီၢ်လီၤ. မ့မ့ၢ် လၢတၢ်မၤဘူၣ် ဘၣ်ဃးဒီး ဆိၣ်တၢ်အဂီၢ်န့ၣ် တဘၣ် တၢ်အသးဘၣ်. 24 တၢ် လၢအဘၣ်တံၢ်ဂ့ၤ, ဘၣ်တိၢ်ဂ့ၤ, ဘၣ်ကၢ်ဂ့ၤ, ဘၣ်ဂဲာ်ဂ့ၤ, သုတဘၣ်မၤဘူၣ်ယွၤ လၢအီၤဘၣ်. ဒီးသု တဘၣ်မၤအီၤ လၢသုကီၢ်ပူၤဘၣ်. 25 ဒီးသုတဘၣ်မၤဘူၣ် သုကစၢ် အတၢ်အီၣ် လၢတၢ်န့ၣ် တမံၤမံၤ လၢပှၤတခီဘီမုၢ်ဖိ အစုဘၣ်, အဂ့ၢ်ဒ်အံၤ, အတၢ်အၢ အိၣ်လၢအစုပူၤ, အမဲၣ် အိၣ်လၢအလိၤလီၤ. တဘၣ်ဘၣ် တၢ်အသး လၢသုဂီၢ်ဘၣ်. 26 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 27 ဂီၤဖံး ဂ့ၤ, သိဂ့ၤ, မဲာ်တဲးလဲး ဂ့ၤ, အိၣ်ဖျဲၣ်ဝဲ ဒီး, ကအိၣ်ဒီး အမိၢ် နွံနံၤလီၤ. ဒီး လၢဃိးနံၤတနံၤ အလီၢ်ခံန့ၣ် ကဘၣ် တၢ်အသး လၢတၢ်လုၢ်မ့ၣ်အူ လၢယွၤ အဂီၢ်လီၤ. 28 ဂီၤဖံးမိၢ် ဂ့ၤ, သုတမၤသံအီၤ ဒီးအဖိ လၢမုၢ် တနံၤဃီ တဂ့ၤ. 29 ဒီးတုၤ သုလုၢ် တၢ်စံးထီၣ်ပတြၢၤ အတၢ်လုၢ် လၢယွၤ အဂီၢ်ဒီး, လုၢ်အီၤ လၢအကဘၣ် တၢ်အသး တက့ၢ်. 30 သုဘၣ်အီၣ်အီၤ လၢမုၢ်တနံၤဃီလီၤ. သုတဘၣ်ပာ်လီၤတဲာ်တၢ် တုၤ မုၢ်ဆ့ၣ်ထီၣ်တနံၤ နီတစဲးဘၣ်. ယဲဒၣ်အံၤ ယမ့ၢ်ယွၤလီၤ. 31 ဒီးသုဘၣ် တိၢ်န့ၢ် ယတၢ်မၤလိာ်တဖၣ်, ဒီးမၤအီၤလီၤ. ယဲဒၣ်အံၤ ယမ့ၢ်ယွၤလီၤ. 32 ဒီးသုတမၤဘၣ်အၢ ယမံၤစီဆှံ တဂ့ၤ. ယကဒိးတၢ်ပာ် စီဆှံယၤ လၢပှၤအံၣ်စရ့လးဖိ အသးကံၢ်ပူၤလီၤ. 33 ယဲဒၣ်အံၤ ယမ့ၢ်ယွၤ လၢအမၤစီဆှံထီၣ်သု, လၢအဒုးဟးထီၣ်ကွံာ်သု လၢကီၢ်အဲၤကူပတူး ဒ်သိး ယကမ့ၢ် သုကစၢ်လီၤ. ယဲဒၣ်အံၤ ယမ့ၢ်ယွၤလီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 23

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ, ဒီး စံးဘၣ်အီၤ, တၢ် လၢယွၤ အမၤဘူၣ်အနံၤ လၢသုဘၣ်ကိးထီၣ် တၢ်မၤဘူၣ်စီဆှံတဖၣ်န့ၣ်, အအံၤမ့ၢ် ယမၤဘူၣ်အနံၤတဖၣ်လီၤ. 3 ဃုနံၤန့ၣ် ပှၤဘၣ်မၤ တၢ်မၤလီၤ. မ့မ့ၢ်နွံနံၤတနံၤန့ၣ်မ့ၢ် အိၣ်ဘှံးအနံၤ အတၢ်အိၣ်ဘှံး, တၢ်မၤဘူၣ် အနံၤစီဆှံ လီၤ. သုတမၤ တၢ်မၤ နီတမံၤ လၢအပူၤ တဂ့ၤ. မ့ၢ်ယွၤအတၢ်အိၣ်ဘှံး လၢသုအိၣ်သုဆိးအလီၢ် တပူၤလၢ်လၢ်လီၤ. 4 အအံၤမ့ၢ် ယွၤအတၢ်မၤဘူၣ်အနံၤ, မၤဘူၣ်အနံၤစီဆှံတဖၣ် လၢသုဘၣ်ကိးထီၣ် ဖဲအဆၢအကတီၢ်ဘၣ်န့ၣ်လီၤ. 5 လါခီၣ်ထံး တလါထီၣ် တဆံလွံၢ်နံၤတနံၤန့ၣ်မ့ၢ် ယွၤ အတၢ်လဲၤကပာ်လီၤ. 6 ဒီးလါတလါ ဃီထီၣ် တဆံယဲၢ်နံၤတနံၤန့ၣ်မ့ၢ် ဘူၣ် ကိၣ် တအိၣ်ဘၣ်ဒီး ကိၣ်မံၣ် လၢယွၤ အဂီၢ်လီၤ. နွံနံၤန့ၣ် သုဘၣ်အီၣ် ကိၣ် တအိၣ်ဘၣ်ဒီး ကိၣ်မံၣ်န့ၣ်လီၤ. 7 မုၢ်ခီၣ်ထံးန့ၣ် သုဘၣ်အိၣ်ဒီး တၢ်မၤဘူၣ်စီဆှံလီၤ. မၤ တၢ်အကုၢ်အပှၤ အတၢ်မၤ နီတမံၤ လၢအပူၤ တဂ့ၤ. 8 သုဘၣ်လုၢ် တၢ်လုၢ်မ့ၣ်အူ လၢယွၤ အဂီၢ် နွံနံၤလီၤ. နွံနံၤတနံၤန့ၣ်မ့ၢ် တၢ်မၤဘူၣ်စီဆှံလီၤ. မၤ တၢ်အကုၢ်အပှၤ အတၢ်မၤ နီတမံၤ တဂ့ၤ. 9 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 10 ကတိၤတၢ် ဒီးပှၤအံၣ်စရ့လးဖိ ဒီး စံးဘၣ်အီၤ, တုၤ သုလဲၤနုာ်ဆူ ကီၢ်ပူၤ လၢယဟ့ၣ်လီၤသု, ဒီးသုကကူး အဘုန့ၣ် ဒီး, သုဘၣ်ဟဲစိာ် ဘုသၣ်ဆိ တကဒိၣ် လၢသုဘုဧိၤဟုဧိၤ အကျါ ဆူပှၤလုၢ်တၢ်အဒိၣ်လီၤ. 11 ဒီးအဝဲဒၣ် ဘၣ်ဝၢ် ဘု တကဒိၣ်န့ၣ် လၢယွၤအမဲာ်ညါ လၢအကဘၣ် တၢ်အသး လၢသုဂီၢ်လီၤ. အိၣ်ဘှံးပူၤကွံာ်တနံၤန့ၣ် ပှၤလုၢ်တၢ်အဒိၣ် ဘၣ်ဝၢ်အီၤလီၤ. 12 ဒီးမုၢ်နံၤ လၢသုဝၢ် ဘုတကဒိၣ်န့ၣ် သုဘၣ်လုၢ် သိဖါဖိ အလၢအပှဲၤ တနံၣ်ဖိ လၢတၢ်လုၢ်မ့ၣ်အူ လၢယွၤ အဂီၢ်လီၤ. 13 ဒီးအတၢ်မၤဘူၣ်ကိၣ်န့ၣ်မ့ၢ် ကိၣ်ကမူၣ် ခံ အ့စရိၣ် ဃါဃုာ် ဒီးသိလီၤ. မ့ၢ်တၢ်မၤဘူၣ် လၢမ့ၣ်အူ လၢယွၤ အဂီၢ်, လၢတၢ်နၢမူ အဂီၢ်လီၤ. ဒီးအတၢ်လုၢ်အီန့ၣ်မ့ၢ် စပံးထံ တဟံၣ် လွံၢ်ပူတပူလီၤ. 14 ဒီးမုၢ်တနံၤ လၢသုဟဲစိာ် တၢ်မၤဘူၣ် ဆူသုကစၢ် တချုး ဘၣ်ဒံးဘၣ် ဒီးကိၣ်ဂ့ၤ, ဘုဝဲာ် လၢမ့ၣ်အူဂ့ၤ, ဘုအစဲၤသံကစဲာ်ဂ့ၤ, အီၣ်အီၤ တဂ့ၤ. မ့ၢ်အလုၢ်အလၢ် အထူအယိာ်လီၤ လၢသုစၢၤသုသွဲၣ် အစိၤစိၤအဃၣ်ဃၣ်, လၢသုအိၣ်သုဆိး အလီၢ် တပူၤလၢ်လၢ်လီၤ. 15 ဒီး လၢအိၣ်ဘှံးနံၤ ပူၤကွံာ်တနံၤ, လၢမုၢ်တနံၤ လၢသု ဟဲစိာ် ဘုကဒိၣ်ဝၢ် အလီၢ်ခံန့ၣ် သုဘၣ်ဂံၢ် နွံအိၣ်ဘှံးနံၤ လၢလၢပှဲၤပှဲၤ လၢသုဂီၢ်လီၤ. 16 တုၤလီၤ လၢနွံအိၣ်ဘှံးနံၤ ပူၤကွံာ်တနံၤန့ၣ် သုဘၣ်ဂံၢ်ထီၣ် မုၢ်နံၤ ယဲၢ်ဆံလီၤ. ဒီး သုဘၣ်မၤဘူၣ် ယွၤ လၢတၢ်မၤဘူၣ်ကိၣ် အသီလီၤ. 17 ဒီးသုဘၣ်ဟဲစိာ်ထီၣ် ကိၣ်ဝၢ်အသး ခံဖျၢၣ် လၢခံအ့စရိၣ် လၢသုအိၣ်သုဆိး အလီၢ်ပူၤလီၤ. ဘၣ်မၤအသး လၢကိၣ်ကမူၣ်, ဒီးဘၣ်ကုၢ်အီၤ ဒီးကိၣ်မံၣ်လီၤ. မ့ၢ် တၤသၣ်ဆိ လၢယွၤ အဂီၢ်လီၤ. 18 ဒီးသုဘၣ်မၤဘူၣ် သိဖိ အလၢအပှဲၤ တနံၣ်ဖိ နွံဒု, ဒီး ဂီၤဖံးဖိ တဒု, ဒီးသိဖါ ခံဒု ဒီးကိၣ်န့ၣ်လီၤ. ဒီးကကဲထီၣ် တၢ်လုၢ်မ့ၣ်အူ လၢယွၤ အဂီၢ်, ဒီးတၢ်မၤဘူၣ်ကိၣ်, ဒီး တၢ်လုၢ်အီန့ၣ်, တၢ်လုၢ် လၢမ့ၣ်အူ, တၢ်နၢမူ လၢယွၤ အဂီၢ်လီၤ. 19 ဒီးသုဘၣ်လုၢ် မဲာ်တဲးလဲးဖါ တဒု လၢတၢ်လုၢ်တၢ်ဒဲးဘး အဂီၢ်, ဒီးသိဖိ တနံၣ်ဖိ ခံဒု လၢတၢ်မၤဃူမၤဖိး အတၢ်လုၢ် အဂီၢ်လီၤ. 20 ပှၤလုၢ်တၢ်အဒိၣ် ဘၣ်ဝၢ်အီၤ ဒီး တၤသၣ်ဆိ အကိၣ်, တၢ်ဝၢ် လၢယွၤအမဲာ်ညါ အိၣ်ဒီး သိဖိ ခံဒုလီၤ. ကကဲထီၣ် တၢ်စီဆှံ လၢယွၤ အဂီၢ် လၢပှၤလုၢ်တၢ်အဒိၣ် အဂီၢ်လီၤ. 21 ဒီး လၢမုၢ်တနံၤဃီဒၣ်ဝဲန့ၣ် သုဘၣ်ကိးထီၣ် တၢ်မၤဘူၣ်စီဆှံ လၢသုဂီၢ်လီၤ. မၤ တၢ်အကုၢ်အပှၤ အတၢ်မၤ နီတမံၤ တဂ့ၤ. မ့ၢ်အလုၢ်အလၢ် အထူအယိာ် လၢသုအိၣ် သုဆိးအလီၢ် တပူၤလၢ်လၢ်, လီၤ လၢသုစၢၤသုသွဲၣ် အစိၤစိၤအဃၣ်ဃၣ်လီၤ. 22 ဒီးတုၤ သုကူးဘု ဒီး, သုတကူးဘု လၢနစံာ်အသနၢၣ်ပူၤ တုၤအလၢာ် တဂ့ၤ. ဒီးထၢထီၣ် ဘုလီၤတဲာ် ဖဲနကူး တၢ်န့ၣ် တဂ့ၤ. နဘၣ်ပာ်လီၤတဲာ်အီၤ လၢပှၤဖှီၣ်ဖိယာ်ဖိ, ဒီးပှၤတခီဘီမုၢ်ဖိ အဂီၢ်လီၤ. ယဲဒၣ်အံၤ ယမ့ၢ်ယွၤ သုကစၢ် လီၤ. 23 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 24 ကတိၤထီၣ်တၢ် ဒီးပှၤအံၣ်စရ့လးဖိ ဒီးစံး, နွံလါတလါ ထီၣ်တနံၤန့ၣ် သုဘၣ်အိၣ်ဒီး တၢ်အိၣ်ဘှံး အတၢ်သ့ၣ်နီၣ်ထီၣ်က့ၤတၢ် ဒီးတၢ်အူကွဲၤ, တၢ်မၤဘူၣ်စီဆှံလီၤ. 25 သုတမၤ တၢ်အကုၢ်အပှၤ အတၢ်မၤ နီတမံၤ တဂ့ၤ. ဒီးသုဘၣ်လုၢ် ယွၤ လၢတၢ်လုၢ်မ့ၣ်အူလီၤ. 26 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 27 ဒီးမ့မ့ၢ် လါနွံလါတလါအံၤ ထီၣ် ဆံဆဲၣ်နံၤတနံၤန့ၣ်မ့ၢ် တၢ်ပူၤဖျဲးအနံၤလီၤ. ကကဲထီၣ် တၢ်မၤဘူၣ်စီဆှံ လၢသုဂီၢ် ဒီးသုဘၣ်ဆီၣ်လီၤသုသး, ဒီးလုၢ် ယွၤ လၢတၢ်လုၢ်မ့ၣ်အူ လီၤ. 28 ဒီး လၢတနံၤဃီန့ၣ် သုတမၤ တၢ်မၤ နီတမံၤ တဂ့ၤ. အဂ့ၢ်ဒ်အံၤ, မ့ၢ်တၢ်မၤပူၤဖျဲးအနံၤ လၢအကမၤ တၢ်ပူၤဖျဲး လၢသုဂီၢ် လၢယွၤ သုကစၢ် အမဲာ်ညါလီၤ. 29 အဂ့ၢ်ဒ်အံၤ, လၢမုၢ်တနံၤဃီဒၣ်ဝဲန့ၣ် ပှၤလၢအတဆီၣ်လီၤဘၣ်အသး တဂၤလၢ်လၢ်န့ၣ် ကဘၣ် တၢ်ဒီၣ်တဲာ်ကွံာ်အီၤ ဒီးအပှၤတကလုာ်ဒၣ်အီၤလီၤ. 30 ဒီး ကယဲၢ် ပှၤလၢအမၤ တၢ်တမံၤမံၤ လၢမုၢ်တနံၤဃီဒၣ်ဝဲန့ၣ် တဂၤလၢ်လၢ်ဒီး, ယကမၤဟးဂီၤကွံာ် ပှၤတဂၤန့ၣ် လၢအပှၤဂီၢ်မုၢ်အကျါလီၤ. 31 ဒီးမၤ တၢ်မၤ နီတမံၤ တဂ့ၤ. မ့ၢ်တၢ်အလုၢ်အလၢ် အထူအယိာ်, လီၤ လၢသုစၢၤသုသွဲၣ်, လၢသုအိၣ်သုဆိးအလီၢ် ခဲလၢာ် အပူၤလီၤ. 32 ကကဲထီၣ် တၢ်အိၣ်ဘှံး အတၢ်အိၣ်ဘှံး, ဒီးသုဘၣ်ဆီၣ်လီၤသုသးလီၤ. လါထီၣ် ခွံနံၤတနံၤန့ၣ် သုဘၣ်အိၣ်ဘှံး လၢမုၢ်ဟါခီ, လၢမုၢ်ဟါ တုၤ လၢမုၢ်ဟါ, သုဘၣ် တိၢ်န့ၢ် သုအိၣ်ဘှံးအနံၤ လီၤ. 33 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 34 ကတိၤတၢ် ဒီးပှၤအံၣ်စရ့လးဖိ ဒီးစံး, လါနွံလါတလါန့ၣ် လါထီၣ် တဆံယဲၢ်နံၤတနံၤ, မ့ၢ်ဘူၣ်ဒဲ နွံနံၤ လၢယွၤ အဂီၢ် လီၤ. 35 မုၢ်ခီၣ်ထံးန့ၣ်မ့ၢ် တၢ်မၤဘူၣ်စီဆှံလီၤ. မၤ တၢ်အကုၢ်အပှၤ အတၢ်မၤ နီတမံၤ တဂ့ၤ. 36 သုဘၣ်လုၢ် ယွၤ လၢတၢ်လုၢ်မ့ၣ်အူ လၢနွံနံၤလီၤ. ဃိးနံၤတနံၤန့ၣ်မ့ၢ် တၢ်မၤဘူၣ်စီဆှံ လၢသုဂီၢ်, ဒီးသုဘၣ်လုၢ် ယွၤ လၢတၢ်လုၢ်မ့ၣ်အူလီၤ. မ့ၢ်တၢ်မၤဘူၣ်ဖးဒိၣ် တနံၤလီၤ. မၤ တၢ်အကုၢ်အပှၤ အတၢ်မၤ နီတမံၤ တဂ့ၤ. 37 အဝဲသ့ၣ်တဖၣ်န့ၣ်မ့ၢ် ယွၤ အတၢ်မၤဘူၣ်အနံၤ လၢသုဘၣ်ကိးထီၣ် လၢတၢ်ကိးဖှိၣ်စီဆှံတဖၣ်, ဒ်သိး ပှၤကလုၢ် ယွၤ လၢတၢ် လၢမ့ၣ်အူ, တၢ်လုၢ်မ့ၣ်အူ, ဒီးတၢ်မၤဘူၣ် ကိၣ်, တၢ်လုၢ်, ဒီးတၢ်လုၢ်အီတဖၣ် တနံၤ အတၢ် လၢအနံၤဒၣ်ဝဲ အပူၤလီၤ. 38 လၢယွၤ အတၢ်အိၣ်ဘှံးနံၤတဖၣ် အမဲာ်ညါ, ဒီး လၢသု မၤဘူၣ်တၢ် အမဲာ်ညါ, ဒီး လၢသုမၤဘူၣ် ဘၣ်ဃးဒီး ဆိၣ် တၢ် ခဲလၢာ် အမဲာ်ညါ, ဒီး လၢသုမၤဘူၣ်ဒၣ်တၢ် ခဲလၢာ် လၢသုဟ့ၣ် လၢယွၤအမဲာ်ညါ, အန့ၣ် အိၣ်ဝဲလီၤ. 39 ဒီးမ့မ့ၢ် လါနွံလါတလါ, လါထီၣ် တဆံယဲၢ်နံၤတနံၤန့ၣ် တုၤ သုထၢဖှိၣ် ဟီၣ်ခိၣ် အတၤသၣ် ဝံၤဒီး, သုဘၣ်မၤဘူၣ်တၢ် လၢယွၤနွံနံၤလီၤ. မုၢ်ခီၣ်ထံးန့ၣ်မ့ၢ် အိၣ်ဘှံးနံၤ, ဒီးဃိးနံၤတနံၤန့ၣ်မ့ၢ် အိၣ်ဘှံးနံၤလီၤ. 40 ဒီးမုၢ်ခီၣ်ထံးန့ၣ် သုဘၣ်ဟံးန့ၢ် သ့ၣ်အဃံအလၤ အတၤသၣ် ဒီး စူၣ်ပလိၣ် အဒ့, ဒီးသ့ၣ်ခဲအဒ့, ဒီးထံကျိ အပံၢ်သလိလီၤ. ဒီးသု ဘၣ်သူၣ်ခုသးခု လၢယွၤ သုကစၢ် အမဲာ်ညါ နွံနံၤလီၤ. 41 ဒီးသုဘၣ်မၤအီၤ လၢတၢ်ဘူၣ် လၢယွၤ အဂီၢ် တနံၣ် နွံနံၤလီၤ. မ့ၢ်တၢ်အလုၢ်အလၢ် အထူအယိာ် လီၤ လၢသုစၢၤသုသွဲၣ် အစိၤစိၤအဃၣ်ဃၣ်လီၤ. သုဘၣ်မၤဘူၣ်တၢ်န့ၣ် လၢလါနွံလါတလါ အပူၤလီၤ. 42 သုဘၣ်အိၣ်ဘၣ်ဆိး လၢဒဲပူၤ နွံနံၤဒီး, ကယဲၢ် ပှၤလၢအအိၣ်ဖျဲၣ် ပှၤအံၣ်စရ့လးဖိ ခဲလၢာ် ဘၣ်အိၣ်ဘၣ်ဆိး လၢဒဲပူၤ, 43 ဒ်သိး သုစၢၤသုသွဲၣ် ကသ့ၣ်ညါ လၢယဒုးအိၣ်ဒုးဆိးအီၤ လၢဒဲပူၤ တုၤယဒုးဟးထီၣ် ပှၤအံၣ်စရ့လးဖိ လၢကီၢ်အဲၤကူပတူး အပူၤန့ၣ်လီၤ. ယဲဒၣ်အံၤ ယ မ့ၢ်ယွၤ သုကစၢ် လီၤ. 44 ဒီးစီၤမိၤၡ့ စံးဘၣ်တဲဘၣ် ပှၤအံၣ်စရ့လးဖိ လၢယွၤအမၤဘူၣ် အနံၤတဖၣ်လီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 24

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 မၤလိာ် ပှၤအံၣ်စရ့လးဖိ, လၢအကဟဲစိာ်န့ၢ်နၤ လၢသ့ၣ်စၤယံး သိစီတိၢ်အသး, လၢတၢ်ကပီၤ အဂီၢ်, ဒ်သိး အကဒုးကဲၤထီၣ် မ့ၣ်အူဒၢ တထံၣ်ဃီလီၤ. 3 ဒီးစီၤအၤဟရိၣ် ဘၣ်ကတဲာ်ကတီၤအီၤ လၢတၢ်အၢၣ်လီၤအီလီၤ အယၣ်ဘျးထီၣ်အသး လၢခိ, လၢတၢ်အိၣ်ဖှိၣ် အဒဲပူၤ လၢမုၢ်ဟါ တုၤ လၢမုၢ်ဂီၤ, လၢယွၤ အမဲာ်ညါ တထံၣ်ဃီလီၤ. မ့ၢ်တၢ်အလုၢ်အလၢ် အထူအယိာ်လီၤ လၢသုစၢၤသုသွဲၣ် အစိၤစိၤအဃၣ်ဃၣ်လီၤ. 4 ဘၣ်ကတဲာ်ကတီၤ မ့ၣ်အူဒၢတဖၣ် လၢမ့ၣ်အူဒၢ မိၢ်ပှၢ်စီ အဖီခိၣ် လၢယွၤအမဲာ်ညါ တထံၣ်ဃီလီၤ. 5 ဒီးနဘၣ်ဟံးန့ၢ် ကိၣ်ကမူၣ်, ဒီးကုၢ်ထီၣ် ကိၣ် တဆံခံဘ့ၣ် လၢအီၤလီၤ. ကိၣ်ကမူၣ် ခံအ့စရိၣ် လၢတဘ့ၣ်တဘ့ၣ် အဂီၢ်လီၤ. 6 ဒီးနဘၣ်ပာ်အီၤ လၢခံဂ့ၢ်, ဃုဘ့ၣ် တဂ့ၢ်, လၢစီၢ်နီၤခိၣ်စီဆှံ အဖီခိၣ် လၢယွၤအမဲာ်ညါလီၤ. 7 န ဘၣ်ပာ်လီၢ်ဘၣ်စီ လၢတဂ့ၢ်တဂ့ၢ် အဖီခိၣ်, ဒ်သိး အကအိၣ်လၢကိၣ် အဖီခိၣ် လၢတၢ်သ့ၣ်နီၣ်ထီၣ်က့ၤ တၢ်အဂီၢ်, တၢ်လုၢ် လၢမ့ၣ်အူ လၢယွၤ အဂီၢ်လီၤ. 8 ဘၣ်ကတဲာ်ကတီၤအီၤ ကိးအိၣ်ဘှံးအနံၤဒဲး, လၢယွၤ အမဲာ်ညါ တထံၣ်ဃီလီၤ. မ့ၢ် လၢပှၤအံၣ်စရ့လးဖိ အဂီၢ် လၢတၢ်အၢၣ်လီၤအီလီၤ အထူအယိာ်လီၤ. 9 ဒီးကကဲထီၣ် စီၤအၤဟရိၣ် ဒီးအဖိခွါတဖၣ် အတၢ်, ဒီးဘၣ်အီၣ်ဝဲ လၢတၢ်အလီၢ်စီဆှံ အပူၤလီၤ. အဂ့ၢ်ဒ်အံၤ, အဝဲန့ၣ်မ့ၢ် တၢ်စီဆှံကတၢၢ် လၢအဂီၢ် လၢတၢ်လုၢ်မ့ၣ်အူ လၢယွၤ အဂီၢ်အကျါလီၤ. မ့ၢ်တၢ်အလုၢ်အလၢ် အထူအယိာ်လီၤ. 10 ဒီးပှၤအံၣ်စရ့လးမုၣ် အဖိခွါ လၢအပၢ်မ့ၢ် ပှၤအဲၤကူပတူးဖိ တဂၤ ဟးထီၣ် လၢပှၤအံၣ်စရ့လးဖိ အကျါလီၤ. ဒီးပှၤအံၣ်စရ့လးမုၣ် အဖိခွါတဂၤန့ၣ် အ့ၣ်လိာ်အသး ဒီးပှၤအံၣ်စရ့လးဖိ တဂၤ လၢပှၤသူၣ်ဒဲ အလီၢ်ပူၤလီၤ. 11 ဒီးပှၤအံၣ်စရ့လးမုၣ် အဖိခွါတဂၤန့ၣ် ဒုၣ်ဒွဲၣ် တၢ်အမံၤ, ဒီးဆိၣ်အၢတၢ်, ဒီးပှၤလဲၤစိာ်အီၤဆူ စီၤမိၤၡ့ အအိၣ်လီၤ. (ဒီးအမိၢ်အမံၤမ့ၢ် နီၢ်ၡလိမံး, စီၤဒၣ်အဒူၣ်ဖိ စီၤဒံးဘရံၤ အဖိမုၣ်လီၤ.) 12 ဒီးပာ်အီၤ လၢပၢၤတၢ်အလီၢ်ပူၤ တုၤတၢ်ကဒုးနဲၣ်အီၤ လၢယွၤအသးလီၤ. 13 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 14 ဟဲစိာ်ထီၣ် ပှၤ လၢအဆိၣ်အၢတၢ် ဆူပှၤသူၣ်ဒဲအလီၢ် လၢခိ, ဒီး ကယဲၢ် ပှၤလၢအနၢ်ဟူတၢ်န့ၣ် မ်အပာ်အစု လၢအခိၣ်, ဒီး ကယဲၢ် တၢ်အိၣ်ဖှိၣ် ခဲလၢာ်န့ၣ် မ်အကွံာ်အီၤ လၢလၢၢ် တက့ၢ်. 15 ဒီးနဘၣ်ကတိၤတၢ် ဒီးပှၤအံၣ်စရ့လးဖိ ဒီးစံး, ဖဲဒၣ် ပှၤလၢအဆိၣ်အၢအယွၤ တဂၤဂၤန့ၣ် ကဘၣ် အတၢ်ဒဲးဘးလီၤ. 16 ဒီးပှၤ လၢအဒုၣ်ဒွဲၣ် ယွၤအမံၤန့ၣ် ကဘၣ် တၢ်မၤသံ အီၤ သပှၢ်တၢၢ်လီၤ. ပှၤအိၣ်ဖှိၣ်ဖိ ခဲလၢာ် ဘၣ်ကွံာ်အီၤ လၢလၢၢ် သပှၢ်တၢၢ်လီၤ. ဒ်ပှၤတခီဘီမုၢ်ဖိအသိး, ပှၤအိၣ်ဖျဲၣ် လၢကီၢ်ပူၤမ့ၢ် ဒ်န့ၣ်သိး, တုၤအဒုၣ်ဒွဲၣ်တၢ်အမံၤဒီး, ကဘၣ် တၢ်မၤသံအီၤ သပှၢ်တၢၢ်လီၤ. 17 ဒီးပှၤ လၢအမၤသံ ပှၤ တဂၤဂၤန့ၣ် ကဘၣ် တၢ်မၤသံ အီၤ သပှၢ်တၢၢ်လီၤ. 18 ဒီးပှၤ လၢအမၤသံ ဆၣ်ဖိကီၢ်ဖိ အဒၢ တဒုန့ၣ် ဘၣ်ဟ့ၣ်က့ၤ အတၢ်, တဒု လၢတဒု အလီၢ်လီၤ. 19 ဒီးပှၤမ့ၢ်မၤ အိၣ်ထီၣ် တၢ်အမဲၣ် လၢပှၤ လၢအဃၢၤ အလိၤဒီး, ဒ်အမၤတၢ် အသိးန့ၣ် တၢ်ကမၤဆၢ လၢအလိၤ ဒ်န့ၣ်သိး လီၤ. 20 တၢ်ကၢ် လၢတၢ်ကၢ် အဂီၢ်, မဲာ်တတိၣ် လၢမဲာ်တတိၣ် အဂီၢ်, မဲတဘ့ၣ် လၢမဲတဘ့ၣ် အဂီၢ်န့ၣ်လီၤ. ဒ်အမၤအိၣ်ထီၣ် တၢ်အမဲၣ် လၢပှၤအလိၤ အသိးန့ၣ် တၢ်ကပာ် လၢအလိၤ ဒ်န့ၣ်သိးလီၤ. 21 ဒီးပှၤ လၢအမၤသံ ဆၣ်ဖိကီၢ်ဖိ အဒၢတဒုန့ၣ် ဘၣ်ဟ့ၣ်က့ၤ အတၢ်လီၤ. ဒီးပှၤ လၢအမၤသံ ပှၤကညီ တဂၤန့ၣ် ကဘၣ် တၢ်မၤသံအီၤလီၤ. 22 ဒီးသုဘၣ်အိၣ်ဒီး တၢ်စံၣ်ညီၣ် တမံၤဃီ, ဒ်ပှၤတခီဘီမုၢ်ဖိ အသိး, ပှၤအိၣ်ဖျဲၣ် လၢကီၢ်ပူၤ ဒ်န့ၣ်သိးလီၤ. အဂ့ၢ်ဒ်အံၤ, ယဲဒၣ်အံၤ ယမ့ၢ်ယွၤ သုကစၢ် လီၤ. 23 ဒီးစီၤမိၤၡ့ စံးဘၣ်တဲဘၣ် ပှၤအံၣ်စရ့လးဖိ လၢအဘၣ် ဟဲစိာ် ပှၤအံၣ်စရ့လးဖိ လၢအဆိၣ်အၢတၢ် တဂၤ ဆူ ပှၤသူၣ်ဒဲအလီၢ် လၢခိ, ဒီးကွံာ်အီၤ လၢလၢၢ်လီၤ. ဒီးပှၤအံၣ်စရ့လးဖိ မၤဝဲ ဒ်ယွၤ မၤလိာ် စီၤမိၤၡ့ အသိးန့ၣ်လီၤ.

1 ဒီးယွၤ ကတိၤတၢ် ဒီးစီၤမိၤၡ့ လၢကစၢၢ် စံၤနါ အလိၤ, ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ, ဒီးစံးဘၣ် အီၤ, တုၤ သုဟဲနုာ် လၢကီၢ် လၢယဟ့ၣ်လီၤသုဒီး, ဟီၣ်ခိၣ် ဘၣ်အိၣ်ဘှံး အတၢ်အိၣ်ဘှံး လၢယွၤ အဂီၢ်လီၤ. 3 ဃုနံၣ်န့ၣ် နကဖှံတၢ် လၢနစံာ်ပူၤ, ဒီးဃုနံၣ်န့ၣ် နကပဲာ်ဃိ ကဆှီထီၣ်ဘၣ် နစပံးအလီၢ်, ဒီးထၢဖှိၣ် အသၣ်လီၤ. 4 မ့မ့ၢ် နွံနံၣ်တနံၣ်န့ၣ် ကကဲထီၣ် တၢ်အိၣ်ဘှံးစီဆှံ အတၢ်အိၣ်ဘှံး လၢဟီၣ်ခိၣ် အဂီၢ်, တၢ်အိၣ်ဘှံး လၢယွၤအဂီၢ် လီၤ. ဖှံတၢ် လၢနစံာ်ပူၤ တဂ့ၤ. ဒီးပဲာ်ဃိကဆှီထီၣ် နစပံး အလီၢ် တဂ့ၤ. 5 တၢ် လၢအမဲထီၣ်ဒၣ်တၢ် လၢနကူးဘုအလီၢ်န့ၣ် နတဘၣ်ကူးဘၣ်. ဒီးနစပံးမုၢ် လၢနတကတဲာ်ကတီၤဘၣ်န့ၣ် နတဘၣ်ဒဲးဖှိၣ်ဘၣ် အသၣ်ဘၣ်. မ့ၢ်တၢ်အိၣ်ဘှံးအနံၣ် လၢဟီၣ်ခိၣ် အဂီၢ်လီၤ. 6 ဒီးဟီၣ်ခိၣ် အတၢ်အိၣ်ဘှံးန့ၣ် ကကဲထီၣ် တၢ်အီၣ် လၢသုဂီၢ်, လၢနဂီၢ်, ဒီး လၢနကုၢ်ပိာ်ခွါ အဂီၢ်, ဒီး လၢနကုၢ်ပိာ်မုၣ် အဂီၢ်, ဒီး လၢနပှၤ လၢအဒိးလဲအသး အဂီၢ်, ဒီး လၢပှၤတခီဘီမုၢ်ဖိ လၢအအိၣ်ဒီးနၤ အဂီၢ်, 7 ဒီး လၢနဆၣ်ဖိကီၢ်ဖိ အဒၢအဂီၢ်, ဒီးဆၣ်ဖိကီၢ်ဖိအမံၤ လၢနကီၢ်ပူၤ အဂီၢ်န့ၣ် တၢ်မဲထီၣ် ကကဲထီၣ် အတၢ်အီၣ်လီၤ. 8 ဒီးနဘၣ်ဂံၢ် လၢနဂီၢ် နွံအိၣ်ဘှံးနံၣ်, နွံနံၣ်နွံဘျီလီၤ. ဒီးနွံအိၣ်ဘှံးတၢ် အမုၢ်နံၤတဖၣ် ကကဲထီၣ် လၢနဂီၢ် လွံၢ်ဆံခွံနံၣ်လီၤ. 9 ဒီး လၢလါနွံလါ တလါထီၣ် ဆံဆဲၣ်နံၤတနံၤန့ၣ် နဘၣ်ဒုးခီဂာ် ကွဲၤအသီၣ်ဖးဒိၣ်လီၤ. လၢတၢ်ပူၤဖျဲး အမုၢ်တနံၤန့ၣ် သုဘၣ်ဒုးခီဂာ် ကွဲၤအသီၣ် လၢသုကီၢ် ဒီကီၢ်ညါလီၤ. 10 ယဲၢ်ဆံနံၣ်တနံၣ်န့ၣ် သုဘၣ်ပာ်စီဆှံအီၤ ဒီးကိးထီၣ် တၢ်ထူၣ်ဖျဲး လၢပှၤကီၢ်ဖိ ခဲလၢာ် အဂီၢ် လၢကီၢ်ပူၤ ဒီကီၢ်ညါလီၤ. ကကဲထီၣ် တၢ်သူၣ်ခုသးခု လၢသုဂီၢ်, ဒီးသု ကက့ၤက့ၤ တဂၤ ဆူအတၢ်ဟံးဃာ် စုာ်စုာ်, ဒီးသုကက့ၤက့ၤ တဂၤ ဆူအပှၤဒူၣ်ဖိ အအိၣ် စုာ်စုာ်လီၤ. 11 တၢ် လၢယဲၢ်ဆံအနံၣ် တနံၣ်န့ၣ် ကကဲထီၣ် တၢ်သူၣ်ခုသးခု လၢသုဂီၢ်လီၤ. သုတဘၣ်ဖှံတၢ်ဘၣ်. ဒီးသုတဘၣ်ကူးတၢ် လၢအမဲထီၣ်ဒၣ်တၢ်ဘၣ်. ဒီးတဘၣ်ဒဲးဖှိၣ် နစပံးမုၢ်အသၣ် လၢနတကတဲာ်ကတီၤအီၤန့ၣ်ဘၣ်. 12 အဂ့ၢ်ဒ်အံၤ, မ့ၢ်တၢ်သူၣ်ခုသးခု အကတီၢ်လီၤ. ကဘၣ်ကဲထီၣ် တၢ်စီဆှံ လၢသုဂီၢ်လီၤ. သုဘၣ်အီၣ် အတၢ်မဲထီၣ် လၢပျီပူၤလီၤ. 13 လၢတၢ်သူၣ်ခုသးခု အနံၣ်န့ၣ် သု ကက့ၤက့ၤ တဂၤ ဆူအတၢ်ဟံးဃာ်, တဂၤ ဆူအတၢ်ဟံးဃာ်ဒၣ်ဝဲ စုာ်စုာ်လီၤ. 14 ဒီးနမ့ၢ်ဆါကွံာ် တၢ်တမံၤမံၤ ဒီးပှၤ လၢနဃၢၤ မ့ၢ်ဂ့ၤ, နမ့ၢ်ပှ့ၤတၢ် လၢပှၤ လၢနဃၢၤ အစုပူၤ မ့ၢ်ဂ့ၤ, သုတဘၣ်မၤအၢလိာ်သုသး တဂၤ ဒီးတဂၤဘၣ်. 15 ဒ်နံၣ်ပူၤကွံာ် တၢ်သူၣ်ခုသးခု အကတီၢ် အတၢ်ဂံၢ် အသိးန့ၣ် နဘၣ်ပှ့ၤတၢ် လၢပှၤ လၢနဃၢၤလီၤ. ဒ်နံၣ် လၢအသၣ်အိၣ် အတၢ်ဂံၢ် အသိးန့ၣ် ဘၣ်ဆါတၢ် ဒီးနၤလီၤ. 16 ဖဲဒၣ် အနံၣ် အါအဝဲ အသိးန့ၣ် နဘၣ်မၤအါထီၣ် အပှ့ၤ လီၤ. ဒီးဖဲဒၣ် အနံၣ် စှၤဝဲ အသိးန့ၣ် နဘၣ်မၤစှၤလီၤ အပှ့ၤ လီၤ. အဂ့ၢ်ဒ်အံၤ, ဖဲဒၣ် တၢ်ဂံၢ် တၤသူၣ်တၤသၣ် အသိးန့ၣ် ဆါဝဲ ဒီးနၤလီၤ. 17 ဒီးသုတဘၣ်မၤအၢလိာ် သုသး တဂၤ ဒီးတဂၤဘၣ်. ဒီးနဘၣ်ပျံၤ နကစၢ်လီၤ. အဂ့ၢ်ဒ်အံၤ, ယဲဒၣ်အံၤ ယမ့ၢ် ယွၤ သုကစၢ် လီၤ. 18 ဒီးသုဘၣ်မၤ ယလုၢ်ယလၢ်, ဒီး တိၢ်န့ၢ် ယတၢ်စံၣ်ညီၣ်, ဒီးမၤအီၤလီၤ. ဒီးသုကအိၣ်ကဆိး လၢကီၢ်ပူၤန့ၣ် ကျၢၤကျၢၤလီၤ. 19 ဒီးဟီၣ်ခိၣ် ကဟ့ၣ် အတၤသၣ်, ဒီးသုကအီၣ်ကုးအီပှဲၤ, ဒီးသုကအိၣ်လၢအပူၤ ကျၢၤကျၢၤလီၤ. 20 ဒီးသုမ့ၢ်စံး, နွံနံၣ်တနံၣ်န့ၣ် ပကအီၣ် တၢ်မနုၤလဲၣ်န့ၣ်, ကွၢ်ကွၢ် ပတဘၣ်ဖှံတၢ်ဘၣ်. ဒီးပတဘၣ်ထၢဖှိၣ် အတၤသၣ်ဘၣ်န့ၣ် ဒီး, 21 ယကမၤလိာ် ယတၢ်ဆိၣ်ဂ့ၤဘၣ် လၢသုလိၤ ဃုနံၣ်တနံၣ် အတီၢ်ပူၤ, ဒီးကသၣ်ထီၣ် လၢသၢနံၣ် အဂီၢ်လီၤ. 22 ဒီးဃိးနံၣ်တနံၣ်န့ၣ် သုဘၣ်ဖှံတၢ်, ဒီးအီၣ် တၤသၣ် လီၢ်လံၤ တုၤလီၤ လၢခွံနံၣ်တနံၣ် ဖဲအတၤသၣ် တချုး ဟဲထီၣ်ဘၣ်ဒီး သုကအီၣ် တၢ်လီၢ်လံၤလီၤ. 23 ဟီၣ်ခိၣ် တဘၣ် တၢ်ဆါကွံာ်ဘၣ်အီၤ အထူအယိာ်ဘၣ်. အဂ့ၢ်ဒ်အံၤ, ဟီၣ်ခိၣ်န့ၣ်မ့ၢ် ယတၢ်လီၤ. ဒီးသု မ့ၢ် ပှၤတခီဘီမုၢ်ဖိ, ဒီးပှၤတမှံၤ လၢယမဲာ်ညါလီၤ. 24 ဒီး လၢဟီၣ်ခိၣ် လၢသုန့ၢ်ဘၣ် ဒီဘ့ၣ်ညါ အပူၤ, သု ဘၣ်ဟ့ၣ် ပှၤပှ့ၤက့ၤ အဟီၣ်ခိၣ်လီၤ. 25 နဒီပုၢ်ဝဲၢ်တဂၤ မ့ၢ်ဖှီၣ်လီၤ, ဒီးဆါကွံာ် အတၢ်ဟံးဃာ် ဒီး, ပှၤလၢအဘူးကတၢၢ် ဒီးအီၤ ဘၣ်ဟဲဒီး ပှ့ၤက့ၤတၢ် လၢအဒီပုၢ်ဝဲၢ် ဆါကွံာ်ဝဲန့ၣ်လီၤ. 26 ဒီးပှၤတဂၤန့ၣ် အပှၤ ပှ့ၤက့ၤတၢ် မ့ၢ်တအိၣ်ဘၣ်, ဒီးအစုဒၣ်ဝဲန့ၣ်မ့ၢ် ချုးန့ၢ်တၢ် အကြၢးအဘၣ် လၢအပှ့ၤက့ၤအီၤ ဒီး, 27 လၢအဆါကွံာ် တၢ်လံၤလံၤန့ၣ် မ်အဂံၢ် အနံၣ်အလါ, ဒီး လၢအတၢ်အါထီၣ်န့ၣ် မ်အဟ့ၣ်က့ၤ ပှၤ လၢအဝဲဆါကွံာ်တ့ၢ် အတၢ် လၢအီၤ တက့ၢ်, ဒီးကက့ၤက့ၤဆူအတၢ်ဟံးဃာ်န့ၣ်လီၤ. 28 ဒီးအစု မ့ၢ်တချုး န့ၢ်ဘၣ် တၢ်အကြၢးအဘၣ် လၢအကဟ့ၣ်က့ၤအီၤ ဒီးတၢ် လၢအဘၣ် တၢ်ဆါကွံာ်အီၤန့ၣ် ကအိၣ်ဒံး လၢပှၤ လၢအပှ့ၤအီၤ အစုပူၤ တုၤ တၢ်သူၣ်ခုသးခု အနံၣ်လီၤ. ဒီး လၢတၢ်သူၣ်ခုသးခု အနံၣ်န့ၣ် ကဟးထီၣ်ကွံာ်, ဒီးအဝဲဒၣ် ကက့ၤဆူအတၢ်ဟံးဃာ်လီၤ. 29 ဒီးပှၤမ့ၢ်ဆါကွံာ် တၢ်အိၣ်တၢ်ဆိး အဟံၣ်တဖျၢၣ် လၢဝ့ၢ် အိၣ်ဒီး အခိၣ်ဒူဒီး, လၢအဆါကွံာ် အလီၢ်ခံ တနံၣ်ညါန့ၣ် ပှ့ၤက့ၤအီၤသ့လီၤ. တနံၣ်ညါ အတီၢ်ပူၤန့ၣ် တၢ်ဟ့ၣ် အပှ့ၤက့ၤအီၤလီၤ. 30 ဒီးမ့ၢ်တပှ့ၤက့ၤဘၣ် လၢတနံၣ်ညါ အပူၤ ဒီး, ဟံၣ် လၢအအိၣ် လၢဝ့ၢ် အိၣ်ဒီး အခိၣ်ဒူ တဖျၢၣ်န့ၣ် ကအိၣ်စံာ်အိၣ်ကျၢၤ ဒီးပှၤ လၢအပှ့ၤအီၤ လီၤ လၢအစၢၤအသွဲၣ် ခဲလၢာ် လီၤ. တဘၣ်ဟးထီၣ် လၢတၢ်သူၣ်ခုသးခု အကတီၢ်ဘၣ်. 31 မ့မ့ၢ်ဟံၣ်ဧိၤဃီဧိၤ အိၣ်ဝဲ လၢသဝီ လၢအခိၣ်ဒူဝးတရံး အီၤ တအိၣ်ဘၣ်တဖၣ်န့ၣ်, တၢ်ဘၣ်ပာ်အီၤ ဒ်စံာ်ဧိၤပှဲၤဧိၤ လၢခိ အသိးန့ၣ်လီၤ. တၢ်ဟ့ၣ်ပှၤပှ့ၤက့ၤအီၤ, ဒီးကဟးထီၣ်ကွံာ် လၢတၢ်သူၣ်ခုသးခု အကတီၢ်လီၤ. 32 ဘၣ်ဆၣ်ဒီး ပှၤလ့ၤဝံဖိ အဝ့ၢ်တဖၣ်န့ၣ် ဒီးအဟံၣ်အဃီ လၢအဝ့ၢ် လၢအကဲထီၣ် အတၢ်ဟံးဃာ်န့ၣ် တၢ်ဟ့ၣ် ပှၤလ့ၤဝံဖိ ပှ့ၤက့ၤအီၤ တဘျီလၢ်လၢ်လီၤ. 33 ဒီးပှၤလ့ၤဝံဖိ မ့ၢ်ပှ့ၤက့ၤတၢ်ဒီး, အဟံၣ် လၢတၢ်ဆါကွံာ်အီၤ, ဒီးအဝ့ၢ် လၢအကဲထီၣ် အတၢ်ဟံးဃာ် ဘၣ်ဟးထီၣ်ကွံာ် လၢတၢ်သူၣ်ခုသးခု အကတီၢ်လီၤ. အဂ့ၢ်ဒ်အံၤ, ဟံၣ်ဧိၤဃီဧိၤ လၢပှၤလ့ၤဝံဖိ အဝ့ၢ်ပူၤန့ၣ်မ့ၢ် အတၢ်ဟံးဃာ် လၢပှၤအံၣ်စရ့လးဖိ အကျါလီၤ. 34 ဒီးအစံာ်အပှဲၤ လၢအဝ့ၢ်ဃၢၤတဖၣ်န့ၣ် တဘၣ်ဘၣ် တၢ်ဆါကွံာ်အီၤဘၣ်. အဂ့ၢ်ဒ်အံၤ, မ့ၢ်အတၢ်ဟံးဃာ် အထူအယိာ်လီၤ. 35 ဒီးနဒီပုၢ်ဝဲၢ် မ့ၢ်ဖှီၣ်လီၤ, ဒီးအစုလီၤစၢ် ဒီးနၤဒီး, န ဘၣ်ဒုးဆူၣ်ထီၣ် အဂံၢ်အဘါ, ပှၤတခီဘီမုၢ်ဖိမ့ၢ်ဂ့ၤ, ပှၤတမှံၤမ့ၢ်ဂ့ၤ, ဒ်သိး အကမူဒီးနၤလီၤ. 36 စ့အအ့ၣ် မ့ၢ်ဂ့ၤ, တၢ်အါထီၣ် မ့ၢ်ဂ့ၤ, ဟံးန့ၢ် လၢအီၤ တဂ့ၤ. ဒီးပျံၤ နကစၢ်, ဒီးဒုးမူ နဒီပုၢ်ဝဲၢ် ဒီးနၤ တက့ၢ်. 37 နတဘၣ်ဟ့ၣ်အီၤ လၢနစ့ လၢတၢ်အ့ၣ်ထီၣ် အဂီၢ်ဘၣ်. ဒီးနတဘၣ်ဟ့ၣ်အီၤ လၢနတၢ်အီၣ် လၢတၢ်အါထီၣ် အဂီၢ်ဘၣ်. 38 ယဲဒၣ်အံၤ ယမ့ၢ်ယွၤ သုကစၢ် လၢအဒုးဟးထီၣ်ကွံာ် သု လၢကီၢ်အဲၤကူပတူး အပူၤ, ဒ်သိး ယကဟ့ၣ်လီၤသု လၢကီၢ်ကနၤဧၣ်, ဒီးကဲထီၣ် သုကစၢ်လီၤ. 39 ဒီးနဒီပုၢ်ဝဲၢ် လၢနဃၢၤ မ့ၢ်ဖှီၣ်လီၤ, ဒီးဘၣ်တၢ်ဆါကွံာ်အီၤ လၢနၤဒီး, နတဘၣ်မၢအမၤ နကုၢ်နပှၤ အတၢ်ဘၣ်, 40 ဒ်ပှၤဒိးလဲအသး အသိး, ဒ်ပှၤတမှံၤ အသိးန့ၣ် ကဘၣ် အိၣ်ဒီးနၤလီၤ. ကမၤ နတၢ် တုၤ လၢတၢ်သူၣ်ခုသးခု အနံၣ်လီၤ. 41 တုၤနုၤတဘျီ ကဟးထီၣ်ဝဲ လၢနအိၣ်, အဝဲဒၣ် ဒီးအဖိအလံၤ အိၣ်ဒီးအီၤ, ဒီးကက့ၤက့ၤဆူအဒူၣ်ဒၣ်ဝဲအအိၣ်, ဒီးဖဲအပၢ်တဖၣ် အတၢ်ဟံးဃာ် အအိၣ်န့ၣ် ကက့ၤက့ၤဝဲလီၤ. 42 အဂ့ၢ်ဒ်အံၤ, အဝဲသ့ၣ်တဖၣ် မ့ၢ်ယခ့ယပှၤ လၢယဒုးဟးထီၣ်ကွံာ် လၢကီၢ်အဲၤကူပတူး အပူၤန့ၣ်လီၤ. တဘၣ်ဘၣ် တၢ်ဆါကွံာ်အီၤ ဒ်ပှၤအကုၢ်အပှၤ အသိးဘၣ်. 43 န တဘၣ်ပၢအီၤ ဒီး နစုဆူၣ် နခီၣ်သကးဘၣ်. မ့မ့ၢ်နဘၣ်ပျံၤ နကစၢ်လီၤ. 44 နကုၢ်ပိာ်ခွါတဖၣ်, ဒီးနကုၢ်ပိာ်မုၣ်တဖၣ်, လၢအအိၣ်ဒီးနၤန့ၣ် ကမ့ၢ် ပှၤကလုာ်တဖၣ် အဖိ လၢအအိၣ်ဝးတရံးသုလီၤ. သုကန့ၢ်ဘၣ် ကုၢ်ပိာ်ခွါ, ဒီးကုၢ်ပိာ်မုၣ် လၢအီၤလီၤ. 45 ဒီးသုကန့ၢ်ဘၣ် စ့ၢ်ကီး လၢအပှၤကလုာ်တဖၣ် အဖိ လၢအအိၣ်ဝဲဆိးဝဲ လၢသုကျါ, ဒီး လၢပှၤအဒူၣ်ဖိ လၢအအိၣ်ဒီးသု, လၢအထီၣ်ဖိ လၢသုကီၢ်ပူၤ, ဒီးကကဲ လၢသုတၢ်ဟံးဃာ်လီၤ. 46 ဒီးသုကန့ၢ်ဘၣ်သါအီၤ လၢသုဖိသုလံၤ အဂီၢ် လၢသုလီၢ်ခံန့ၣ် ဒ်သိး အကန့ၢ်ဘၣ်သါဝဲ လၢအတၢ်ဟံးဃာ် လီၤစိၤလီၤထီလီၤ. မ့မ့ၢ်သုဒီပုၢ်ဝဲၢ် ပှၤအံၣ်စရ့လးဖိအံၤ, သုတဘၣ်ပၢလိာ်သုသး သကိးသကိးဒီး သုစုဆူၣ်ခီၣ်သကးဘၣ်. 47 ဒီးပှၤတခီဘီမုၢ်ဖိ မ့ၢ်ဂ့ၤ, ပှၤတမှံၤ မ့ၢ်ဂ့ၤ, မ့ၢ်ထူးထီၣ်တီၤထီၣ် ဒီးနၤ, ဒီးနဒီပုၢ်ဝဲၢ် အိၣ်လၢအဃၢၤ မ့ၢ်ဖှီၣ်လီၤ, ဒီးဆါလီၤကွံာ်အသး လၢပှၤတခီဘီမုၢ်ဖိဂ့ၤ, ပှၤတမှံၤဂ့ၤ, လၢပှၤတခီဘီမုၢ်ဖိ အဒူၣ်ဖိဂ့ၤ အိၣ်လၢနဃၢၤဒီး, 48 ဆါလီၤကွံာ်အသး အလီၢ်ခံန့ၣ် တၢ်ဟ့ၣ်ပှၤကပှ့ၤက့ၤ အီၤလီၤ. အဒီပုၢ်ဝဲၢ် တဂၤဂၤ ကပှ့ၤက့ၤအီၤလီၤ. 49 အဖါတံၢ်မ့ၢ်ဂ့ၤ, အဖါတံၢ်အဖိ မ့ၢ်ဂ့ၤ, ကပှ့ၤက့ၤအီၤလီၤ. အဘူးအတံၢ် လၢအဒူၣ်ဒၣ်ဝဲ တဂၤဂၤ ကပှ့ၤက့ၤအီၤလီၤ. ဒီးအစု မ့ၢ်ချုးန့ၢ်တၢ်ဒီး, ကပှ့ၤက့ၤလီၤအသးလီၤ. 50 ဒီးဘၣ်ဂံၢ်တၢ် ဒီးပှၤ လၢအပှ့ၤအီၤ လၢနံၣ် လၢအဆါ လီၤကွံာ်အသး တုၤလီၤ လၢတၢ်သူၣ်ခုသးခုအနံၣ်, ဒီး အပှ့ၤန့ၣ် ကဒ်အနံၣ်အလါ အသိးလီၤ. ကမၤအသးဒီး အီၤ ဒ်ပှၤဒိးလဲဖိ အမုၢ်နံၤတဖၣ် အသိးန့ၣ်လီၤ. 51 ဒီးမ့ၢ် အိၣ်ဒံး အါနံၣ်ဒီး, ဒ်အဝဲသ့ၣ် အသိးန့ၣ် ဘၣ်ဟ့ၣ်က့ၤ အပှ့ၤ လၢစ့ လၢတၢ်ပှ့ၤအီၤ အပူၤလီၤ. 52 ဒီးမ့ၢ်အိၣ်ဒံးစှၤနံၣ် တုၤ လၢတၢ်သူၣ်ခုသးခု အနံၣ်ဒီး, ဘၣ်ဂံၢ်တၢ် ဒီးအီၤ, ဒီးဒ်အနံၣ် အိၣ်ဝဲ အသိးန့ၣ် ဘၣ်ဟ့ၣ်က့ၤ အတၢ်ပှ့ၤက့ၤန့ၣ်လီၤ. 53 ဒ်ပှၤဒိးလဲအသး တနံၣ်တနံၣ် အသိးန့ၣ် ကအိၣ်ဒီးအီၤလီၤ. တဘၣ်ပၢအီၤ ဒီးအစုဆူၣ် အခီၣ်သကး လၢနမဲာ်ညါဘၣ်. 54 ဒီးမ့ၢ်တပှ့ၤက့ၤဘၣ်အီၤ လၢတၢ်အံၤတဖၣ်ဘၣ်ဒီး, ကဟးထီၣ်ကွံာ် လၢတၢ်သူၣ်ခုသးခုအနံၣ်, အဝဲဒၣ် ဒီး အဖိအလံၤ အိၣ်ဒီးအီၤလီၤ. 55 အဂ့ၢ်ဒ်အံၤ, ပှၤအံၣ်စရ့လးဖိ မ့ၢ်တၢ်အခ့အပှၤ လၢယဂီၢ်လီၤ. အဝဲသ့ၣ်တဖၣ်န့ၣ်မ့ၢ် ယခ့ယပှၤ လၢယဒုးဟးထီၣ်ကွံာ် လၢကီၢ်အဲၤကူပတူး အပူၤလီၤ. ယဲဒၣ်အံၤ, ယမ့ၢ်ယွၤ သုကစၢ် လီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 26

1 တၢ်ဂီၤတၢ်ဖီၣ်မ့ၢ်ဂ့ၤ, တၢ်ဂီၤစိးပျၤအသးမ့ၢ်ဂ့ၤ, သု တတ့ လၢသုဂီၢ် တဂ့ၤ. ဒီးသုတပာ်ဆၢထၢၣ် တၢ်အထူၣ် အိၣ်ဒီး တၢ်ဂီၤ တဂ့ၤ. ဒီးသုတပာ်လၢၢ် အိၣ်ဒီး တၢ်ဂီၤတဖၣ် လၢအလိၤ လၢသုကီၢ်ပူၤ, ဒ်သိး သုကဘါအီၤန့ၣ် တဂ့ၤ. အဂ့ၢ်ဒ်အံၤ, ယဲဒၣ်အံၤ ယမ့ၢ်ယွၤ သုကစၢ် လီၤ. 2 သုဘၣ် တိၢ်န့ၢ် ယအိၣ်ဘှံးအနံၤတဖၣ်, ဒီးယူးယီၣ် ယလီၢ်စီဆှံလီၤ. ယဲဒၣ်အံၤ ယမ့ၢ်ယွၤလီၤ. 3 သုမ့ၢ်လဲၤတၢ် လၢယလုၢ်ယလၢ် အပူၤ, ဒီး တိၢ်န့ၢ် ယတၢ်မၤလိာ်, ဒီးမၤအီၤ ဒီး, 4 ယကဟ့ၣ်လီၤသု လၢတၢ်စူၤ လၢအဆၢအကတီၢ်ဒၣ်ဝဲ, ဒီးဟီၣ်ခိၣ် ကဟ့ၣ် အတၢ်အါထီၣ် ဒီးသ့ၣ် လၢပှၢ်လၢ်ကျါန့ၣ် အတၤသၣ်, 5 ဒီးသုယီၢ်ဘု ကချုးန့ၢ် တၢ်ထၢဖှိၣ်စပံးသၣ်, ဒီးတၢ်ထၢဖှိၣ်စပံးသၣ် ကချုးန့ၢ် တၢ်ဖှံတၢ်အဆၢအကတီၢ်, ဒီးသုကအီၣ်ကုးအီပှဲၤ, ဒီးအိၣ်လၢသုကီၢ်ပူၤ ကျၢၤကျၢၤလီၤ. 6 ဒီးယကပာ်လီၤ တၢ်ဃူတၢ်ဖိး လၢထံဧိၤကီၢ်ဧိၤ အပူၤ, ဒီး သုကမံလီၤ, ဒီးပှၤတမၤပျံၤမၤဖုးသု နီတဂၤဘၣ်, ဒီး ယကဒုးဟးထီၣ်ကွံာ် ဆၣ်ဖိကီၢ်ဖိအအၢ လၢသုကီၢ်ပူၤ, ဒီးနးဧိၤဘီဧိၤ တလဲၤခီဂာ်ဘၣ် သုကီၢ်ဘၣ်. 7 ဒီးသုကလူၤဟီထီၣ်ကွံာ် သုဒုၣ်သုဒါ, ဒီးကလီၤဃံၤ လၢသုမဲာ်ညါ လၢနးဧိၤဘီဧိၤလီၤ. 8 ဒီးပှၤယဲၢ်ဂၤ လၢသုကျါ ကလူၤဟီထီၣ်ကွံာ် ပှၤတကယၤ, ဒီးပှၤတကယၤ လၢသုကျါ ကလူၤဟီထီၣ်ကွံာ် ပှၤတကလး, ဒီးသုဒုၣ်သုဒါ ကလီၤဃံၤ လၢသုမဲာ်ညါ လၢနးဧိၤဘီဧိၤလီၤ. 9 အဂ့ၢ်ဒ်အံၤ, ယကကွၢ်မဲာ်သု, ဒီးယကဒုးသၣ်ထီၣ် သု, ဒီးမၤအါထီၣ်သု, ဒီးဒုးအိၣ်ဂၢၢ်ဆိးကျၢၤ ယတၢ်အၢၣ်လီၤအီလီၤ ဒီးသုလီၤ. 10 ဒီးသုကအီၣ် တၢ်လီၢ်လံၤ, ဒီးစိာ်ထီၣ်ကွံာ် တၢ်လီၢ်လံၤ လၢတၢ်အသီ အဃိလီၤ. 11 ဒီးယကပာ် ယအိၣ်ယဆိးအလီၢ် လၢသုကျါ, ဒီးယ တသးဘၣ်အၢဘၣ်သုဘၣ်. 12 ဒီးယကလဲၤတၢ် လၢသုကျါ, ဒီးယကမ့ၢ်သုကစၢ်, ဒီးသုမ့ၢ်ယပှၤဂီၢ်မုၢ်လီၤ. 13 ယဲဒၣ်အံၤ ယမ့ၢ်ယွၤ သုကစၢ် လၢအဒုးဟးထီၣ်ကွံာ် သု လၢကီၢ်အဲၤကူပတူး အပူၤ, ဒ်သိး သုသုတမ့ၢ်လၢၤ အဝဲသ့ၣ် အကုၢ်အပှၤ တဂ့ၤ. ဒီးယမၤကၢ်လံ သုနီၣ်ယိးအဘိ ဒီးဒုးလဲၤထူၣ်ကလာ်သုလီၤ. 14 မ့မ့ၢ်သုမ့ၢ် တဒိကနၣ်ဘၣ် ယကလုၢ်, ဒီးတတိၢ်န့ၢ်ဘၣ် ယတၢ်မၤလိာ် ခဲလၢာ်. 15 ဒီးသုမ့ၢ်မၤတရီတပါ ယလုၢ်ယလၢ်, ဒီးသုမ့ၢ်သးဘၣ်အၢ ယတၢ်စံၣ်ညီၣ် တုၤသု တတိၢ်န့ၢ်ဘၣ် ကယဲၢ် ယတၢ်မၤလိာ်ဘၣ်, ဒီးလုၣ်သ့ၣ်ခါပတာ် ယတၢ်အၢၣ်လီၤအီလီၤဒီး, 16 မ့ၢ်မး ယကမၤသု လၢတၢ်အံၤလီၤ, ယကဒုးအိၣ်သကိးသု လၢတၢ်ပျံၤတၢ်ဖုး, တၢ်ဃဲၤလီၤကွံာ်, ဒီးတၢ်ညၣ်ဂိၢ်ကိၢ် လၢအကမၤလၢာ် သုမဲာ်, ဒီးဒုးအိၣ်ထီၣ် တၢ်သူၣ်အုးသးအုး, ဒီးသု ကဖှံ သုချံ ကလီကလီလီၤ. အဂ့ၢ်ဒ်အံၤ သုဒုၣ်သုဒါ ကအီၣ်ကွံာ်အီၤလီၤ. 17 ဒီးယကပာ်ထီဒါ ယမဲာ် လၢသုလိၤ, ဒီးသုကဘၣ် တၢ်မၤသံသု လၢသုဒုၣ်သုဒါ အမဲာ်ညါလီၤ. ပှၤလၢအသးဟ့သု ကပၢသုလီၤ. တုၤ ပှၤတလူၤဘၣ်သု နီတဂၤဘၣ် ဒီး, သုကဃ့ၢ်လီၤ. 18 ဒီး လၢတၢ်န့ၣ်တဖၣ် အဃိ သုမ့ၢ်တဒိကနၣ်ဘၣ် ယကလုၢ်ဒီး, ယကသိၣ်ဃီၣ်ဒံးသု လၢသုတၢ်ဒဲးဘး အဃိ နွံဘျီဒံးလီၤ. 19 ဒီးယကမၤကၢ်ကွံာ် သုစိသုကမီၤ အတၢ်ထီၣ်ထီ, ဒီးပာ်သုမူခိၣ် ဒ်ထးအသိး, ဒီးသုဟီၣ်ခိၣ် ဒ်တိၢ် အသိးန့ၣ်လီၤ. 20 ဒီးသုက လၢာ်ဂံၢ်လၢာ်ဘါ ကလီကလီလီၤ. အဂ့ၢ်ဒ်အံၤ, ဟီၣ်ခိၣ် တဟ့ၣ်ဘၣ် အတၢ်အါထီၣ်ဘၣ်, ဒီးသ့ၣ် လၢဟီၣ်ခိၣ်န့ၣ် တသၣ်ထီၣ်ဘၣ် အတၤသၣ်ဘၣ်. 21 ဒီးသုမ့ၢ်လဲၤတၢ်ထီဒါ ဒီးယၤ, ဒီးတဒိကနၣ်ဘၣ် ယကလုၢ်ဘၣ်ဒီး, ယကဒုးဟဲဘၣ်ဒံးသု လၢတၢ်နးတၢ်ဖှီၣ် နွံဘျီဒံး, ဒ်သုတၢ်ဒဲးဘး အိၣ်ဝဲ အသိးန့ၣ်လီၤ. 22 ဒီးယကမၢလီၤ ဆၣ်ဖိကီၢ်ဖိ အမံၤ လၢသုကျါ လၢအကမၤန့ၢ်ဆူၣ် သုဖိသုလံၤ, ဒီးမၤဟးဂီၤကွံာ် သုဆၣ်ဖိကီၢ်ဖိ အဒၢ, ဒီးမၤစှၤလီၤသု, ဒီးသုကျဲဧိၤကပူၤဧိၤ ကအိၣ်သယုၢ်လီၤ. 23 ဒီးသုမ့ၢ်တဃၣ်လိၤက့ၤဘၣ်သုသး လၢတၢ်န့ၣ်တဖၣ် အဃိ, ဒီးလဲၤတၢ်ထီဒါယၤဒီး, 24 ယကလဲၤတၢ်ထီဒါ စ့ၢ်ကီး သု, ဒီးသိၣ်ဃီၣ်ဒံးသု လၢသုတၢ်ဒဲးဘး အဃိ နွံဘျီဒံးလီၤ. 25 ဒီးယကဒုးလဲၤနုာ်နး လၢသုကျါ လၢအကမၤကၣ်တၢ် လၢယတၢ်အၢၣ်လီၤအီလီၤ အဃိလီၤ. ဒီးတုၤ သုအိၣ်ဖှိၣ်ရိဖှိၣ် လၢသုဝ့ၢ်တဖၣ် အပူၤ ဒီး, ယကမၢလီၤ တၢ်သံသတြိာ် လၢသုကျါလီၤ. ဒီးတၢ်ကဟ့ၣ်လီၤကွံာ်သု ဆူသုဒုၣ်သုဒါ အစုပူၤလီၤ. 26 ဒီးတုၤ ယမၤကၢ် သုကိၣ်အနီၣ်ထိးဘိဒီး, ပိာ်မုၣ် ဆံဆဲၣ်ဂၤ ကကုၢ် ကိၣ် လၢဖၣ်ကပူၤ တပူၤ, ဒီးပှၤကဟ့ၣ်လီၤသု ကိၣ် လၢတၢ်လီၤတယၢၢ်, ဒီးသုကအီၣ်တၢ်, ဒီး တဘျဲးအီၣ်ဘၣ်လီၤ. 27 ဒီး လၢတၢ်ခဲလၢာ် အဃိန့ၣ် သုမ့ၢ်တဒိကနၣ် ယကလုၢ်ဘၣ်, ဒီးလဲၤထီဒါယၤဒီး, 28 ယကလဲၤထီဒါသု စ့ၢ်ကီး လၢတၢ်သးထီၣ်ဆူၣ်, ဒီးယကသိၣ်ဃီၣ်သု, လၢသုတၢ်ဒဲးဘး အဃိ နွံဘျီလီၤ. 29 ဒီးသုကအီၣ် သုဖိခွါတဖၣ် အညၣ်, ဒီးသုဖိမုၣ်တဖၣ် အညၣ်န့ၣ်, သုကအီၣ် အီၤလီၤ. 30 ဒီးယကမၤဟးဂီၤ သုလီၢ်ထီၣ်ထီ, ဒီးယကကူာ်လီၤကွံာ် သုတၢ်ဂီၤဃမၣ်, ဒီးယကကွံာ်တ့ၢ်ကွံာ် သုစိၣ်, လၢသုတၢ်ဂီၤ အမိၢ်ပှၢ် အဖီခိၣ်, ဒီးယကသးဘၣ်အၢသုလီၤ. 31 ဒီးယကမၤသယုၢ် သုဝ့ၢ်တဖၣ်, ဒီးမၤဟးဂီၤကွံာ် သုလီၢ်စီဆှံ, ဒီးယတနၢဘၣ် သုတၢ်နၢမူဘၣ်. 32 ဒီးယကမၤသယုၢ် ထံဧိၤကီၢ်ဧိၤ, ဒီးသုဒုၣ်သုဒါ လၢအအိၣ်အဆိး လၢအပူၤန့ၣ် ကပာ်အသး ကမၢကမၣ်လီၤ. 33 ဒီးယကမၤပြံပြါသု လၢပှၤကလုာ်ဂၤ အကျါ, ဒီးယ ကဘီၣ်ထီၣ် နးတဘ့ၣ် လၢသုလီၢ်ခံ, ဒီးသုကီၢ် ကအိၣ်သယုၢ်, ဒီးသုဝ့ၢ်တဖၣ် ကဟးဂီၤလီၤ. 34 တုၤနုၤတစု ထံဧိၤကီၢ်ဧိၤ ကမုာ်လၤဝဲ လၢအတၢ်အိၣ်ဘှံး အနံၤတဖၣ်, ကယဲၢ် မုၢ်နံၤ လၢအအိၣ်သယုၢ်, ဒီး သုအိၣ်လၢသုဒုၣ်သုဒါ အကီၢ်ပူၤလီၤ. တုၤနုၤတစု ထံဧိၤကီၢ်ဧိၤ ကအိၣ်ဘှံး, ဒီးမုာ်လၤ လၢအအိၣ်ဘှံး အနံၤတဖၣ် အပူၤလီၤ. 35 မုၢ်နံၤ ခဲလၢာ် လၢကီၢ်အိၣ်သယုၢ်န့ၣ် ကအိၣ်ဘှံး, လၢအတအိၣ်ဘှံးဘၣ် လၢအိၣ်ဘှံးအနံၤ လၢသုအိၣ်လၢအပူၤ အဖၢမုၢ် အဃိလီၤ. 36 ဒီးသုပှၤ လၢအအိၣ်လီၤတဲာ်တဖၣ်န့ၣ် ယကဒုးလီၤဘှါအီၤ လၢအဒုၣ်အဒါ အကီၢ်ပူၤ, ဒီးသ့ၣ်လၣ်ဟူးဝးအသီၣ် ကလူၤအီၤ, ဒီးကဃ့ၢ်ကွံာ်ဒ် လၢနးတဘ့ၣ် အအိၣ် အသိး, ဒီးပှၤမ့ၢ်တလူၤဘၣ်အီၤ နီတဂၤဘၣ်ဒီး, ကလီၤဃံၤဝဲလီၤ. 37 ဒီးပှၤတလူၤအီၤ နီတဂၤဘၣ်ဒီး, ကလီၤဃံၤလိာ်အသး တဂၤ လၢတဂၤ အဖီခိၣ်, ဒ်အအိၣ် လၢနးဧိၤဘီဧိၤ အမဲာ်ညါ အသိးန့ၣ်လီၤ. ဒီးသုဆၢထၢၣ် လၢသုဒုၣ်သုဒါ အမဲာ်ညါ တကဲဘၣ်လီၤ. 38 ဒီးသုကတုၤ လၢတၢ်ဟးဂူာ်ဟးဂီၤ လၢပှၤကလုာ်တဖၣ် အကျါ, ဒီးသုဒုၣ်သုဒါအကီၢ်န့ၣ် ကအီၣ်ကွံာ်သုလီၤ. 39 ဒီးသုပှၤ လၢအအိၣ်လီၤတဲာ်တဖၣ် ကဃဲၤလီၤကွံာ် လၢအတၢ်ဒဲးဘး အပူၤ, လၢသုဒုၣ်သုဒါ အကီၢ်ပူၤ, ဒီး လၢအပၢ်တဖၣ် အတၢ်ဒဲးဘး စ့ၢ်ကီး အပူၤန့ၣ် ကဃဲၤလီၤကွံာ်ဝဲ ဒီးအီၤလီၤ. 40 ဒီးကအၢၣ်လီၤအီလီၤ အတၢ်ဒဲးဘး, ဒီးအပၢ်တဖၣ် အတၢ်ဒဲးဘး, ဒီးအတၢ်ကမၣ် လၢအမၤကမၣ်ယၤ, ဒီး လၢအလဲၤထီဒါယၤဒီး, 41 ယလဲၤထီဒါအီၤ, ဒီးဒုးလဲၤအီၤ ဆူအဒုၣ်အဒါ အကီၢ်ပူၤန့ၣ်လီၤ. တုၤနုၤတစု အသး လၢအတဒိး တၢ်ကူးတရံးဘၣ် မ့ၢ်ဆီၣ်လီၤအသး, ဒီးမ့ၢ်တူၢ်လိာ် တၢ်ဒဲးဘး လၢယဒုးဘၣ်အီၤ ဒီး, 42 ယကသ့ၣ်နီၣ်ထီၣ်က့ၤ ယတၢ်အၢၣ်လီၤအီလီၤ ဒီးစီၤယၤကိာ်, ဒီးယ တၢ်အၢၣ်လီၤအီၤလီၤ ဒီးစီၤအံၤစဲး စ့ၢ်ကီး, ဒီးယတၢ်အၢၣ်လီၤအီလီၤ ဒီးစီၤအၤဘြၤဟၣ် စ့ၢ်ကီး, ဒီးယကသ့ၣ်နီၣ်ထီၣ်က့ၤ အီၤ, ဒီးယကသ့ၣ်နီၣ်ထီၣ်က့ၤ ထံဧိၤကီၢ်ဧိၤလီၤ. 43 ဒီးထံဧိၤကီၢ်ဧိၤ ကဘၣ် တၢ်လဲၤသဒၣ်အီၤ, ဒီးကမုာ် လၤ လၢအအိၣ်ဘှံးအနံၤ, ဖဲအအိၣ်သယုၢ် လၢအဝဲသ့ၣ် တအိၣ်ဘၢ အဖၢမုၢ်န့ၣ်, ဒီးအဝဲသ့ၣ်တဖၣ်န့ၣ် ကတူၢ်လိာ် တၢ်ဒဲးဘး လၢအဘၣ်အီၤလီၤ. အဂ့ၢ်ဒ်အံၤ, မၤတရီတပါ ယတၢ်စံၣ်ညီၣ်တဖၣ်, ဒီးသးဘၣ်အၢ ယလုၢ်ယလၢ်လီၤ. 44 ဘၣ်ဆၣ်ဒီး တုၤအအိၣ် လၢအဒုၣ်အဒါ အကီၢ်ပူၤဒီး, ယတကွံာ်တ့ၢ်ကွံာ်ဘၣ်အီၤဘၣ်. ဒီးယတသးဘၣ်အၢ အီၤ တုၤယကမၤဟးဂီၤအီၤ ခဲလၢာ်, ဒီးမၤဟးဂီၤ ယတၢ်အၢၣ်လီၤအီလီၤ ဒီးအီၤဘၣ်. အဂ့ၢ်ဒ်အံၤ, ယမ့ၢ်ယွၤ အကစၢ်လီၤ. 45 ဒီး လၢအဂီၢ်န့ၣ် ယကသ့ၣ်နီၣ်ထီၣ်က့ၤ အထူအထံး အတၢ်အၢၣ်လီၤအီလီၤ, လၢယဒုးဟးထီၣ်အီၤ လၢကီၢ်အဲၤကူပတူး အပူၤ လၢပှၤကလုာ်တဖၣ် အမဲာ်ညါ ဒ်သိး ယကမ့ၢ် အကစၢ်လီၤ. ယဲဒၣ်အံၤ ယမ့ၢ်ယွၤလီၤ. 46 အန့ၣ်မ့ၢ် တၢ်အလုၢ်အလၢ်, ဒီးတၢ်စံၣ်ညီၣ်, ဒီးတၢ်သိၣ်တၢ်သီတဖၣ်, လၢယွၤ ပာ်လီၤ လၢအဘၢၣ်စၢၤ ဒီးပှၤအံၣ်စရ့လးဖိ အဘၢၣ်စၢၤ, လၢစီၤမိၤၡ့ အစုပူၤ လၢကစၢၢ် စံၤနါ အလိၤလီၤ.


လံာ်စီၤမိၤၡ့ သၢဘ့ၣ်တဘ့ၣ်. Leviticus 27

1 ဒီးယွၤ ကတိၤတၢ် ဒီးစီၤမိၤၡ့, ဒီးစံးဝဲဒၣ်, 2 ကတိၤတၢ် ဒီးပှၤအံၣ်စရ့လးဖိ ဒီး စံးဘၣ်အီၤ, တုၤ ပှၤဆိၣ်လီၤအသး လီၤဆီဒၣ်တၢ် ဒီး, ဖဲနပာ်အပှ့ၤန့ၣ် ပှၤတဂၤ ကအိၣ်လၢယွၤ အဂီၢ်လီၤ. 3 ဒီးနမ့ၢ်ပာ် ပှၤပိာ်ခွါ လၢအသးပှၢ် အနံၣ် ခံဆံ တုၤ လၢအသးပှၢ် အနံၣ် ဃုဆံ အပှ့ၤ ဒီး နဘၣ်ပာ် အပှ့ၤ လၢစ့ၡက့လး ယဲၢ်ဆံ, ဒ်တၢ်အလီၢ်စီဆှံ အၡက့လး အသိးန့ၣ်လီၤ. 4 ဒီးမ့မ့ၢ်ပိာ်မုၣ်တဂၤ ဒီး, နဘၣ်ပာ် အပှ့ၤ လၢစ့ၡက့လး သၢဆံလီၤ. 5 ဒီးမ့မ့ၢ် လၢအသးပှၢ် ယဲၢ်နံၣ် တုၤလၢအသးပှၢ် အနံၣ် ခံဆံဒီး, နဘၣ်ပာ် ပိာ်ခွါ အပှ့ၤ လၢစ့ၡက့လး ခံဆံ, ဒီး ပိာ်မုၣ် လၢစ့ၡက့လး တဆံလီၤ. 6 ဒီး လၢအသးပှၢ် တလါ တုၤ လၢအသးပှၢ် ယဲၢ်နံၣ်ဒီး, နဘၣ်ပာ် ပိာ်ခွါအပှ့ၤ လၢစ့ ယဲၢ်ၡက့လး, ဒီးနဘၣ်ပာ် ပိာ်မုၣ်အပှ့ၤ လၢစ့ သၢၡက့လးလီၤ. 7 ဒီးမ့မ့ၢ် လၢအသးပှၢ် အနံၣ် ဃုဆံဒီး အဖီခိၣ်ဒီး, နဘၣ်ပာ် ပိာ်ခွါအပှ့ၤ လၢစ့ တဆံယဲၢ် ၡက့လး, ဒီးပိာ်မုၣ် လၢစ့ ဆံဆဲၣ် ၡက့လးလီၤ. 8 ဒီးမ့ၢ်ဖှီၣ်န့ၢ်အပှ့ၤ လၢနပာ်အီၤ တက့ၢ်ဒီး, ဘၣ်ပာ်အသး လၢပှၤလုၢ်တၢ်အဒိၣ် အမဲာ်ညါ, ဒီးပှၤလုၢ်တၢ်အဒိၣ် ဘၣ်ပာ်အပှ့ၤ, ဒ်ပှၤ လၢအဆိၣ်လီၤအသး အစုချုးန့ၢ် တၢ် အသိးန့ၣ်, ပှၤလုၢ်တၢ်အဒိၣ် ဘၣ်ပာ်အပှ့ၤလီၤ. 9 ဒီးမ့မ့ၢ်ဆၣ်ဖိကီၢ်ဖိ လၢပှၤမၤဘူၣ်ယွၤ လၢအီၤ ဒီး, ကယဲၢ် တၢ် လၢပှၤမၤဘူၣ်ယွၤ လၢအီၤ ခဲလၢာ်န့ၣ် ကကဲထီၣ် တၢ်စီဆှံလီၤ. 10 တပာ်ဘၣ် တၢ်အဂၤ လၢအလီၢ်ဘၣ်, ဒီးအဂ့ၤတဒု လၢအအၢတဒု အဂီၢ် မ့ၢ်ဂ့ၤ, အအၢတဒု လၢအဂ့ၤတဒု အဂီၢ် မ့ၢ်ဂ့ၤ, တဘၣ်လဲလိာ်အီၤဘၣ်. ဒီးမ့ၢ်လဲလိာ်တဒု လၢတဒုအဂီၢ် သပှၢ်တၢၢ်ဒီး, အဝဲတဒု ဒီးတၢ် လၢအလဲလိာ်တဒု ကကဲထီၣ် တၢ်စီဆှံလီၤ. 11 ဒီးမ့မ့ၢ်ဆၣ်ဖိကီၢ်ဖိ တကဆှီဘၣ် တဒုဒု လၢပှၤတမၤဘၣ် လၢတၢ်လုၢ် လၢယွၤ အဂီၢ်ဒီး, ကဘၣ်ပာ် ဆၣ်ဖိကီၢ်ဖိ တဒု လၢပှၤလုၢ်တၢ်အဒိၣ် အမဲာ်ညါလီၤ. 12 ဒီးဂ့ၤမ့ၢ်ဂ့ၤ, အၢမ့ၢ်ဂ့ၤ, ပှၤလုၢ်တၢ်အဒိၣ် ဘၣ်ပာ်အပှ့ၤလီၤ. ဒ်ပှၤလုၢ်တၢ်အဒိၣ် နဲဒၣ်အံၤ ပာ်အပှ့ၤ အသိးန့ၣ် ဘၣ်အိၣ်လီၤ. 13 ဒီးပှၤမ့ၢ်ပှ့ၤက့ၤအီၤ သပှၢ်တၢၢ်ဒီး, ဘၣ်ပာ်ဖှိၣ် အပှ့ၤ ယဲၢ်ပူတပူ လၢတၢ် လၢနပာ်အပှ့ၤ အဖီခိၣ်လီၤ. 14 ဒီးတုၤ ပှၤပာ်စီဆှံအဟံၣ် တဖျၢၣ် လၢယွၤ အဂီၢ်ဒီး, ဂ့ၤ မ့ၢ်ဂ့ၤ, အၢမ့ၢ်ဂ့ၤ, ပှၤလုၢ်တၢ်အဒိၣ် ဘၣ်ပာ်အပှ့ၤလီၤ. ဒ်ပှၤလုၢ်တၢ်အဒိၣ် ပာ်အပှ့ၤ အသိးန့ၣ် ကအိၣ်ဂၢၢ်အိၣ်ကျၢၤလီၤ. 15 ဒီးပှၤ လၢအပာ်စီဆှံအီၤ, မ့ၢ်ပှ့ၤက့ၤအဟံၣ်ဒီး, တၢ် လၢနပာ်အပှ့ၤအစ့ ယဲၢ်ပူတပူ ဘၣ်ပာ်ဖှိၣ် လၢအဖီခိၣ် လီၤ. အန့ၣ် ဒီးကကဲထီၣ်က့ၤ အတၢ်လီၤ. 16 ဒီးပှၤမ့ၢ်ပာ်စီဆှံအစံာ် လၢအအိၣ်ဒီးအီၤ တကူာ် လၢယွၤ အဂီၢ်ဒီး, နဘၣ်ပာ်အပှ့ၤ ဒ်အတၢ်ချံ အသိးန့ၣ်လီၤ. ဘုမုယီၤအချံတဃိ မ့ၢ်အပှ့ၤ မ့ၢ် စ့ၡက့လး ယဲၢ်ဆံလီၤ. 17 ဒီးမ့ၢ်ပာ်စီဆှံ အစံာ်ဧိၤပှဲၤဧိၤ လၢတၢ်သူၣ်ခုသးခု အနံၣ်လံၤလံၤဒီး, ဒ်နပာ်အပှ့ၤ အသိးန့ၣ် ကအိၣ်ကျၢၤလီၤ. 18 ဒီးမ့ၢ်ပာ်စီဆှံ အစံာ် လၢတၢ်သူၣ်ခုသးခုအနံၣ် အလီၢ်ခံန့ၣ် ဒီး, ပှၤလုၢ်တၢ်အဒိၣ် ဘၣ်ဂံၢ်စ့ လၢအဂီၢ်, ဒ်နံၣ်တဖၣ် လၢအအိၣ်လီၤတဲာ်, တုၤလၢတၢ်သူၣ်ခုသးခု အနံၣ် အသိးလီၤ. ဒီးကဘၣ် တၢ်ထုးထီၣ်ကွံာ်အီၤ လၢနပာ်အပှ့ၤ အပူၤလီၤ. 19 ဒီးပှၤ လၢအပာ်စီဆှံ စံာ်ဧိၤပှဲၤဧိၤန့ၣ်မ့ၢ် ပှ့ၤက့ၤအီၤ သပှၢ်တၢၢ်ဒီး, ဘၣ်ပာ်ဖှိၣ်စ့ လၢနပာ်အပှ့ၤ ယဲၢ်ပူတပူ လၢအဖီခိၣ်, ဒီးကအိၣ်စံာ်အိၣ်ကျၢၤဝဲ လၢအဂီၢ်လီၤ. 20 ဒီးပှၤမ့ၢ်တပှ့ၤက့ၤဘၣ် စံာ်မ့ၢ်ဂ့ၤ, မ့ၢ်ဆါကွံာ်တ့ၢ်အီၤ လၢပှၤဂၤမ့ၢ်ဂ့ၤဒီး, တဘၣ်ပှ့ၤက့ၤလၢၤဘၣ်အီၤဘၣ်. 21 ဒီးတုၤ စံာ်ဧိၤပှဲၤဧိၤ ဟးထီၣ် လၢတၢ်သူၣ်ခုသးခုအနံၣ် ဒီး, ကကဲထီၣ် တၢ်စီဆှံ လၢယွၤ အဂီၢ်, ဒ်စံာ် လၢတၢ်ဟ့ၣ်လီၤကွံာ်အီၤ အသိးန့ၣ်လီၤ. ပှၤလုၢ်တၢ်အဒိၣ် ကန့ၢ်ဘၣ်အီၤလီၤ. 22 ဒီးပှၤမ့ၢ်ပာ်စီဆှံစံာ် တပူၤ လၢအပှ့ၤဝဲ လၢယွၤအဂီၢ်, လၢအတမ့ၢ်ဘၣ် တၢ် လၢအန့ၢ်ဘၣ်သါဒီး, 23 ပှၤလုၢ်တၢ်အဒိၣ် ဘၣ်ဂံၢ်န့ၢ်အီၤ အပှ့ၤ လၢနပာ် တုၤ လၢတၢ်သူၣ်ခုသးခုအနံၣ်, ဒီးဘၣ်ဟ့ၣ် အပှ့ၤ လၢနပာ် လၢမုၢ်နံၤန့ၣ် လၢတၢ်စီဆှံ လၢယွၤ အဂီၢ်လီၤ. 24 ဒီး လၢတၢ်သူၣ်ခုသးခုအနံၣ်န့ၣ် စံာ်ဧိၤပှဲၤဧိၤ ကက့ၤက့ၤဆူပှၤ လၢအဆါကွံာ်အီၤ, ပှၤလၢဟီၣ်ခိၣ်န့ၣ်မ့ၢ် အတၢ်ဟံးဃာ်တဂၤန့ၣ်လီၤ. 25 ဒီးနပာ်အပှ့ၤ ခဲလၢာ်န့ၣ် ဘၣ် ဒ်တၢ်အလီၢ်စီဆှံ အၡက့လး အသိးန့ၣ်လီၤ. က့ရၤ ခံဆံန့ၣ်မ့ၢ် တၡက့လးလီၤ. 26 မ့မ့ၢ်ဆၣ်ဖိကီၢ်ဖိ အဝဲၢ်ကိ လၢအမ့ၢ်ယွၤ အတၢ်ဝဲၢ်ကိန့ၣ် ပှၤတဘၣ်ပာ်စီဆှံအီၤ နီတဂၤဘၣ်. ဂီၤဖံးမ့ၢ်ဂ့ၤ, သိ ဒီးမဲာ်တဲးလဲး မ့ၢ်ဂ့ၤ, မ့ၢ်ယွၤအတၢ်လီၤ. 27 ဒီးမ့မ့ၢ်ဆၣ်ဖိကီၢ်ဖိ တကဆှီဘၣ်ဒီး, ဘၣ်ပှ့ၤက့ၤအီၤ ဒ်နပာ်အပှ့ၤ အသိးန့ၣ်, ဒီးဘၣ်ပာ် ယဲၢ်ပူတပူ လၢအဖီခိၣ်လီၤ. ဒီးမ့ၢ်တပှ့ၤက့ၤအီၤဘၣ်ဒီး ဘၣ်ဆါကွံာ်အီၤ, ဒ်နပာ်အပှ့ၤ အသိးန့ၣ်လီၤ. 28 ဘၣ်ဆၣ်ဒီး တၢ် လၢပှၤပာ်အီၤ ဒီး တၢ်ဆိၣ် လၢပှၤဆိၣ်တၢ် ဒီးပာ် လၢယွၤ အဂီၢ် လၢကယဲၢ် အတၢ်ဖိတၢ်လံၤ အကျါ, ပှၤကညီဂ့ၤ, ဆၣ်ဖိကီၢ်ဖိဂ့ၤ, စံာ်ဧိၤပှဲၤဧိၤ လၢအမ့ၢ် အတၢ်ဟံးဃာ်ဂ့ၤ, တၢ်တဘၣ်ဆါကွံာ် ဒီးတၢ်တဘၣ်ပှ့ၤက့ၤအီၤ နီတမံၤဘၣ်. ကယဲၢ် တၢ် လၢပှၤပာ် ဒီးတၢ်ဆိၣ်န့ၣ်မ့ၢ် တၢ်စီဆှံကတၢၢ် လၢယွၤ အဂီၢ်လီၤ. 29 တၢ် လၢအဘၣ် တၢ်ပာ် ဒီးတၢ်ဆိၣ် လၢပှၤကညီပာ် ဒီးတၢ်ဆိၣ်န့ၣ် ပှၤတဘၣ်ပှ့ၤက့ၤ နီတဂၤဘၣ်. သံဒီး ကသံလီၤ. 30 ဒီးဟီၣ်ခိၣ် အတၢ်ချံ မ့ၢ်ဂ့ၤ, သ့ၣ်အသၣ် မ့ၢ်ဂ့ၤ, ကယဲၢ် တၢ်ဘၣ်ဃးဒီး ဟီၣ်ခိၣ် ဆံဆဲၣ်ပူတပူန့ၣ်မ့ၢ် ယွၤအတၢ် လီၤ. မ့ၢ်တၢ်စီဆှံ လၢယွၤ အဂီၢ်လီၤ. 31 ဒီးပှၤမ့ၢ်ပှ့ၤက့ၤ အတၢ်ဆံဆဲၣ်ပူတပူဒီး, ဘၣ်ပာ်ဖှိၣ် လၢအဖီခိၣ် ယဲၢ်ပူတပူလီၤ. 32 ဒီး ကယဲၢ် ဂီၤဖံး ဆံဆဲၣ်ဒုတဒု မ့ၢ်ဂ့ၤ, သိမဲာ်တဲးလဲး ဆံဆဲၣ်ဒုတဒု မ့ၢ်ဂ့ၤ, ဖဲဒၣ် တၢ် လၢအခီဂာ်တၢ် လၢနီၣ်ထိးဘိ အဖီလာ် ခဲလၢာ် ဆံဆဲၣ်ဒုတဒု ကကဲထီၣ် တၢ်စီဆှံ လၢယွၤ အဂီၢ်လီၤ. 33 ဒီးမ့ၢ်အဂ့ၤဧါ မ့ၢ်အအၢဧါန့ၣ် တဘၣ်ဃု, ဒီးတဘၣ်လဲလိာ်အီၤဘၣ်. မ့ၢ်လဲလိာ်အီၤ သပှၢ်တၢၢ်ဒီး, အဝဲန့ၣ် ဒီးတၢ် လၢအလဲလိာ် လၢအီၤန့ၣ် ကကဲထီၣ် တၢ်စီဆှံလီၤ. တၢ်တဘၣ်ပှ့ၤက့ၤအီၤဘၣ်. 34 တၢ်တဖၣ်န့ၣ်မ့ၢ် တၢ်မၤလိာ် လၢယွၤ မၤလိာ် စီၤမိၤၡ့ လၢပှၤအံၣ်စရ့လးဖိ အဂီၢ် လၢကစၢၢ် စံၤနါ အလိၤန့ၣ်လီၤ.